
PRAEFATIO. 


Egregium  Satyricorum  par,  quod,  si  quiquam 
inter  scriptores  antiquos,  verissimae  sapientiae  ple- 
num cornu  effundit,  ac,  dum  suae  aetatis  mores  ob 
oculos  ponit,  omnium  aetatum  vitia  perversitatesque 
perstringit,  quoniam  novis  typis  ornare  Tauchnitius 
decreverat:  quo  difficilior  utriusque  lectio  propter 
dictionem  et  res  et  sententias  esse  necessario  debet, 
tanto  maiori  studio  adnitendum  fuit,  ut  omnia  recte 
et  quantum  fieri  posset  emendate  exscriberentur. 
Et  in  Persio  quidem  pristina  editio  accurate  Passo- 
wianum,  in  Iuvenale  autem  Rupertianum  exemplar 
secuta  fuerat;  quem  utrumque  textum  non  posse 
amplius  servari,  hodie  ab  nemine  puto  intelligentium 
addubitabitur.  Ceterum  neque  recentiorum  quis- 
quam alterutrum  ita  perpolitum  dederat,  ut  eius 

recensionem  presso  vestigio  potuerimus  sequi.  Hoc 
exploratum  videbatur,  relictis  plerisque  seriorum 
opinionibus  mutationibusque,  ad  antiquiores  libros 
redeundum  esse,  ita  tamen,  ut  et  sequiorum  reperta, 
quatenus  probari  possent,  haud  omnia  reiicerentur. 
Itaque  nos  hic  in  Persio  Murmellium,  in  Iuvenale 
Ascensium  maxime  sumus  secuti,  consuitis  nusquam 
non  lectionibus,  quas  in  illo  Plumius  aliique,  in 
hoc  apprime  Ruperti  praeclare  enotatas  dederant. 
Interpunctionem  innumeris  locis  meliorem  constitui- 
mus; argumenta  singulis  carminibus  etsi  breviora, 
attamen  quantum  potuimus,  iusta  ac  distincta  de- 
dimus, quo  facilius  cuiusque  carminis  summa  col- 
ligi posset.  Praecipuam  pristinae  lectionis  varieta- 
tem in  calce  libelli  breviter  notavimus. 

Scr.  d.  xiii.  Aug.  XLIV. 

A.  PERSII  FLACCI 


VITA  EX  SUETONIO. 


A.  Persius  Flaccus  natus  est  pridie  nonas  Decembres,  Fa- 
bio Persico,  L.  Vitellio  coss.  i)  Decessit  VIII  kalendas  De- 
cembres, P.  Mario,  L.  Asinio  Gallo  coss.2) 

Natus  in  Etruria  Volaterris,  eques  Romanus,  sanguine  et 
affinitate  primi  ordinis  viris  coniunctus,  decessit  ad  octavum 
milliarium  via  Appia,  in  praediis  suis.  Pater  eius  Flaccus  pu- 
pillum reliquit  moriens,  annorum  fere  sex.  Fulvia  Sisennia 
mater  nupsit  postea  Fusio,  equiti  Romano:  et  eum  quoque 
extulit  intra  paucos  annos.  Studuit  Flaccus  usque  ad  annum 
xu.  Volaterris:  inde  Romae  apud  grammaticum  Remmium 
Palaemonem,  et  apud  rhetorem  Virginium  Flavum.  Quum 
esset  annorum  xvi,  amicitia  coepit  uti  Annaei  Cornuti,  ita  ut 
ab  eo  nusquam  discederet:  a quo  inductus  aliquatenus  in  philo- 
sophiam est.  Sed  mox  ut  a schola  et  magistris  diverterat, 
lecto  libro  Lucilii  decimo,  vehementer  Satiras  componere  stu- 
duit: cuius  libri  principium  imitatus  est,  sibi  primo,  mox  omni- 
bus detrectaturus,  cum  tanta  recentium  poetarum  et  oratorum 
insectatione,  ut  etiam  Neronem  culpaverit.  Cuius  versus  in 
Neronem  quum  ita  se  haberet:  Auriculas  asini  Mida  rex  ha- 
bet: in  hunc  modum  a Cornuto,  ipso  nondum  mortuo,  est  emen- 
datus: Auriculas  asini  quis  non  habet?  ne  hoc  Nero  in  se  di- 
ctum arbitraretur.  Amicos  habuit  a prima  adolescentia  Caesium 
Bassum,  poetam,  et  Calpurnium  Suram,  qui  eo  vivo  iuvenis  de- 


1)  A.  ab  V.  C.  787,  a C.  N.  34,  <1.  4 Dec.  2)  A.  ab  V.  C.  815.  a C. 
!N.  62,  d.  24  Nov. 

PERSII  VITA. 


cessit.  Coluit  ut  patrem  Servilium  Nonianum.  Per  Cornutum 
cognovit  Annaeum  etiam  Lucanum,  aequaevum,  auditorem 
Cornuti.  Nam  Cornutus  illo  tempore  tragicus  fuit,  sectae  Stoi- 
cae, qui  libros  philosophiae  reliquit.  Sed  Lucanus  adeo  miraba- 
tur scripta  Flacci,  ut  vix  retineret  se,  illo  recitante,  a clamore, 
[quin  illa  vera  esse  poemata  diceret.]  Sero  cognovit  Senecam, 
sed  non  ut  caperetur  eius  ingenio.  Usus  est  apud  Cornutum 
duorum  convictu  doctissimorum  virorum,  acriter  tum  philoso- 
phandum, Claudii  Agathemeri,  medici  Lacedaemonii,  et  Pe- 
tronii Aristocratis,  Magnetis,  quos  unice  miratus  est  et  aemu- 
latus, quum  aequales  essent,  et  Cornuti  minores.  Ipse  etiam 
decem  fere  annis  summe  dilectus  a Paeto  Thrasea  est,  ita  ut 
peregrinaretur  quoque  cum  eo  aliquando,  cognatam  eiusArriam 
uxorem  habente.  Fuit  morum  lenissimorum,  verecundiae 
virginalis,  formae  pulchrae,  pietatis  erga  matrem  et  sororem  et 
amitam  exemplo  sufficientis.  Fuit  frugi  et  pudicus.  Reliquit 
circa  sestertium  vicies  matri  et  sorori:  scriptis  tamen  ad  ma- 
trem codicillis  rogavit,  ut  daret  Cornuto  sestertia,  ut  quidam, 
centum ; ut  alii  volunt,  plus,  et  argenti  facti  pondo  viginti,  et 
libros  circa  septingentos,  sive  bibliothecam  suam  omnem.  Ve- 
rum Cornutus,  sublatis  libris,  pecuniam  sorori  et  matri,  quas 
heredes  fecerat,  reliquit.  Et  raro,  et  tarde  scripsit.  Hunc 
ipsum  librum  imperfectum  reliquit.  Versus  aliqui  demti  sunt 
ultimo  libri,  ut  quasi  finitus  esset.  Leviter  retractavit  Cornutus, 
et  Caesio  Basso  petenti  ut  ipse  ederet,  tradidit  edendum. 
Scripsit  etiam  in  pueritia  Flaccus  Praetextam,  et  ‘OdoinoQixCiv 
librum  unum,  et  paucos  uxori  Thraseae  in  Arriam  matrem  ver- 
sus, quae  se  ante  virum  occiderat.  Omnia  autem  ea  Cornutus 
auctor  fuit  matri  eius  ut  aboleret.  Editum  librum  continuo 
mirari  homines  et  diripere  coeperunt.  Decessit  autem  vitio 
stomachi,  anno  aetatis  xxiix. 

Nec  fonte  labra  prolui  caballino, 
nec  in  bicipiti  somniasse  Parnaso 
memini,  ui  repente  sic  poeta  prodirem : 
Heliconidasque  pallidamque  Pirenen 
illis  relinquo,  quorum  imagines  lambunt  5 

hederae  sequaces : ipse  semipaganus 
ad  sacra  vatum  carmen  affero  nostrum. 

Quis  expedivit  psittaco  suum  Xalge, 
picasque  docuit  nostra  verba  conari? 

Magister  artis  ingenique  largitor,  10 

venter,  negatas  artifex  sequi  voces. 

Quod  si  dolosi  spes  refulserit  nummi, 
corvos  poetas  et  poetrias  picas 
cantare  credas  Pegaseium  nectar.  - 


SATIRA  PRIMA. 


ARG.  De  satyrica  poesi,  et  de  poesi  in  universum,  scribendique 
studio  vel  pravo  vel  recto,  Neronis  imprimis  vanitate  derisa. 

O curas  hominum ! o quantum  est  in  rebus  ina- 
ne ! — 

Quis  leget  haec?  — Min  tu  istud  ais?  Nemo  hercu- 
le ! — Nemo  ? — • 

Vel  duo,  vel  nemo.  — Turpe  et  miserabile! — Quare? 
ne  mihi  Polydamas  et  Troiades  Labeonem 
5 praetulerint? — Nugae! — Non,  si  quid  turbida 
Roma 

elevet,  accedas,  examenque  improbum  in  illa 
castiges  trutina,  nec  te  quaesiveris  extra. 

Nam  Romae  quis  non  — ? — ah  si  fas  dicere  — sed 
fas 

tunc,  quum  ad  canitiem  et  nostrum  istud  vivere  triste 
io  adspexi,  et  nucibus  facimus  quaecumque  relictis, 
quum  sapimus  patruos:  tunc,  tunc,  ignoscite. — 
Nolo.  — 

Quid  faciam? — Sed  sum  petulanti  splene  cachin- 
no. — 

Scribimus  inclusi  numeros  ille,  hic  pede  liber, 
grande  aliquid,  quod  pulmo  animae  praelargus  an- 
helet. 

15  Scilicet  haec  populo,  pexusque  togaque  recenti, 
et  natalitia  tandem  cum  sardonyche  albus, 
sede  leges  celsa,  liquido  quum  plasmate  guttur 
mobile  collueris,  patranti  fractus  ocello. 

Hic  neque  more  probo  videas  neque  voce  serena 
20  ingentes  trepidare  Titos,  quum  carmina  lumbum 
intrant,  et  tremulo  scalpuntur  ubi  intima  versu. 
Tun,  vetule,  auriculis  alienis  colligis  escas, 
auriculis,  quibus  et  dicas  cute  perditus : ohe ! — ? — 
Quid  didicisse , nisi  hoc  fermentum  et  quae  semel  intus 
25  innata  est,  rupto  iecore  exierit  caprificus?  — 

En  pallor  seniumque ! — 0 mores ! Usque  adeone 
scire  tuum  nihil  est,  nisi,  te  scire  hoc,  sciat  alter? — 
At  pulchrum  est , digito  monstrari,  et  dicier,  Hic 
est ! 

Ten  cirratorum  centum  dictata  fuisse 

pro  nihilo  pendas?  — Ecce  inter  pocula  quaerunt 
Romulidae  saturi,  quid  dia  poemata  narrent. 

Heic  aliquis, cui  circum  humeros  hyacinthina  laena  est, 
rancidulum  quiddam  balba  de  nare  locutus, 
Phyllidas,  Hypsipylas,  vatum  et  plorabile  si  quid, 
eliquat,  ac  tenero  supplantat  verba  palato. 

Assensere  viri. — Nunc  non  cinis  ille  poetae 
felix?  non  levior  cippus  nunc  imprimit  ossa?  — 
Laudant  convivae.  — Nunc  non  e manibus  illis, 
nunc  non  e tumulo  fortunataque  favilla 
nascentur  violae? — Rides,  ait,  et  nimis  uncis 
naribus  indulges.  An  erit,  qui  velle  recuset 
os  populi  meruisse,  et,  cedro  digna  locutus, 
linquere  nec  scombros  metuentia  carmina  nec  thus  ? — 
Quisquis  es,  omodo  quem  ex  adverso  dicere  feci, 
non  ego,  quum  scribo,  si  forte  quid  aptius  exit,  — 
quando  haec  rara  avis  est,  — si  quid  tamen  aptius 
exit, 

laudari  metuam : neque  enim  mihi  cornea  fibra  est : 
sed  recti  finemque  extremumque  esse  recuso 
Euge  tuum  et  Belle.  Nam  Belle  hoc  excute  totum : 
quid  non  intus  habet?  Non  heic  est  Ilias  Acci 
ebria  veratro?  non  si  qua  elegidia  crudi 
dictarunt  proceres?  non  quidquid  denique  lectis 
scribitur  in  citreis? — Calidum  scis  ponere  sumen : 
scis  comitem  horridulum  trita  donare  lacerna : 
et,  »Verum«,  inquis,  »amo:  verum  mihi  dicito  de 
me.«  — 

Qui  pote?  — Vis  dicam?  Nugaris,  quum  tibi, 
calve, 

pinguis  aqualiculus  propenso  sesquipede  exstet.  — 
0 Iane,  a tergo  quem  nulla  ciconia  pinsit, 
nec  manus  auriculas  imitata  est  mobilis  albas, 

60  nec  linguae,  quantum  sitiat  canis  Appula,  tantum ! 
Vos,  o patricius  sanguis  * quos  vivere  fas  est 
occipiti  caeco,  posticae  occurrite  sannae ! — 

Quis  populi  sermo  est? — Quis  enim?  nisi  carmi- 
na molli 

nunc  demum  numero  fluere,  ut  per  leve  severos 
65  effundat  iunctura  ungues.  » Scit  tendere  versum 
non  secus,  ac  si  oculo  rubricam  dirigat  uno. 

Sive  opus  in  mores,  in  luxum,  et  prandia  regum 
dicere,  res  grandes  nostro  dat  Musa  poetae. « — 
Ecce  modo  heroas  sensus  afferre  videmus 
70  nugari  solitos  Graece,  nec  ponere  lucum 
artifices,  nec  rus  saturum  laudare,  ubi  corbes, 
et  focus,  et  porci,  et  fumosa  Palilia  foeno : 
unde  Remus,  sulcoque  terens  dentalia,  Quincti, 
quum  trepida  ante  boves  dictatorem  induit  uxor, 

75  et  tua  aratra  domum  lictor  tulit.  — Euge  poeta ! — 
Est  nunc,  Briseis  quem  venosus  liber  Atti, 
sunt,  quos  Pacuviusque  et  verrucosa  moretur 
Antiopa,  aerumnis  cor  luctificabile  fulta. 

Hos  pueris  monitus  patres  infundere  lippos 
80  quum  videas,  quaerisne,  unde  haec  sartago  loquendi 
venerit  in  linguas?  unde  istud  dedecus,  in  quo 
Trossulus  exsultat  tibi  per  subsellia  levis?  — 

Nilne  pudet,  capiti  non  posse  pericula  cano 
pellere,  quin  tepidum  hoc  optes  audire  Decenter? 

85  »Fur  es«,  ait  Pedio. — Pedius  quid?  — Crimina 
rasis 

librat  in  antithetis.  Doctas  posuisse  figuras 
laudatur. — »Bellum  hoc!« — Bellum  est?  an  Ro- 
mule ceves? 

Men  moveat?  quippe  et,  cantet  si  naufragus,  assem 
protulerim  ? — Cantas,  quum  fracta  te  in  trabe  pictum 

cx  humero  portes? — Verum,  nec  nocte  paratum 
plorabit,  qui  me  volet  incurvasse  querela . — 

Sed  numeris  decor  est  et  iunctura  addita  crudis. 
Claudere  sic  versum  didicit:  Berecynthius  Atys, 
et:  qui  caeruleum  dirimebat  Nerea  delphin, 
sic : costam  longo  subduximus  Apennino.  — 

Arma  virum  ! Non  ne  hoc  spumosum  et  cortice  pingui, 
ut  ramale  vetus  vegrandi  subere  coctum?  — 
Quidnam  igitur  tenerum,,  et  laxa  cervice  legendum  est  ? 
Torva  Mimalloneis  implerunt  cornua  bombis : 
et  raptum  vitulo  caput  ablatura  superbo 
Bassaris,  et  lyncem  Maenas  flexura  corymbis 
Evion  ingeminat:  reparabilis  adsonat Echo. — ? — 
Haec  fierent,  si  testiculi  vena  ulla  paterni 
viveret  in  nobis?  Summa  delumbe  saliva 
hoc  natat  in  labris,  et  in  udo  est  Maenas  et  Atys, 
nec  pluteum  caedit,  nec  demorsos  sapit  ungues.  — 
Sed  quid  opus,  teneras  mordaci  radere  vero 
auriculas?  Vide  sis , ne  maiorum  tibi  (orte 
limina  frigescant.  Sonat  heic  de  nare  canina 
Utera.  — Per  me  equidem  sint  omnia  protinus  alba, 
nil  moror.  Euge!  omnes  etenim  bene  mirae  eritis  res. 
Hoc  iuvat.  Heic , inquis,  veto  quisquam  faxit  ole- 
tum!— 

Pinge  duos  angues : pueri,  sacer  est  locus : extra 
meiite ! — Discedo.  — 

Secuit  Lucilius  Urbem, 
te  Lupe,  te  Muti,  et  genuinum  fregit  in  illis. 

Omne  vafer  vitium  ridenti  Flaccus  amico 
tangit,  et  admissus  circum  praecordia  ludit, 
callidus  excusso  populum  suspendere  naso : 
men’  mutire  nefas?  — nec  clam,  nec  cum  scrobe? — 

Nusquam.  — 

120  Heic  tamen  infodiam:  »Vidi,  vidi  ipse,  libelle: 
auriculas  asini  Mida  rex  habet. « — Hoc  ego  opertum, 
hoc  ridere  meum,  tam  nil,  nulla  tibi  vendo 
Iliade.  — Audaci  quicunque  afflate  Cratino, 
iratum  Eupolidem  praegrandi  cum  sene  palles, 

125  adspice  et  haec,  si  forte  aliquid  decoctius  audis. 
Inde  vaporata  lector  mihi  ferveat  aure : 
non  hic,  qui  in  crepidas  Graiorum  ludere  gestit 
sordidus,  et  lusco  qui  possit  dicere : lusce ! 
sese  aliquem  credens,  Italo  quod  honore  supinus 
130  fregerit  heminas  Areti  aedilis  iniquas: 

nec  qui  abaco  numeros  et  secto  in  pulvere  metas 
scit  risisse  vafer,  multum  gaudere  paratus, 
si  Cynico  barbam  petulans  nonaria  vellat. 

His  mane  edictum,  post  prandia  Callirhoen  do. 


SATIRA  SECUNDA. 

AD  PLOTIUM  MACRINUM. 

ARG.  De  pravis  ad  deos  votis  ac  superstitione,  deque  vero  deorum 
cultu. 

Hunc,  Macrine,  diem  numera  meliore  lapillo, 
qui  tibi  labentes  apponit  candidus  annos. 

Funde  merum  Genio.  Non  tu  prece  poscis  emaci, 
quae  nisi  seductis  nequeas  committere  divis. 

5 At  bona  pars  procerum  tacita  libabit  acerra. 

Haud  cuivis  promptum  est , murmurque  humiles- 
que  susurros 

tollere  de  templis,  et  aperto  vivere  voto. 

Mens  bona,  fama , fides!  haec  clare,  et  ut  audiat 
hospes : 

illa  sibi  introrsum  et  sub  lingua  murmurat : 0 si 
ebullet  patrui  praeclarum  funus!  et,  Osi 
sub  rastro  erepet  argenti  mihi  seria , dextro 
Hercule!  pupillumve  utinam,  quem  proximus  heres 
impello , expungam!  Namque  est  scabiosus,  et  acri 
bile  tumet.  — Nerio  iam  tertia  conditur  uxor! 

Haec  sancte  ut  poscas,  Tiberino  in  gurgite  mergis 
mane  caput  bis  terque,  et  noctem  flumine  purgas.  — 
Heus  age,  responde : — minimum  est,  quod  scire  la- 
boro, — 

de  Tove  quid  sentis?  Estne  ut  praeponere  cures 
hunc  cuiquam?  — Cuinam?  — Vis  Staio?  — An 
scilicet  haeres, 

quis  potior  iudex,  puerisve  quis  aptior  orbis?  — 

Hoc  igitur,  quo  tu  Iovis  aurem  impellere  tentas, 
dic  agedum  Staio  — »Pro  Iupiter ! o bone«,  clamet, 

» Iupiter ! « — At  sese  non  clamet  Iupiter  ipse? 
Ignovisse  putas,  quia,  quum  tonat,  ocius  ilex 
sulfure  discutitur  sacro,  quam  tuque  domusque? 
an  quia  non  fibris  ovium  Ergennaque  iubente 
triste  iaces  lucis  evitandumque  bidental, 
idcirco  solidam  praebet  tibi  vellere  barbam 
Iupiter? — Aut  quidnam  est,  qua  tu  mercede  deorum 
emeris  auriculas?  — Pulmone  et  lactibus  unctis? 

Ecce  avia,  aut  metuens  divum  matertera,  cunis 
exemit  puerum,  frontemque  atque  uda  labella 
infami  digito  et  lustralibus  ante  salivis 
expiat,  urentes  oculos  inhibere  perita. 

Tunc  manibus  quatit,  et  spem  macram  supplice  voto 
nunc  Licini  in  campos,  nunc  Crassi  mittit  in  aedes. 
»Hunc  optent  generum  rex  et  regina  ! puellae 
hunc  rapiant ! quidquid  calcaverit  hic,  rosa  fiat ! « 
Haec  ego  nutrici  non  mando  vota : negato, 

Iupiter,  haec  illi,  quamvis  te  albata  rogarit. 

Poscis  opem  nervis  corpusque  fidele  senectae? 
Esto,  age ! — sed  pingues  patinae  tucetaque  crassa 
annuere  his  Superos  vetuere,  Io vem que  morantur. — 
Rem  struere  exoptas  caeso  bove,  Mercuriumque 
accersis  fibra : Da  fortunare  penates ! 
da  pecus,  et  gregibus  fetum!  — Quo,  pessime,  pacto, 
tot  tibi  quum  inflammas  iunicum  omenta  liquescant? 
Attamen  hic  extis  et  opimo  vincere  ferto 
intendit : — Iam  crescit  ager,  iam  crescit  ovile, 
iam  dabitur:  iam  iam!  — donec  deceptus  et  exspes 
nequidquam  fundo  suspiret  nummus  in  imo.  — 

Si  tibi  crateras  argenti  incusaque  pingui 
auro  dona  feram,  sudes,  et  pectore  laevo 
excutias  guttas,  laetetur  praetrepidum  cor  : 
hinc  illud  subiit,  auro  sacras  quod  ovato 
perducis  facies.  Nam  fratres  inter  aenos, 
somnia  pituita  qui  purgatissima  mittunt, 
praecipui  sunto,  sitque  illis  aurea  barba.  — 

Aurum  vasa  Numae  Saturniaque  impulit  aera, 
Vestalesque  urnas  et  Tuscum  fictile  mutat. 

0 curvae  in  terras  animae,  et  coelestium  inanes ! 
quid  iuvathoc,  templis  nostros  immittere  mores, 
et  bona  dis  ex  hac  scelerata  ducere  pulpa? 

Haec  sibi  corrupto  casiam  dissolvit  olivo : 
haec  Calabrum  coxit  vitiato  murice  vellus  : 
haec  baccam  conchae  rasisse,  et  stringere  venas 
ferventis  massae  crudo  de  pulvere  iussit. 

Peccat  et  haec,  peccat : vitio  tamen  utitur.  At  vos 
dicite,  pontifices,  in  sacro  quid  facit  aurum? 

Nempe  hoc,  quodVeneri  donatae  a virgine  puppae.  — 
Quin  damus  id  Superis,  de  magna  quod  dare  lance 
non  possit  magni  Messalae  lippa  propago : 

compositum  ius  fasque  animo,  sanctosque  recessus 
mentis,  et  incoctum  generoso  pectus  honesto. 

Haec  cedo  ut  admoveam  templis,  etfarre  litabo. 


SATIRA  TERTIA. 

ARG.  De  inertia  et  tarditate  hominum  ad  severae  sapientiae  stu- 
dium, moresque  recte  moderandos. 

» Nempe  hoc  adsidue?  Iam  clarum  mane  fenestras 
intrat,  et  angustas  extendit  lumine  rimas  : 
stertimus,  indomitum  quod  despumare  Falernum 
sufficiat,  quinta  dum  linea  tangitur  umbra. 

Ecquid  agis?  Siccas  insana  canicula  messes 
iamdudum  coquit,  et  patula  pecus  omne  sub  ulmo 
est« : 

unus  ait  comitum.  — Verumne?  itane?  Ocius aclsit 
huc  aliquis!  — Nemon?  — Turgescit  vitrea  bilis  : 
finditur : Arcadiae  pecuria  rudere  dicas.  — 

Iam  liber  et  bicolor  positis  membrana  capillis, 
inque  manus  chartae  nodosaque  venit  arundo. 

Tunc  queritur,  crassus  calamo  quod  pendeat  humor ; 
nigra  quod  infusa  vanescat  sepia  lympha ; 
dilutas  queritur  geminet  quod  fistula  guttas.  — 

0 miser  inque  dies  ultra  miser ! Huccine  rerum 
venimus?  At  cur  non  potius,  teneroque  palumbo 
et  similis  regum  pueris,  pappare  minutum 
poscis,  et  iratus  mammae  lallare  recusas?  — 

An  tali  studeam  calamo? — Cui  verba?  Quid  istas 
succinis  ambages?  Tibi  luditur : effluis  amens. 
Contemnere:  sonat  vitium,  percussa  maligne 
respondet  viridi  non  cocta  fidelia  limo. 

Udum  et  molle  lutum  es,  nunc  nunc  properandus,  et 
acri 

fingendus  sine  fine  rota.  — Sed  rure  paterno 
25  est  tibi  far  modicum,  purumetsinelabesalinum ; — 
cjuid  metuas?  — cultrixque  foci  secura  patella. 

Hoc  satis?  an  deceat  pulmonem  rumpere  ventis, 
stemmate  quod  Tusco  ramum  millesime  ducis, 
censoremque  tuum  vel  quod  trabeate  salutas? 

30  At  populum  phaleras.  Ego  te  intus  et  in  cute  novi. 
Non  pudet  ad  morem  discincti  vivere  Nattae? 

Sed  stupet  hic  vitio,  et  fibris  increvit  opimum 
pingue:  caret  culpa:  nescit,  quid  perdat : et  alto 
demersus,  summa  rursus  non  bullit  in  unda. 

35  Magne  pater  divum,  saevos  punire  tyrannos 
haud  alia  ratione  velis,  quum  dira  libido 
moverit  ingenium,  ferventi  tincta  veneno, 
virtutem  ut  videant,  intabescantque  relicta.  — 
Anne  magis  Siculi  gemuerunt  aera  iuvenci, 

40  aut  magis  auratis  pendens  laquearibus  ensis 
purpureas  subter  cervices  terruit : imus , 
imus  praecipites  quam  si  sibi  dicat,  et  intus 
palleat  infelix,  quod  proxima  nesciat  uxor?  — 
Saepe  oculos,  memini,  tingebam  parvus  olivo, 

45  grandia  si  nollem  morituri  verba  Catonis 

discere,  ab  insano  multum  laudanda  magistro, 
quae  pater  adductis  sudans  audiret  amicis. 

Iure  etenim  id  summum,  quid  dexter  senio  ferret, 
scire  erat  in  voto : damnosa  canicula  quantum 
50  raderet : angustae  collo  non  fallier  orcae : 

neu  quis  callidior  buxum  torquere  flagello.  — 

Haud  tibi  inexpertum  est,  curvos  deprendere 
mores, 

quaeque  docet  sapiens  braccatis  illita  Medis 

porticus,  insomnis  quibus  et  detonsa  iu ventus 
invigilat,  siliquis  et  grandi  pasta  polenta  : 
et  tibi,  quae  Samios  diduxit  litera  ramos, 
surgentem  dextro  monstravit  limite  callem. 

Stertis  adhuc?  laxumque  caput  compage  soluta 
oscitat  hesternum,  dissutis  undique  malis? 

Est  aliquid  quo  tendis,  et  in  quod  dirigis  arcum? 
an  passim  sequeris  corvos  testaque  lutoque, 
securus  quo  pes  ferat,  atque  ex  tempore  vivis?  — 

Helleborum  frustra,  quum  iam  cutis  aegra  tumebit, 
poscentes  videas.  Venienti  occurrite  morbo. 

Et  quid  opus,  Cratero  magnos  promittere  montes? 
Disciteque,  o miseri,  et  caussas  cognoscite  rerum  ! 
Quid  sumus,  et  quidnam  victuri  gignimur?  ordo 
quis  datus,  aut  metae  quam  mollis  flexus,  et  unde? 
quis  modus  argento  ? quid  fas  optare?  quid  asper 
utile  numus  habet?  Patriae  carisque  propinquis 
quantum  elargiri  deceat,  quem  te  deus  esse 
iussit,  et  humana  qua  parte  locatus  es  in  re, 
disce,  neque  invideas,  quod  multa  fidelia  putet 
in  locuplete  penu,  defensis  pinguibus  Umbris, 
et  piper,  et  pernae,  Marsi  monimenta  clientis, 
maenaque  quod  prima  nondum  defecerit  orca. 

Heic  aliquis  de  gente  hircosa  centurionum 
dicat : Quod  satis  est , sapio  mihi : non  ego  curo 
esse , quod  Arcesilas  aerumnosique  Solones, 
obstipo  capite,  et  figentes  lumine  terram, 
murmura  quum  secum  et  rabiosa  silentia  rodunt , 
atque  exporrecto  trutinantur  verba  labello, 
aegroti  veteris  med  itantes  somnia : » gigni 
de  nihilo  nihil,  in  nihilum  nil  posse  reverti. « 

Hoc  est , quod  palles  ? cur  quis  non  prandeat,  hoc 
est?  — 

His  populus  ridet : multumque  torosa  iuventus 
ingeminat  tremulos  naso  crispante  cachinnos.  — 
Inspice:  nescio  quid  trepidat  mihi  pectus,  et  aegris 
faucibus  exsudat  gravis  halitus;  inspice , sodes: 

90  qui  dicit  medico,  iussus  requiescere,  postquam 
tertia  compositas  vidit  nox  currere  venas, 
de  maiore  domo  modice  sitiente  lagena 
lenia  loturo  sibi  Surrentina  rogavit.  — 

»Heus  bone,  tu  palles. « — Nihil  est.  — » Videas  ta- 
men istud, 

95  quidquid  id  est:  surgit  tacite  tibi  lutea  pellis. « — 
At  tu  deterius  palles : ne  sis  mihi  tutor : 
iam  pridem  hunc  sepeli : tu  restas.  — » Perge,  tace- 
bo. ® — ^ 

Turgidus  hic  epulis  atque  albo  ventre  lavatur, 
gutture  sulfureas  lente  exhalante  mephites  : 

100  sed  tremor  inter  vina  subit,  calidumque  trientem 
excutit  e manibus : dentes  crepuere  retecti  : 
uncta  cadunt  laxis  tunc  pulmentaria  labris  : 
hinc  tuba,  candelae : tandemque  beatulus  alto 
compositus  lecto,  crassisque  lutatus  amomis, 

105  in  portam  rigidos  calces  extendit : at  illum 
hesterni  capite  induto  subiere  Quirites.  — 

«Tange  miser  venas,  et  pone  in  pectore  dex- 
tram!® — 

Nil  calet  hic.  — «summosque  pedes  adtinge  ma- 
nusque.® — 

Non  frigent.  — Visa  est  si  forte  pecunia,  sive 
110  candida  vicini  subrisit  molle  puella, 

cor  tibi  rite  salit?  — Positum  est  algente  catino 
durum  olus,  et  populi  cribro  discussa  farina : 
tentemus  fauces.  Tenero  latet  ulcus  in  ore 
putre,  quod  haud  deceat  plebeia  radere  beta. 

Alges,  quum  excussit  membris  timor  albus  aristas: 
nunc  face  supposita  fervescit  sanguis,  et  ira 
scintillant  oculi : dicisque  facisque,  quod  ipse 
non  sani  esse  hominis  non  sanus  iuret  Orestes.  — 


SATIRA  QUARTA* 

ARG.  Ut  semetipsos  homines  noscant  suadet,  exorsus  ah  Alcibia- 
de Platonis. 

»Rem  populi  tractas  ?«  — barbatum  hoc  crede  ma- 
gistrum 

dicere,  sorbitio  tollit  quem  dira  cicutae : — 

»quo  fretus,  dic,  hoc?  magni  pupille  Pericli . 

Scilicet  ingenium  et  rerum  prudentia  velox 
ante  pilos  venit:  dicenda  tacendaque  calles? 

Ergo  ubi  commota  fervet  plebecula  bile, 
fert  animus  calidae  fecisse  silentia  turbae 
maiestate  manus.  Quid  deinde  loquere? — Quirites, 
hoc,  puto,  nonius  tum  est : illud  male : rectius  istud. — ? 
Scis  etenim  iustum  gemina  suspendere  lance 
ancipitis  librae : rectum  discernis,  ubi  inter 
curva  subit,  vel  quum  fallit  pede  regula  varo: 
et  potis  es  nigrum  vitio  praefigere  theta?  — 

Quin  tu  igitur,  summa  nequidquam  pelle  decorus, 
ante  diem  blando  caudam  iactare  popello 
desinis,  Anticyras  melior  sorbere  meracas?  — 

Quae  tibi  summa  boni  est?  uncta  vixisse  patella 
semper,  et  adsiduo  curata  cuticula  sole?  — 
Exspecta!  haud  aliud  respondeat  haec  anus.  — r I 
nunc,  — 

Dinomaches  ego  sum.  — suffla.  — Sum  candidus,  — 
Esto, 

dum  ne  deterius  sapiat  pannucia  Baucis, 
quum  bene  discincto  cantaverit  ocima  vernae.  — 
Ut  nemo  in  sese  tentat  descendere,  nemo ! 
sed  praecedenti  spectatur  mantica  tergo. 

Quaesieris,  »Nostin  Vectidi  praedia?  « — Cuius? — 
» Dives  arat  Curibus,  quantum  non  milvus  ober- 
ret. « — 

Hunc  ais , hunc,  dis  iratis  genioque  sinistro, 
qui,  quandoque  iugum  pertusa  ad  compita  figit, 
seriolae  veteris  metuens  deradere  limum , 
ingemit,  Hoc  bene  sit!  tunicatum  cum  sale  mordens 
caepe , et,  farratam  pueris  plaudentibus  ollam, 
pannosam  faecem  morientis  sorbet  aceti.  — ? — 

At  si  unctus  cesses,  et  figas  in  cute  solem, 
est  prope  te  ignotus,  cubito  qui  tangat,  et  acre 
despuat  in  mores,  penemque  arcanaque  lumbi 
runcantem,  populo  marcentes  pandere  vulvas : 

Tu  quum  maxillis  balanatum  gausape  pectas, 
inguinibus  quare  detonsus  gurgulio  exstat? 

Quinque  palaestritae  licet  haec  plantaria  vellant, 
elixasque  nates  labefactent  forcipe  adunca, 
non  tamen  ista  filix  ullo  mansuescit  aratro.  — 
Caedimus,  inque  vicem  praebemus  crura  sagittis. 
Vivitur  hoc  pacto : sic  novimus.  — Ilia  subter 
caecum  vulnus  habes ; sed  lato  balteus  auro 
protegit.  — Ut  mavis,  da  verba,  et  decipe  nervos, 
si  potes.  — Egregium  quum  me  vicinia  dicat, 
non  credam?  — Viso  si  palles,  improbe,  nummo; 
si  facis,  in  penem  quidquid  tibi  venit  amarum; 
si  puteal  multa  cautus  vibice  flagellas  : 
nequidquam  populo  bibulas  donaveris  aures. 
Respue,  quod  non  es : tollat  sua  munera  cerdo. 
Tecum  habita,  et  noris,  quam  sit  tibi  curta  supellex. 

SATIRA  QUINTA. 

AD  ANNAEUM  CORNUTUM. 

ARG.  Ex  sententia  Stoicorum  et  Cornuti,  praeceptoris  sui,  de 
vera  libertate  disserit. 

Vatibus  hic  mos  est,  centum  sibi  poscere  voces, 
centum  ora,  et  linguas  optare  in  carmina  centum, 
fabula  seu  moesto  ponatur  hianda  tragoedo, 
vulnera  seu  Parthi  ducentis  ab  inguine  ferrum. 

Quorsum  haec  ? aut  quantas  robusti  carminis  offas 
ingeris,  ut  par  sit  centeno  gutture  niti? 

Grande  locuturi  nebulas  Helicone  legunto , 
si  quibus  aut  Procnes,  aut  si  quibus  olla  Thyestae 
fervebit,  saepe  insulso  coenanda  Glyconi. 

Tu  neque  anhelanti,  coquitur  dum  massa  camino, 
folle  premis  ventos;  nec  clauso  murmure  raucus 
nescio  quid  tecum  grave  cornicaris  inepte; 
nec  scloppo  tumidas  intendis  rumpere  buccas . 

Verba  togae  sequeris,  iunctura  callidus  acri, 
ore  teres  modico , pallentes  radere  mores 
doctus  et  ingenuo  culpam  defigere  ludo. 

Hinc  trahe,  quae  dicas,  mensamque  relinque  Mycenis 
cum  capite  et  pedibus,  plebeiaque  prandia  noris.  — 

Non  equidem  hoc  studeo,  bullatis  ut  mihi  nugis 
pagina  turgescat,  dare  pondus  idonea  fumo. 

Secreti  loquimur.  Tibi  nunc,  hortante  Camena, 
excutienda  damus  praecordia : quantaque  nostrae 
pars  tua  sit,  Cornute,  animae,  tibi,  dulcis  amice, 
ostendisse  iuvat.  Pulsa,  dignoscere  cautus, 
quid  solidum  erepet,  et  pictae  tectoria  linguae. 

His  ego  centenas  ausim  deposcere  fauces, 

ut,  quantum  mihi  te  sinuoso  in  pectore  fixi, 
voce  traham  pura,  totumque  hoc  verba  resignent, 
quod  latet  arcana  non  enarrabile  fibra. 

Quum  primum  pavido  custos  mihi  purpura  cessit, 
bullaque  succinctis  laribus  donata  pependit ; 
quum  blandi  comites,  totaque  impune  Suburra 
permisit  sparsisse  oculos  iam  candidus  umbo ; 
quumque  iter  ambiguum  est,  et  vitae  nescius  error 
diducit  trepidas  ramosa  in  compita  mentes  : 
me  tibi  supposui.  Teneros  tu  suscipis  annos 
Socratico,  Cornute,  sinu.  Tunc  fallere  sollers 
adposita  intortos  extendit  regula  mores, 
et  premitur  ratione  animus  vincique  laborat, 
artificemque  tuo  ducit  sub  pollice  vultum. 

Tecum  etenim  longos  memini  consumere  soles, 
et  tecum  primas  epulis  decerpere  noctes. 

Unum  opus  et  requiem  pariter  disponimus  ambo, 
atque  verecunda  laxamus  seria  mensa. 

Non  equidem  hoc  dubites,  amborum  foedere  certo 
consentire  dies,  et  ab  uno  sidere  duci. 

Nostra  vel  aequali  suspendit  tempora  Libra 
Parca  tenax  veri,  seu  nata  fidelibus  hora 
dividit  in  Geminos  concordia  fata  duorum, 
Saturnumque  gravem  nostro  Iove  frangimus  una. 
Nescio  quod  certe  est,  quod  me  tibi  temperat, 
astrum.  — 

Mille  hominum  species,  et  rerum  discolor  usus. 
Velle  suum  cuique  est,  nec  voto  vivitur  uno. 
Mercibus  hic  Italis  mutat  sub  sole  recenti 
rugosum  piper  et  pallentis  grana  cumini : 
hic  satur  irriguo  mavult  turgescere  somno : 
hic  campo  indulget:  hunc  alea  decoquit:  ille 
in  Venerem  est  putris : sed  quum  lapidosa  chiragra 

fregerit  articulos,  veteris  ramalia  fagi: 

tum  crassos  transisse  dies,  lucemque  palustrem, 

et  sibi  iam  seri  vitam  ingemuere  relictam. 

At  te  nocturnis  iuvat  impallescere  chartis. 

Cultor  enim  iuvenum  purgatas  inseris  aures 
fruge  Cleanthea.  Petite  hinc  iuvenesque  senesque 
finem  animo  certum,  miserisque  viatica  canis.  — 
Cras  hoc  fiet  idem.  — Cras  fiet?  — Quid?  quasi  ma- 
gnum, 

nempe  diem,  donas.  — Sed  quum  lux  altera  venit, 
iam  cras  hesternum  consumsimus : ecce  aliud  cras 
egerit  hos  annos,  et  semper  paullum  erit  ultra. 

Nam  quamvis  prope  te,  quamvis  temone  suh  uno 
vertentem  sese,  frustra  sectabere  canthum, 
quum  rota  posterior  curras  et  in  axe  secundo.  — 
Libertate  opus  est,  non  hac,  quam  ut  quisque  Ve- 
lina 

Publius  emeruit,  scabrosum  tesserula  far 
possidet.  Heu  steriles  veri,  quibus  una  Quiritem 
vertigo  facit ! Hic  Dama  est  non  tressis  agaso, 
vappa  et  lippus,  et  in  tenui  farragine  mendax : 
verterit  hunc  dominus,  momento  turbinis  exit 
Marcus  Dama.  — Papae ! — Marco  spondente  recusas 
credere  tu  nummos? — Marco  sub  iudice  palles? — 
Marcus  dixit.  — Ita  est.  — Adsigna , Marce,  tabel- 
las. — 

Haec  mera  libertas : hanc  nobis  pilea  donant. 

An  quisquam  est  alius  liber,  nisi  ducere  vitam 
cui  licet  ut  voluit?  Licet  ut  volo  vivere : non  sum 
liberior  Bruto?  — » Mendose  colligis «,  inquit 
Stoicus  hic,  aurem  mordaci  lotus  aceto. 

»Haec  (reliqua  accipio):  licet  ut  volo  vivere, 
tolle. « — 

Vindicta  postquam  meus  a praetore  recessi, 
cur  mihi  non  liceat,  iussit  quodcumque  voluntas, 

90  excepto,  si  quid  Masuri  rubrica  vetavit? 

Disce,  (sed  ira  cadat  naso  rugosaque  sanna,) 
dum  veteres  avias  tibi  de  pulmone  revello. 

Non  praetoris  erat,  stultis  dare  tenuia  rerum 
officia,  atque  usum  rapidae  permittere  vitae. 

95  Sambucam  citius  caloni  aptaveris  alto. 

Stat  contra  ratio,  et  secretam  gannit  in  aurem; 
ne  liceat  facere  id,  quod  quis  vitiabit  agendo. 
Publica  lex  hominum  naturaque  continet  hoc  fas, 
ut  teneat  vetitos  inscitia  debilis  actus. 

100  Diluis  helleborum,  certo  compescere  puncto 
nescius  examen?  Vetat  hoc  natura  medendi. 

Navim  si  poscat  sibi  peronatus  arator 
luciferi  rudis,  exclamet  Melicerta,  perisse 
frontem  de  rebus.  Tibi  recto  vivere  talo 
105  ars  dedit?  et  veri  speciem  dignoscere  calles, 
ne  qua  subaerato  mendosum  tinniat  auro? 
quaeque  sequenda  forent  et  quae  vitanda  vicissim, 
illa  prius  creta,  mox  haec  carbone  notasti? 
es  modicus  voti?  presso  lare?  dulcis  amicis? 

110  iam  nunc  adstringas,  iam  nunc  granaria  laxes? 
inque  luto  fixum  possis  transcendere  nummum, 
nec  gluto  sorbere  salivam  Mercurialem? 

Haec  mea  sunt,  teneo , quum  vere  dixeris,  esto 
liberque  ac  sapiens,  praetoribus  ac  Iove  dextro. 

115  Sin  tu,  quum  fueris  nostrae  paullo  ante  farinae, 
pelliculam  veterem  retines,  et  fronte  politus 
astutam  vapido  servas  sub  pectore  vulpem  : 
quae  dederam  supra,  repeto,  funemque  reduco. 

Nil  tibi  concessit  ratio  ; digitum  exsere : peccas. 

120  Ecquid  tam  parvum  est?  sed  nullo  thure  litabis, 

haereat  in  stultis  brevis  ut  semuncia  recti. 

Haec  miscere  nefas,  ne,  quum  sis  caetera  fossor, 
tris  tantum  ad  numeros  satyri  moveare  Bathylli. 
Liber  ego.  — Unde  datum  hoc  sumis,  tot  subdite 
rebus? 

An  dominum  ignoras,  nisi  quem  vindicta  relaxat? 
»1  puer,  et  strigiles  Crispini  ad  balnea  defer ! « 
si  increpuit:  » cessas  nugator?«  servitium  acre 
te  nihil  impellit,  nec  quidquam  extrinsecus  intrat, 
quod  nervos  agitet?  Sed  si  intus  et  in  iecore  aegro 
nascuntur  domini  • qui  tu  impunitior  exis, 
atque  hic,  quem  ad  strigiles  scutica  et  metus  egit  he- 
rilis? — 

Mane  piger  stertis.  »Surge«,  inquit  avaritia:  »eia 
surgeU  Negas.  Instat,  »surge!«  inquit.  — Non 
queo.  — »Surge ! « — 

Et  quid  agam?  — » Rogitas?  en  saperdam  advehe 
Ponto, 

castoreum,  stuppas,  ebenum,  thus,  lubrica  Coa. 
Tolle  recens  primus  piper  e sitiente  camelo. 

Verte  aliquid,  iura. « — Sed lupiter audiet. — »Eheu, 
baro,  regustatum  digito  terebrare  salinum 
contentus  perages,  si  vivere  cum  Iove  tendis. « — 
Iam  pueris  pellem  succinctus  et  oenophorum  aptas  : 
Ocius  ad  navem ! — Nihil  obstat,  quin  trabe  vasta 
Aegaeum  rapias,  nisi  sollers  luxuria  ante 
seductum  moneat : »Quo  deinde  insane  ruis?  quo? 
Quid  tibi  vis?  Calido  sub  pectore  mascula  bilis 
intumuit,  quam  non  exstinxerit  urna  cicutae. 

Tun’  mare  transsilias?  tibi,  torta  cannabe  fulto, 
coena  sit  in  transtro?  Veientanumque  rubellum 
exhalet,  vapida  laesum  pice,  fissilis  obba? 

Quid  petis?  ut  numi,  quos  heic  quincunce  modesto 

150  nutrieras,  pergant  avidos  sudare  deunces? 

Indulge  genio : carpamus  dulcia : nostrum  est, 
quod  vivis : cinis  et  manes  et  fabula  fies : 
vive  memor  leti : fugit  hora  : hoc,  quod  loquor,  in- 
de est.« — 

Enquidagis?Duplici  in  diversum  scinderis  hamo. 
155  Hunccine,  an  hunc  sequeris?  Subeas  alternus  oportet 
ancipiti  obsequio  dominos , alternus  oberres. 

Nec  tu,  quum  obstiteris  semel,  instantique  negaris 
parere  imperio : rupi  iam  vincula ! dicas. 

Nam  et  luctata  canis  nodum  abripit : attamen  illi, 
160  quum  fugit,  a collo  trahitur  pars  longa  catenae.  — 

Dave , cito,  hoc  credas  iubeo,  finire  dolores 
praeteritos  meditor.  Crudum Ghaerestratus  unguem 
abrodens  ait  haec.  An  siccis  dedecus  obstem 
cognatis?  an  rem  patriam  rumore  sinistro 
165  limen  ad  obscoenum  frangam , dum  Chrysidis  udas 
ebrius  ante  fores  exstincta  cum  face  canto? 

»Euge,  puer,  sapias:  dis  depellentibus  agnam 
percute. « — Sed  censen  plorabit,  Dave,  relicta?  — 
» Nugaris : solea  puer  obiurgabere  rubra, 

170  ne  trepidare  velis,  atque  arctos  rodere  casses. 

Nunc  ferus  et  violens : at,  si  vocet,  haudmora,  dicas  : 
Quidnam  igitur  faciam?  Ne  nunc,  quumaccersar , et 
ultro 

supplicet,  accedam?  — Si  totus  et  integer  illinc 
exieris,  nunc  nunc,  hic,  hic,quemquaerimus,hicest; 
175  non  in  festuca,  lictor  quam  iactat  ineptus. 

Ius  habet  ille  sui  palpo,  quem  ducit  hiantem 
cretata  ambitio ?»  Vigila,  et  cicer  ingere  large 
rixanti  populo,  nostra  ut  Floralia  possint 
aprici  meminisse  senes.  Quid  pulchrius ?« — At 
quum 

Herodis  venere  dies,  unctaque  fenestra 
dispositae  pinguem  nebulam  vomuere  lucernae, 
portantes  violas,  rubrumque  amplexa  catinum 
cauda  natat  thynni,  tumet  alba  fidelia  vino  : 
labra  moves  tacitus,  recutitaque  sabbata  palles.  — 
Tunc  nigri  lemures,  ovoque  pericula  rupto: 
tunc  grandes  Galli  et  cum  sistro  lusca  sacerdos 
incussere  deos  inflantes  corpora,  si  non 
praedictum  ter  mane  caput  gustaveris  alii. 

Dixeris  haec  inter  varicosos  centuriones ; 
continuo  crassum  ridet  Vulpenius  ingens, 
et  centum  Graecos  curto  centusse  licetur. 

SATIRA  SEXTA. 

AD  CAESIUM  BASSUM. 

ARG.  De  continentia,  et  de  praepostero  divitiarum  studio,  deque 
stultitia  eorum,  qui  sua  heredibus  relinquunt,  ipsi  frui  non  audent. 

Admovit  iam  bruma  foco  te,  Basse,  Sabino? 
iamne  lyra  et  tetrico  vivunt  tibi  pectine  chordae? 
mire  opifex,  numeris  veterum  primordia  vocum 
atque  marem  strepitum  fidis  intendisse  Latinae ; 
mox  iuvenes  agitare  iocos,  et  pollice  honesto 
egregios  lusisse  senes.  Mihi  nunc  Ligus  ora 
intepet,  hibernatque  meum  mare,  qua  latus  ingens 
dant  scopuli,  et  multa  litus  se  valle  receptat. 

»Lunai  portum  est  operae  cognoscere,  cives. « 

Cor  iubet  hoc  Enni,  postquam  destertuit  esse 
Maeonides,  Quintus  pavone  ex  Pythagoreo. 

Hic  ego  securus  vulgi,  et  quid  praeparet  Auster 
infelix  pecori : securus  et,  angulus  ille 
vicini  nostro  quia  pinguior.  Etsi  adeo  omnes 

ditescant  orti  peioribus,  usque  recusem 
curvus  ob  id  minui  senio,  aut  coenare  sine  uncto, 
et  signum  in  vapida  naso  tetigisse  lagena.  — 
Discrepet  his  alius.  Geminos,  horoscope,  varo 
producis  genio.  — Solis  natalibus  est  qui 
tingat  olus  siccum  muria  vafer  in  calice  emta, 
ipse  sacrum  irrorans  patinae  piper.  Hic  bona  dente 
grandia  magnanimus  peragit  puer. — Utar  ego,  utar* 
nec  rhombos  ideo  libertis  ponere  lautus, 
nec  tenuem  solers  turdarum  nosse  salivam. 

Messe  tenus  propria  vive,  et  granaria  (fas  est) 
emole.  Quid  metuas?  — Occa;  en  seges  altera  in 
herba  est.  — 

At  vocat  officium : trabe  rupta  Bruttia  saxa 
prendit  amicus  inops,  remque  omnem  surdaque 
vota 

condidit  Tonio : iacet  ipse  in  litore,  et  una 
ingentes  de  puppe  dei,  iarrique  obvia  mergis 
costa  ratis  lacerae.  — Nunc  et  de  cespite  vivo 
frange  aliquid : largire  inopi,  ne  pictus  oberret 
caerulea  in  tabula.  — Sed  coenam  funeris  heres 
negliget  iratus,  quod  rem  curtaveris : urnae 
ossa  inodora  dabit,  seu  spirent  cinnama  surdum, 
seu  ceraso  peccent  casiae,  nescire  paratus. 

» Tune  bona  incolumis  minuas?  « — Sed  Bestius  urget 
doctores  Graios : Ita  fit,  postquam  sapere  urbi 
cum  pipere  et  palmis  venit  nostrum  hoc  maris  ex- 
pers : 

foenisecae  crasso  vitiarunt  unguine  pultes.  — 

Haec  cinere  ulterior  metuas?  — At  tu,  meus  heres 
quisquis  eris,  paullum  a turba  seductior  audi  : 
»Obone,  num  ignoras?  Missa  est  a Caesare  laurus 
insignem  ob  cladem  Germanae  pubis,  et  aris 

frigidas  excutitur  cinis : ac  iam  postibus  arma, 
iam  chlamydas  regum,  iam  lutea  gausapa  captis, 
essedaque,  ingentesque  locat  Caesonia  Rhenos. 

Dis  igitur  genioque  ducis  centum  paria,  ob  res 
egregie  gestas,  induco.  — Quis  vetat?  aude ! 

Vae,  nisi  connives ! — Oleum  artocreasque  popello 
largior  ; an  prohibes?  — Dic  clare ! — Non  adeo , in- 
quis. — 

Exossatus  ager  iuxta  est.  Age,  si  mihi  nulla 
iam  reliqua  ex  amitis,  patruelis  nulla,  proneptis 
nulla  manet  patrui,  sterilis  matertera  vixit, 
deque  avia  nihilum  superest:  accedo  Bovillas 
clivumque  ad  Virbi:  praesto  est  mihi  Manius 
heres. « — 

Progenies  terrae? — «Quaere  ex  me,  quis  mihi  quar- 
tus 

sit  pater : haud  prompte,  dicam  tamen.  Adde  etiam 
unum, 

unum  etiam  : terrae  est  iam  filius.  Et  mihi  ritu 
Manius  hic  generis  prope  maior  avunculus  exit.  — 
Qui  prior  es,  cur  me  in  decursu  lampada  poscis? 
Sum  libi  Mercurius : venio  deus  huc  ego,  ut  ille 
pingitur.  An  renuis?  Vin  tu  gaudere  relictis ?«  — 
Deest  aliquid  summae.  — «Minui  mihi : sed  tibi  to- 
tum est, 

quidquid  id  est.  Ubi  sit,  fuge  quaerere,  quod  mihi 
quondam 

legarat  Staius,  neu  dicta  repone  paterna  : 
foenoris  accedat  merces : hinc  exime  sumptus. « — 
Quid  reliquum  est?  — «Reliquum?  Nunc  nunc  im- 
pensius unge, 

unge  puer  caules.  Mihi  festa  luce  coquatur 
urtica,  et  fissa  fumosum  sinciput  aure, 

ut  tuus  iste  nepos  olim,  satur  anseris  extis, 
quum  morosa  vago  singultiet  inguine  vena, 
patriciae  immeiat  vulvae?  mihi  trama  figurae 
sit  reliqua  : ast  illi  tremat  omento  popa  venter ?«  — 
Vende  animam  lucro;  mercare,  atque  excute 
sollers 

omne  latus  mundi,  ne  sit  praestantior  alter 
Cappadocas  rigida  pingues  pavisse  catasta. 

Rem  duplica.  — Feci : iam  triplex,  iam mihi  quarto, 
iam  decies  redit  in  rugam.  Depinge»  ubi  sistam.  — 
Inventus,  Chrysippe,  tui  finitor  acervi ! — 

VITA  EX  SUETONIO. 


limius  Iu  venulis,  libertini  locupletis,  incertum  filius,  an 
alumnus,  ad  mediam  fere  aetatem  declamavit,  animi  magis  cau- 
sa, quam  ‘quod.  scholae  se  aut  foro  praepararet.  Deinde  pau- 
corum versuum  Satira  non  absurde  composita  in  Paridem  pan- 
tomimum poetamque  eius  semestribus  militiolis  tumentem,  hoc 
genus  scripturae  iudustriose  excoluit.  Et  tamen  bene  diu  ne 
modico  quidem  auditorio  quidquam  committere  est  ausus.  Mox 
magna  frequentia  magnoque  successu  bis  ac  ter  auditus  est,  ut 
ea  quoque,  quae  prima  fecerat,  inferciret  novis  scriptis: 

Huod  non  dant  proceres,  dabit  histrio.  Tu  Camerinos 
et  B areas  i tu  nobilium  magna  atria  curas. 

Praefectos  Pelopea  facit,  Philomela  tribunos. 

Erat  tum  in  deliciis  aulae  histrio;  multique  fautorum  eius  quo- 
tidie provehebantur.  Venit  ergo  Iuvenalis  in  suspicionem, 
quasi  tempora  figurate  notasset,  ac  statim  per  honorem  militiae, 
quamquam  octogenarius,  Urbe  submotus  missusque  ad  praefe- 
cturam cohortis,  in  extrema  Aegypti  parte  tendentis.  Id  sup- 
plicii genus  placuit,  ut  levi  atque  ioculari  delicto  par  esset.  Ve- 
rum intra  brevissimum  tempus  angore  et  taedio  periit. 

AQUINATIS 

SATIRA  I. 

ARG.  Exponit  poeta  de  se,  deque  suo  satiras  scribendi  consilio,  et 
ostendit,  largam  huius  rei  a coaevis  sibi  praeberi  materiem ; in 
fine  addit,  se  non  de  vivis,  sed  de  mortuis  esse  scripturum. 

Semper  ego  auditor  tantum?  nunquamne  repo- 
nam, 

vexatus  toties  rauci  Theseide  Codri? 

Impune  ergo  mihi  recitaverit  ille  togatas, 
hic  elegos?  impune  diem  consumserit  ingens 
5 Telephus,  aut  summi  plena  iam  margine  libri 
scriptus  et  in  tergo  necdum  finitus  Orestes? 

Nota  magis  nulli  domus  est  sua,  quam  mihi  lucus 
Martis  et  Aeoliis  vicinum  rupibus  antrum 
Vulcani.  Quid  agant  venti,  quas  torqueat  umbras 
10  Aeacus,  unde  alius  furtivae  devehat  aurum 
pelliculae,  quantas  iaculetur  Monychus  ornos, 
Frontonis  platani  convulsaque  marmora  clamant 
semper  et  assiduo  ruptae  lectore  columnae. 
Exspectes  eadem  a summo  minimoque  poeta ! 

15  Et  nos  ergo  manum  ferulae  subduximus,  et  nos 
consilium  dedimus  Sullae,  privatus  ut  altum 
dormiret.  Stulta  est  clementia,  quum  tot  ubique 
vatibus  occurras,  periturae  parcere  chartae. 

Cur  tamen  hoc  potius  libeat  decurrere  campo, 
per  quem  magnus  equos  Auruncae  flexit  alumnus,  20 
si  vacat  et  placidi  rationem  admittitis,  edam. 

Quum  tener  uxorem  ducat  spado,  Maevia  Tuscum 

figat  aprum  et  nuda  teneat  venabula  mamma ; 

patricios  omnes  opibus  quum  provocet  unus, 

quo  tondente  gravis  iuveni  mihi  barba  sonabat : 25 

quum  pars  Niliacae  plebis,  quum  verna  Canopi 

Crispinus,  Tyrias  humero  revocante  lacernas, 

ventilet  aestivum  digitis  sudantibus  aurum, 

nec  sufferre  queat  maioris  pondera  gemmae: 

difficile  est,  satiram  non  scribere.  Nam  quis  iniquae  30 

tam  patiens  urbis,  tam  ferreus,  ut  teneat  se, 

causidici  nova  quum  veniat  lectica  Mathonis 

plena  ipso?  post  hunc  magni  delator  amici 

et  cito  rapturus  de  nobilitate  comesa 

quod  superest,  quem  Massa  timet,  quem  munere 

palpat  35 

Carus  et  a trepido  Thymele  submissa  Latino? 
quum  te  submoveant,  qui  testamenta  merentur 
noctibus,  in  coelum  quos  evehit  optima  summi 
nunc  via  processus,  vetulae  vesica  beatae? 

Unciolam  Proculeius  habet,  sed  Gillo  deuncem.  4C 
Partes  quisque  suas  ad  mensuram  inguinis  heres 
accipiat  sane,  mercedem  sanguinis,  et  sic 
palleat,  ut  nudis  pressit  qui  calcibus  anguem, 
aut  Lugdunensem  rhetor  dicturus  ad  aram. 

Quid  referam,  quanta  siccum  iecur  ardeat  ira,  45 
quum  populum  gregibus  comitum  premit  hic  spo- 
liator 

pupilli  prostantis?  et  hic  damnatus  inani 
iudicio  (quid  enim  salvis  infamia  nummis?) 
exsul  ab  octava  Marius  bibit  et  fruitur  dis 

50  iratis;  at  tu  victrix  provincia  ploras? 

Haec  ego  non  credam  Venusina  digna  lucerna? 
haec  ego  non  agitem?  Sed  quid  magis  Heracleas, 
aut  Diomedeas,  aut  mugitum  Labyrinthi, 
et  mare  percussum  puero,  fabrumque  volantem? 

55  Quum  leno  accipiat  moechi  bona,  si  capiendi 
ius  nullum  uxori,  doctus  spectare  lacunar, 
doctus  et  ad  calicem  vigilanti  stertere  naso; 
quum  fas  esse  putet  curam  sperare  cohortis, 
qui  bona  donavit  praesepibus  et  caret  omni 
60  maiorum  censu,  dum  pervolat  axe  citato 

Flaminiam ; (puer  Automedon  nam  lora  tenebat, 
ipse  lacernatae  quum  se  iactaret  amicae) 
nonne  libet  medio  ceras  implere  capaces 
quadrivio?  quum  iam  sexta  cervice  feratur 
65  hinc  atque  inde  patens  ac  nuda  paene  cathedra 
et  multum  referens  de  Maecenate  supino 
signator,  falso  qui  se  lautum  atque  beatum 
exiguis  tabulis  et  gemma  fecerat  uda? 

Occurrit  matrona  potens,  quae,  molle  Calenum 
70  porrectura,  viro  miscet  sitiente  rubetam, 
instituitque  rudes  melior  Locusta  propinquas 
per  famam  et  populum  nigros  efferre  maritos. 

Aude  aliquid  brevibus  Gyaris  et  carcere  dignum, 
si  vis  esse  aliquis : probitas  laudatur  et  alget : 

75  criminibus  debent  hortos,  praetoria,  mensas, 
argentum  vetus  et  stantem  extra  pocula  caprum. 
Quem  patitur  dormire  nurus  corruptor  avarae, 
quem  sponsae  turpes  et  praetextatus  adulter? 

Si  natura  negat,  facit  indignatio  versum, 

80  qualemcunque  potest,  quales  ego  vel  Cluvienus. 

Ex  quo  Deucalion,  nimbis  tollentibus  aequor, 
navigio  montem  ascendit  sortesque  poposcit, 

paulatimque  anima  caluerunt  mollia  saxa 
et  maribus  nudas  ostendit  Pyrrha  puellas, 
quidquid  agunthomines,  votum,  timor,  ira,  voluptas, 
gaudia,  discursus,  nostri  est  farrago  libelli. 

Et  quando  uberior  vitiorum  copia?  quando 
maior  avaritiae  patuit  sinus?  alea  quando 
hos  animos?  Neque  enim  loculis  comitantibus  itur 
ad  casum  tabulae,  posita  sed  luditur  arca. 

Proelia  quanta  illic  dispensatore  videbis 
armigero ! Simplexne  furor,  sestertia  centum 
perdere,  et  horrenti  tunicam  non  reddere  servo  ? 
Quis  totidem  erexit  villas?  quis  fercula  septem 
secreto  coenavit  avus?  Nunc  sportula  primo 
limine  parva  sedet,  turbae  rapienda  togatae. 

Ille  tamen  faciem  prius  inspicit  et  trepidat,  ne 
suppositus  venias  ac  falso  nomine  poscas. 

Agnitus  accipies.  Iubet  a praecone  vocari 
ipsos  Troiugenas : nam  vexant  limen  et  ipsi 
nobiscum.  Da  praetori,  da  deinde  tribuno ! 

Sed  libertinus  prior  est.  Prior,  inquit,  ego  adsum. 
Cur  timeam  dubitemve  locum  defendere , quamvis 
natus  ad  Euphraten,  molles  quod  in  aure  fenestrae 
arguerint , licet  ipse  negem?  Sed  quinque  tabernae 
quadringenta  parant.  Quid  confert  purpura  maior 
optandum,  si  Laurenti  custodit  in  agro 
conductas  Corvinus  oves?  Ego  possideo  plus 
Pallante  et  Licinis.  Exspectent  ergo  tribuni ; 
vincant  divitiae ; sacro  nec  cedat  honori, 
nuper  in  hanc  urbem  pedibus  qui  venerat  albis ; 
quandoquidem  inter  nos  sanctissima  Divitiarum 
maiestas : etsi  funesta  Pecunia  templo 
nondum  habitas,  nullas  nummorum  ereximus  aras, 
ut  colitur  Pax  atque  Fides,  Victoria,  Virtus, 

quaeque  salutato  crepitat  Concordia  nido. 

Sed  quum  summus  honor  finito  computet  anno, 
sportula  quid  referat,  quantum  rationibus  addat ; 
quid  facient  comites,  quibus  hinc  toga,  calceus  hinc 
est, 

120  et  panis  fumusque  domi?  Densissima  centum 
quadrantes  lectica  petit,  sequiturque  maritum 
languida  vel  praegnans  et  circumducitur  uxor. 

Hic  petit  absenti,  nota  iam  callidus  arte, 
ostendens  vacuam  et  clausam  pro  coniuge  sellam. 
125  Galla  mea  est,  inquit.  Citius  dimitte.  Moraris?  — 
» Profer,  Galla,  caput. « — Noli  vexare,  quiescit. 

Ipse  dies  pulcro  distinguitur  ordine  rerum  : 
sportula,  deinde  forum  iurisque  peritus  Apollo, 
atque  triumphales,  inter  quas  ausus  habere 
130  nescio  quis  titulos  Aegyptius  atque  Arabarches, 
cuius  ad  effigiem  non  tantum  meiere  fas  est. 
Vestibulis  abeunt  veteres  lassique  clientes 
votaque  deponunt,  quamquam  longissima  coenae 
spes  homini.  Caules  miseris  atque  ignis  emendus. 
135  Optima  silvarum  interea  pelagique  vorabit 
rex  horum,  vacuisque  toris  tantum  ipse  iacebit. 
Nam  de  tot  pulcris  et  latis  orbibus  et  tam 
antiquis  una  comedunt  patrimonia  mensa. 

Nullus  iam  parasitus  erit ! Sed  quis  ferat  istas 
140  luxuriae  sordes?  Quanta  est  gula,  quae  sibi  totos 
ponit  apros,  animal  propter  convivia  natum ! 

Poena  tamen  praesens,  quum  tu  deponis  amictum 
turgidus,  et  crudum  pavonem  in  balnea  portas. 

Hinc  subitae  mortes  atque  intestata  senectus. 

145  It  nova  nec  tristis  per  cunctas  fabula  coenas  : 
ducitur  iratis  plaudendum  funus  amicis. 

Nil  erit  ulterius,  quod  nostris  moribus  addat 

posteritas : eadem  cupient  facientque  minores. 
Omne  in  praecipiti  vitium  stetit.  Utere  velis, 
totos  pande  sinus.  Dicas  hic  forsitan : Unde 
ingenium  par  materiae  est?  Unde  illa  priorum 
scribendi,  quodcumque  animo  flagrante  liberet 
simplicitas,  cuius  non  audeo  dicere  nomen? 

Quid  refert,  dictis  ignoscat  Mucius,  an  non? 

Pone  Tigellinum:  taeda  lucebis  in  illa , 
qua  stantes  ardent,  qui  fixo  gutture  fumant , 
et  latum  media  sulcum  diducis  arena. 

»Qui  dedit  ergo  tribus  patruis  aconita,  vehatur 
pensilibus  plumis  atque  illinc  despiciat  nos?« 
Quum  veniet  contra , digito  compesce  labellum, 
accusator  erit,  qui  verbum  dixerit:  Hic  est! 
Securus  licet  Aeneam  Rutulumque  ferocem 
committas : nulli  gravis  est  percussus  Achilles, 
aut  multum  quaesitus  Hylas  urnamque  sequutus. 
Ense  velut  stricto  quoties  Lucilius  ardens 
infremuit,  rubet  auditor , cui  frigida  mens  est 
criminibus:  tacita  sudant  praecordia  culpa. 

Inde  irae  et  lacrumae.  Tecum  prius  ergo  voluta 
haec  animo  ante  tubas.  Galeatum  sero  duelli 
poenitet.  — «Experiar,  quid  concedatur  in  illos, 
quorum  Flaminia  tegitur  cinis  atque  Latina. « 


SATIRA  II 

ARG.  De  hypocrisia  agit,  deque  suae  aetatis  hominum  lubidini- 
bus  scelestissimis,  et  mollitie  summa. 

Ultra  Sauromatas  fugere  hinc  libet  et  glacialem 
oceanum,  quoties  aliquid  de  moribus  audent, 

qui  Curios  simulant  et  Bacchanalia  vivunt  : 
indocti  primum ; quamquam  plena  omnia  gypso 
5 Chrysippi  invenias.  Nam  perfectissimus  horum  est, 
si  quis  Aristotelem  similem  vel  Pittacon  emit, 
et  iubet  archetypos  pluteum  servare  Cleanthas. 
Fronti  nulla  fides.  Quis  enim  non  vicus  abundat 
tristibus  obscoenis?  Castigas  turpia,  quum  sis 
10  inter  Socraticos  notissima  fossa  cinaedos? 

Hispida  membra  quidem  et  durae  per  brachia  setae 
promittunt  atrocem  animum ; sed  podice  levi 
caeduntur  tumidae,  medico  ridente,  mariscae. 

Rarus  sermo  illis  et  magna  lubido  tacendi, 

15  atque  supercilio  brevior  coma.  Verius  ergo 
et  magis  ingenue  Peribomius.  Hunc  ego  fatis 
imputo,  qui  vultu  morbum  incessuque  fatetur. 
Horum  simplicitas  miserabilis;  his  furor  ipse 
dat  veniam : sed  peiores,  qui  talia  verbis 
20  Herculis  invadunt,  et,  de  virtute  loquuti, 

clunem  agitant.  Ego  te  ceventem,  Sexte,  verebor? 
infamis  Varillus  ait : quo  deterior  te? 

Loripedem  rectus  derideat,  Aethiopem  albus. 

Quis  tulerit  Gracchos  de  seditione  querentes? 

25  quis  coelum  terris  non  misceat  et  mare  coelo, 
si  fur  displiceat  Verri,  homicida  Miloni, 

Clodius  accuset  moechos,  Catilina  Cethegum? 
in  tabulam  Sullae  si  dicant  discipuli  tres? 
qualis  erat  nuper  tragico  pollutus  adulter 
30  concubitu,  qui  tunc  leges  revocabat  amaras 
omnibus,  atque  ipsis  Veneri  Martique  timendas, 
quum  tot  abortivis  fecundam  Iui  ia  vulvam 
solveret,  et  patruo  similes  effunderet  offas. 

Nonne  igitur  iure  ac  merito  vitia  ultima  fictos 
35  contemnunt  Scauros,  et  castigata  remordent? 

Non  tulit  ex  illis  torvum  Lauronia  quemdam 
clamantem  toties : Ubi  nunc  lex  lulia?  dormis? 
Ad  quem  subridens : Felicia  tempora , quae  te 
moribus  opponunt ! Habeat  iam  Roma  pudorem! 
Tertius  e coelo  cecidit  Cato.  Sed  tamen  unde 
haec  emis,  hirsuto  spirant  opobalsama  collo 
quae  tibi?  Ne  pudeat  dominum  monstrare  tabernae. 
Quod  si  vexantur  leges  ac  iura,  citari 
ante  omnes  debet  Scatinia . Respice  primum 
et  scrutare  viros:  faciunt  hi  plura;  sed  illos 
defendit  numerus  iunctaeque  umbone  phalanges. 
Magna  inter  molles  concordia.  Non  erit  ullum 
exemplum  in  nostro  tam  detestabile  sexu. 

Taedia  non  lambit  Cluviam,  nec  Flora  Catuliam  : 
Hispo  subit  iuvenes,  et  morbo  pallet  utroque. 
Numquid  nos  agimus  causas?  civilia  iura 
novimus?  aut  ullo  strepitu  fora  vestra  movemus? 
Luctantur  paucae ; comedunt  coliphia  paucae: 
vos  lanam  trahitis,  calathisque  peracta  refertis 
vellera;  vos  tenui  praegnantem  stamine  fusum 
Penelope  melius , levius  torquetis  Arachne, 
horrida  quale  facit  residens  in  codice  pellex . 

Notum  est,  cur  solo  tabulas  impleverit  Hister 
liberto,  dederit  vivus  cur  multa  puellae. 

Dives  erit,  magno  quae  dormit  tertia  lecto. 

Tu  nube  atque  tace:  donant  arcana  cylindros. 

De  nobis  post  haec  tristis  sententia  fertur : 
dat  veniam  corvis , vexat  censura  columbas. 
Fugerunt  trepidi  vera  ac  manifesta  canentem 
Stoicidae.  Quid  enim  falsi  Lauronia?  Sed  quid 
non  facient  alii,  quum  tu  multicia  sumas, 

Cretice,  et  hanc  vestem  populo  mirante  perores 
in  Proculas  et  Pollineas?  Est  moecha  Labulla : 

damnetur:  si  vis,  etiam  Carfinia  : talem 
70  non  sumet  damnata  togam.  Sed  Iulius  ardet: 
aestuo.  Nudus  agas ! Minus  est  insania  turpis. 

En  habitum,  quo  te  leges  ac  iura  ferentem 
vulneribus  crudis  populus  modo  victor  et  illud 
montanum  positis  audiret  vulgus  aratris. 

75  Quid  non  proclames,  in  corpore  iudicis  ista 
si  videas?  Quaero,  an  deceant  multicia  testem? 
Acer  et  indomitus  libertatisque  magister, 

Cretice,  perluces.  Dedit  hanc  contagio  labem 
et  dabit  in  plures ; sicut  grex  totus  in  agris 
80  unius  scabie  cadit  et  porrigine  porci, 
uvaque  conspecta  livorem  ducit  ab  uva. 

Foedius  hoc  aliquid  quandoque  audebis  amictu. 
Nemo  repente  fuit  turpissimus.  Accipient  te 
paulatim,  qui  longa  domi  redimicula  sumunt 
85  frontibus,  et  toto  posuere  monilia  collo, 

atque  Bonam  tenerae  placant  abdomine  porcae 
et  magno  cratere  deam.  Sed,  more  sinistro 
exagitata  procul,  non  intrat  femina  limen  : 
solis  ara  deae  maribus  patet.  Ite  profanae ! 

90  clamatur:  nullo  gemit  hic  tibicina  cornu. 

Talia  secreta  coluerunt  Orgia  taeda 
Cecropiam  soliti  Baptae  lassare  Cotytto. 

Ille  supercilium,  madida  fuligine  tinctum, 
obliqua  producit  acu,  pingitque  trementes 
95  attollens  oculos ; vitreo  bibit  ille  Priapo, 

reticulumque  comis  auratum  ingentibus  implet, 
caerulea  indutus  scutulata,  aut  galbana  rasa, 
et  per  Iunonem  domini  iurante  ministro. 

Ille  tenet  speculum,  pathici  gestamen  Othonis, 

100  Actoris  Aurunci  spolium,  quo  se  ille  videbat 
armatum,  quum  iam  tolli  vexilla  iuberet. 

Res  memoranda  novis  annalibus  atque  recenti 
historia  speculum  civilis  sarcina  belli. 

Nimirum  summi  ducis  est,  occidere  Galbam, 
et  curare  cutem  ; summi  constantia  civis,  105 

Bebriaci  in  campo  spolium  affectare  Palati, 
et  pressum  in  faciem  digitis  extendere  panem ; 
quod  nec  in  Assyrio  pharetrata  Semiramis  orbe, 
moesta  nec  Actiaca  fecit  Cleopatra  carina. 

Hic  nullus  verbis  pudor,  aut  reverentia  mensae.  no 
Hic  turpis  Cybeles  et  fracta  voce  loquendi 
libertas,  et  crine  senex  phanaticus  albo 
sacrorum  antistes,  rarum  ac  memorabile  magni 
gutturis  exemplum  conducendusque  magister. 

Quid  tamen  exspectant,  Phrygio  quos  tempus  erat 

iam  115 

more  supervacuam  cultris  abrumpere  carnem? 
Quadringenta  dedit  Gracchus  sestertia  dotem 
cornicini,  sive  hic  recto  cantaverat  aere. 

Signatae  tabulae  ; dictum  Feliciter ! Ingens 
coena  sedet : gremio  iacuit  nova  nupta  mariti.  120 
0 proceres,  censore  opus  est,  an  haruspice  nobis? 
Scilicet  horreres,  maioraque  monstra  putares, 
si  mulier  vitulum  vel  si  bos  ederet  agnum? 

Segmenta  et  longos  habitus  et  flammea  sumit, 
arcano  qui  sacra  ferens  nutantia  loro  125 

sudavit  clypeis  ancilibus.  0 pater  Urbis, 
unde  nefas  tantum  Latiis  pastoribus?  unde 
haec  tetigit,  Gradive,  tuos  urtica  nepotes? 

Traditur  ecce  viro  clarus  genere  atque  opibus  vir: 
nec  galeam  quassas,  nec  terram  cuspide  pulsas,  130 
nec  quereris  patri?  Vade  ergo  et  cede  severi 
iugeribus  Campi,  quem  negligis ! Officium  cras 
primo  sole  mihi  peragendum  in  valle  Quirini. 

Quae  causa  officii?  Quid  quaeris?  nubit  amicus, 

135  nec  multos  adhibet.  Liceat  modo  vivere:  fient , 
fient  ista  palam,  cupient  et  in  acta  referri. 

Interea  tormentum  ingens  nubentibus  haeret , 
quod  nequeunt  parere  et  partu  retinere  maritos. 

Sed  melius,  quod  nil  animis  in  corpore  iuris 
140  natura  indulget.  Steriles  morientur , et  illis 
turgida  nonprodest  condita  pyxide  Lyde , 
nec  prodest  agili  palmas  praebere  Luperco. 

Vicit  et  hoc  monstrum  tunicati  fuscina  Gracchi, 
lustra vitque  fuga  mediam  gladiator  arenam, 

145  et  Capitolinis  generosior  et  Marcellis 

et  Catulis,  Pauli isque  minoribus  et  Fabiis  et 
omnibus  ad  podium  spectantibus.  His  licet  ipsum 
admoveas,  cuius  tunc  munere  retia  misit. 

Esse  aliquid  Manes  et  subterranea  regna, 

150  et  contum,  et  Stygio  ranas  in  gurgite  nigras, 
atque  una  transire  vadum  tot  millia  cymba, 
nec  pueri  credunt,  nisi  qui  nondum  aere  lavantur. 
Sed  tu  vera  puta : Curius  quid  sentit,  et  ambo 
Scipiadae,  quid  Fabricius  manesque  Camilli, 

155  quid  Cremerae  legio,  et  Cannis  consumta  iu ventus, 
tot  bellorum  animae,  quoties  hinc  talis  ad  illos 
umbra  venit?  Cuperent  lustrari,  si  qua  darentur 
sulphura  cum  taedis,  et  si  foret  humida  laurus. 

Illuc  heu ! miseri  traducimur.  Arma  quidem  ultra 
160  litora  Iu  vernae  promovimus,  et  modo  captas 
Oreadas,  ac  minima  contentos  nocte  Britannos  : 
sed  quae  nunc  populi  fiunt  victoris  in  urbe, 
non  faciunt  illi,  quos  vicimus.  Et  tamen  unus 
Armenius  Zalates  cunctis  narratur  ephebis 
165  mollior  ardenti  sese  indulsisse  Tribuno. 

Adspice,  quid  faciant  commercia ! Venerat  obses. 

Hic  fiunt  homines.  Nam  si  mora  longior  Urbem 
indulsit  pueris,  non  umquam  deerit  amator: 
mittentur  braccae,  cultelli,  frena,  flagellum. 

Sic  praetextatos  referunt  Artaxata  mores.  1 


SATIRA  III. 

ARG.  Abeuntem  urbe  Unjbrieium  Cumasque  migraturum  prose- 
quitur poeta  ; ille  autem  exponit,  quare  Roma  discedere  cupi- 
at. nempe,  quia  in  urbe  probitas  contemtu sit,  vilitas  atquema- 
litia  floreat,  adulatores,  adulteri,  Graeculi  in  gratia  sint,  divi- 
tiae solae  magni  habeantur,  pauperes  iaceant,  pericula  circum- 
quaque immineant,  grassatores  omnia  intuta  reddant. 

Quamvis  digressu  veteris  confusus  amici, 
laudo  tamen,  vacuis  quod  sedem  figere  Cumis 
destinet,  atque  unum  civem  donare  Sibyllae. 

Ianua  Baiarum  est  et  gratum  litus  amoeni 
secessus.  Ego  vel  Prochytam  praepono  Suburae. 
Nam  quid  tam  miserum,  tam  solum  vidimus,  ut  non 
deterius  credas  horrere  incendia,  lapsus 
tectorum  assiduos,  ac  mille  pericula  saevae 
urbis,  et  Augusto  recitantes  mense  poetas? 

Sed  dum  tota  domus  rheda  componitur  una, 
substitit  ad  veteres  arcus  madidamque  Capenam. 
Hic,  ubi  nocturnae  Numa  constituebat  amicae, 
nunc  sacri  fontis  nemus  et  delubra  locantur 
Iudaeis,  quorum  cophinus  foenumque  supellex, 
(omnis  enim  populo  mercedem  pendere  iussa  est 
arbor,  et  eiectis  mendicat  silva  Camenis) 
in  vallem  Egeriae  descendimus  et  speluncas 
dissimiles  veris.  Quanto  praestantius  esset 
numen  aquae,  viridi  si  margine  clauderet  undas 

20  herba,  nec  ingenuum  violarent  marmora  tophum? 

Hic  tunc  Umbricius,  «Quando  artibus,  inquit,  ho- 
nestis 

nullus  in  Urbe  locus,  nulla  emolumenta  labo- 
rum, 

res  hodie  minor  est,  here  quam  fuit,  atque  eadem  cras 
deteret  exiguis  aliquid : proponimus  illuc 
25  ire,  fatigatas  ubi  Daedalus  exuit  alas, 

dum  nova  canities,  dum  prima  et  recta  senectus, 
dum  superest  Lachesi,  quod  torqueat,  et  pedibus  me 
porto  meis,  nullo  dextram  subeunte  bacillo. 
Cedamus  patria : vivant  Arturius  istic 
30  et  Catulus : maneant,  qui  nigrum  in  candida  vertunt, 
quis  facile  est  aedem  conducere,  flumina,  portus, 
siccandam  eluviem,  portandum  ad  busta  cadaver, 
et  praebere  caput  domina  venale  sub  hasta. 
Quondam  hi  cornicines  et  municipalis  arenae 
35  perpetui  comites,  notaeque  per  oppida  buccae, 
munera  nunc  edunt  et  verso  pollice  vulgi 
quem  libet  occidunt  populariter:  inde  reversi 
conducunt  foricas;  et  cur  non  omnia?  quum  sint, 
quales  ex.  humili  magna  ad  fastigia  rerum 
40  extollit,  quoties  voluit  Fortuna  iocari. 

Quid  Romae  faciam?  Mentiri  nescio : librum, 
si  malus  est,  nequeo  laudare  et  poscere : motus 
astrorum  ignoro : funus  promittere  patris 
nec  volo,  nec  possum : ranarum  viscera  numquam 
45  inspexi.  Ferre  ad  nuptam,  quae  mittit  adulter, 
quae  mandat,  norint  alii ; me  nemo  ministro 
fur  erit,  atque  ideo  nulli  comes  exeo,  tamquam 
mancus  et  extinctae  corpus  non  utile  dextrae. 

Quis  nunc  diligitur,  nisi  conscius  et  cui  fervens 
50  aestuat  occultis  animus  semperque  tacendis? 

Nil  tibi  se  debere  putat,  nil  conferet  uniquam, 
participem  qui  te  secreti  fecit  honesti. 

Carus  erit  Verri,  qui  Verrem  tempore,  quo  vult, 
accusare  potest.  Tanti  tibi  non  sit  opaci 
omnis  arena  Tagi  quodque  in  mare  volvitur  aurum, 
ut  somno  careas,  ponendaque  praemia  sumas 
tristis,  et  a magno  semper  timearis  amico. 

Quae  nunc  divitibus  gens  acceptissima  nostris 
et  quos  praecipue  fugiam,  properabo  fateri, 
nec  pudor  obstabit.  Non  possum  ferre,  Quirites, 
Graecam  urbem.  Quamvis  quota  portio  faecis  Achaei? 
iam  pridem  Syrus  in  Tiberim  defluxit  Orontes, 
et  linguam  et  mores,  et  cum  tibicine  chordas 
obliquas,  nec  non  gentilia  tympana,  secum 
vexit,  et  ad  Circum  iussas  prostare  puellas. 

Ite,  quibus  grata  est  picta  lupa  barbara  mitra. 
Rusticus  ille  tuus  sumit  trechedipna,  Quirine, 
et  ceromatico  fert  niceteria  collo. 

Hic  alta  Sicyone,  ast  hic  Amydone  relicta, 
hic  Andro,  ille  Samo,  hic  Trallibus  aut  Alabandis, 
Esquilias  dictumque  petunt  a vimine  collem, 
viscera  magnarum  domuum,  dominique  futuri. 
Ingenium  velox,  audacia  perdita,  sermo 
promtus,  et  Isaeo  torrentior.  Ede,  quid  illum 
esse  putes:  quem  vis  hominem,  secum  adtulitadnos : 
grammaticus,  rhetor,  geometres,  pictor,  aliptes, 
augur,  schoenobates,  medicus,  magus : omnia  novit 
Graeculus  esuriens : in  coelum  iusseris,  ibit. 

Ad  summam,  non  Maurus  erat  neque  Sarmata  nec 
Thrax, 

qui  sumsit  pennas,  mediis  sed  natus  Athenis. 

Horum  ego  non  fugiam  conchylia?  Me  prior  ille 
signabit?  fultusque  toro  meliore  recumbet 

advectus  Romam,  quo  pruna  et  cottana  vento? 
Usque  adeo  nihil  est,  quod  nostra  infantia  coelum 
85  hausit  Aventinum,  bacca  nutrita  Sabina? 

Quid,  quod  adulandi  gens  prudentissima  laudat 
sermonem  indocti,  faciem  deformis  amici, 
et  longum  invalidi  collum  cervicibus  aequat 
Herculis,  Antaeum  procul  a tellure  tenentis, 

90  miratur  vocem  angustam,  qua  deterius  nec 
ille  sonat,  quo  mordetur  gallina  marito. 

Haec  eadem  licet  et  nobis  laudare : sed  illis 
creditur.  An  melior,  quum  Thaida  sustinet,  an,  quum 
uxorem  comoedus  agit,  vel  Dorida  nullo 
95  cultam  palliolo?  Mulier  nempe  ipsa  videtur, 
non  persona,  loqui : vacua  et  plana  omnia  dicas 
infra  ventriculum,  et  tenui  distantia  rima. 

Nec  tantum  Antiochus,  nec  erit  mirabilis  illic 
aut  Stratocles,  aut  cum  molli  Demetrius  Haemo : 

100  natio  comoeda  est.  Rides?  maiore  cachinno 
concutitur : flet,  si  lacrumas  conspexit  amici, 
nec  dolet : igniculum  brumae  si  tempore  poscas, 
accipit  endromiden : si  dixeris  »aestuo«.  sudat. 
Non  sumus  ergo  pares ; melior,  qui  semper  et  omni 
105  nocte  dieque  potest  alienum  sumere  vultum, 
a facie  iactare  manus,  laudare  paratus, 
si  bene  ructavit,  si  rectum  minxit  amicus, 
si  trulla  inverso  crepitum  dedit  aurea  fundo. 
Praeterea  sanctum  nihil  est  et  ab  inguine  tutum ; 

110  non  matrona  laris,  non  filia  virgo,  neque  ipse 
sponsus  levis  adhuc,  non  filius  ante  pudicus. 
Horum  si  nihil  est,  aviam  resupinat  amici. 

Scire  volunt  secreta  domus,  atque  inde  timeri. 

Et  quando  coepit  Graecorum  mentio,  transi 
115  gymnasia,  atque  audi  facinus  maioris  abollae. 

Stoicas  occidit  Baream,  delator  amicum, 
discipulumque  senex,  ripa  nutritus  in  illa, 
ad  quam  Gorgonei  delapsa  est  penna  caballi. 

Non  est  Romano  cuiquam  locus  hic,  ubi  regnat 
Protogenes  aliquis,  vel  Diphilus,  aut  Erimarchus, 
qui  gentis  vitio  numquam  partitur  amicum, 
solus  habet.  Nam  quum  facilem  stillavit  in  aurem 
exiguum  de  naturae  patriaeque  veneno, 
limine  submoveor;  perierunt  tempora  longi 
servitii.  Nusquam  minor  est  iactura  clientis. 
Quod  porro  officium,  ne  nobis  blandiar,  aut  quod 
pauperis  hic  meritum,  si  curet  nocte  togatus 
currere,  quum  Praetor  lictorem  impellat  et  ire 
praecipitem  iubeat,  dudum  vigilantibus  orbis, 
ne  prior  Albinam  et  Modiam  collega  salutet? 
Divitis  hic  servi  claudit  latus  ingenuorum 
filius:  alter  enim,  quantum  in  legione  Tribuni 
accipiunt,  donat  Calvinae  vel  Catienae, 
ut  semel  atque  iterum  super  illam  palpitet : at  tu, 
quum  tibi  vestiti  facies  scorti  placet,  haeres 
et  dubitas  alta  Chionen  deducere  seila. 

Da  testem  Romae  tam  sanctum,  quam  fuit  hospes 
numinis  Idaei:  procedat  vel  Numa,  vel  qui 
servavit  trepidam  flagranti  ex  aede  Minervam : 
protenus  ad  censum,  de  moribus  ultima  fiet 
quaestio.  Quot  pascit  servos?  quot  possidet  agri 
iugera?  quam  multa  magnaque  paropside  coenat? 
Quantum  quisque  sua  nummorum  servat  in  arca, 
tantum  habet  et  fidei.  lures  licet  et  Samothracum 
et  nostrorum  aras . contemnere  fulmina  pauper 
creditur  atque  deos,  dis  ignoscentibus  ipsis. 

Quid,  quod  materiam  praebet  causasque  iocorum 
omnibus  hic  idem,  si  foeda  et  scissa  lacerna, 

si  toga  sordidula  est,  et  rupta  calceus  alter 
150  pelle  patet;  vel  si  consuto  vulnere  crassum 
atque  recens  linum  ostendit  non  una  cicatrix. 

Nil  habet  infelix  paupertas  durius  in  se, 

quam  quod  ridiculos  homines  facit.  Exeat,  inquit. 

si  pudor  est,  et  de  pulvino  surgat  equestri, 

155  cuius  res  legi  non  sufficit,  et  sedeant  hic 
lenonum  pueri,  quocumque  in  fornice  nati. 

Hic  plaudat  nitidi  praeconis  filius  inter 
pinnirapi  cultos  iuvenes  iuvenesque  lanistae. 

Sic  libitum  vano,  qui  nos  distinxit,  Othoni. 

160  Quis  gener  hic  placuit  censu  minor  atque  puellae 
sarcinulis  impar?  quis  pauper  scribitur  heres? 
quando  in  consilio  est  Aedilibus?  Agmine  facto 
debuerant  olim  tenues  migrasse  Quirites. 

Haud  facile  emergunt,  quorum  virtutibus  obstat 
165  res  angusta  domi ; sed  Romae  durior  illis 
conatus : magno  hospitium  miserabile,  magno 
servorum  ventres,  et  frugi  coenula  magno. 
Fictilibus  coenare  pudet;  quod  turpe  negabit 
translatus  subito  ad  Marsos  mensamque  Sabellam, 
170  contentusque  illic  veneto  duroque  culullo. 

Pars  magna  Italiae  est,  si  verum  admittimus,  in 
qua 

nemo  togam  sumit,  nisi  mortuus.  Ipsa  dierum 
festorum  herboso  colitur  si  quando  theatro 
maiestas,  tandemque  redit  ad  pulpita  notum 
175  exodium,  quum  personae  pallentis  hiatum 
in  gremio  matris  formidat  rusticus  infans : 
aequales  habitus  illic  similesque  videbis 
orchestram  et  populum : clari  velamen  honoris, 
sufficiunt  tunicae  summis  Aedilibus  albae. 

180  Hic  ultra  vires  habitus  nitor:  hic  aliquid  plus, 

quam  satis  est,  interdum  aliena  sumitur  arca. 
Commune  id  vitium  est.  Hic  vivimus  ambitiosa 
paupertate  omnes.  Quid  te  moror?  Omnia  Romae 
cum  pretio.  Quid  das,  ut  Cossum  aliquandosalutes? 
ut  te  respiciat  clauso  Veiento  labello?  18$ 

Ille  metit  barbam,  crinem  hic  deponit  amati  : 
plena  domus  libis  venalibus.  Accipe,  et  illud 
fermentum  tibi  habe:  praestare  tributa  clientes 
cogimur,  et  cultis  augere  peculia  servis. 

Quis  timet  aut  timuit  gelida  Praeneste  ruinam,  190 
aut  positis  nemorosa  inter  iuga  Volsiniis,  aut 
simplicibus  Gabiis,  aut  proni  Tiburis  arce? 

Nos  urbem  colimus  tenui  tibicine  fultam 
magna  parte  sui.  Nam  sic  labentibus  obstat 
villicus  et,  veteris  rimae  quum  texit  hiatum,  195 

securos  pendente  iubet  dormire  ruina. 

Vivendum  est  illic,  ubi  nulla  incendia,  nulli 
nocte  metus.  Iam  poscit  aquam,  iam  frivola  trans- 
fert 

Ucalegon ; tabulata  tibi  iam  tertia  fumant  : 
tu  nescis.  Nam  si  gradibus  trepidatur  ab  imis,  200 
ultimus  ardebit,  quem  tegula  sola  tuetur 
a pluvia,  molles  ubi  reddunt  ova  columbae. 

Lectus  erat  Codro  Procula  minor,  urceoli  sex, 
ornamentum  abaci,  nec  non  et  parvulus  infra 
cantharus  et  recubans  sub  eodem  marmore  Chiron ; 205 
iamque  vetus  Graecos  servabat  cista  libellos, 
et  divina  opici  rodebant  carmina  mures. 

Nil  habuit  Codrus : quis  enim  negat?  et  tamen  illud 
perdidit  infelix  totum  nihil : ultimus  autem 
aerumnae  cumulus,  quod  nudum  et  frusta  rogantem  210 
nemo  cibo,  nemo  hospitio  tectoque  iuvabit. 

Si  magna  Arturi  cecidit  domus : horrida  mater, 

pullati  proceres,  differt  vadimonia  Praetor. 

Tunc  gemimus  casus  Urbis,  tunc  odimus  ignem. 

215  Ardet  adhuc,  et  iam  occurrit,  qui  marmora  donet, 
conferat  impensas.  Hic  nuda  et  candida  signa, 
hic  aliquid  praeclarum  Euphranoris  et  Polycleti, 
haec  Asianorum  vetera  ornamenta  Deorum, 
hic  libros  dabit  et  forulos  mediamque  Minervam, 

220  hic  modium  argenti.  Meliora  aq,plura  reponit 
Persicus,  orborum  lautissimus,  et  merito  iam 
suspectus,  tamquam  ipse  suas  incenderit  aedes. 

Si  potes  avelli  Circensibus,  optima  Sorae, 
aut  Fabrateriae  domus,  aut  Frusinone  paratur, 

225  quanti  nunc  tenebras  unum  conducis  in  annum. 
Hortulus  hic,  puteusque  brevis,  nec  reste  movendus, 
in  tenues  plantas  facili  diffunditur  haustu. 

Vive  bidentis  amans,  et  culti  villicus  horti; 
unde  epulum  possis  centum  dare  Pythagoreis. 

230  Est  aliquid,  quocumque  loco,  quocumque  recessu 
unius  sese  dominum  fecisse  lacernae. 

Plurimus  hic  aeger  moritur  vigilando : sed  illum 
languorem  peperit  cibus  imperfectus  et  haerens 
ardenti  stomacho.  Nam  quae  meritoria  somnum 
235  admittunt?  Magnis  opibus  dormitur  in  Urbe: 
inde  caput  morbi . Rhedarum  transitus  arcto 
vicorum  in  flexu  et  stantis  convicia  mandrae 
eripient  somnos  urso  vitulisque  marinis. 

Si  vocat  officium,  turba  cedente  vehetur 
240  dives,  et  ingenti  curret  super  ora  Liburno, 
atque  obiter  leget  aut  scribet,  vel  dormiet  intus ; 
namque  facit  somnum  clausa  lectica  fenestra. 

Ante  tamen  veniet : nobis  properantibus  obstat 
unda  prior : magno  populus  premit  agmine  lumbos, 
245  qui  sequitur.  Ferit  hic  cubito,  ferit  assere  duro 

alter ; at  hic  tignum  capiti  incutit,  ille  metretam. 
Pinguia  crura  luto ; planta  mox  undique  magna 
calcor,  et  in  digito  clavus  mihi  militis  haeret. 

Nonne  vides,  quanto  celebretur  sportula  fumo? 
Centum  convivae : sequitur  sua  quemque  culina. 
Corbulo  vix  ferrei  tot  vasa  ingentia,  tot  res 
impositas  capiti,  quas  recto  vertice  portat 
servulus  infelix,  et  cursu  ventilat  ignem. 
Scinduntur  tunicae  sartae : modo  longa  coruscat, 
sarraco  veniente,  abies,  atque  altera  pinum 
plaustra  vehunt,  nutant  altae  populoque  minantur. 
Nam  si  procubuit,  qui  saxa  Ligustica  portat, 
axis,  et  eversum  fugit  super  agmina  montem, 
quid  superest  de  corporibus  ? qu  is  membra , quis  ossa 
invenit?  Obtritum  vulgi  perit  omne  cadaver 
more  animae.  Domus  interea  secura  patellas 
iam  lavat  et  bucca  foculum  excitat,  et  sonat  unctis 
strigi  ibus  et  pleno  componit  lintea  gutto. 

Haec  inter  pueros  varie  properantur : at  ille 
iam  sedet  in  ripa  tetrumque  novicius  horret 
porthmea,  nec  sperat  coenosi  gurgitis  alnum 
infelix,  nec  habet,  quem  porrigat,  ore  trientem. 

Respice  nunc  alia  ac  diversa  pericula  noctis  : 
quod  spatium  tectis  sublimibus,  unde  cerebrum 
testa  ferit;  quoties  rimosa  et  curta  fenestris 
vasa  cadant,  quanto  percussum  pondere  signent 
et  laedant  silicem.  Possis  ignavus  haberi 
et  subiti  casus  improvidus,  ad  coenam  si 
intestatus  eas.  Adeo  tot  fata,  quot  illa 
nocte  patent  vigiles,  te  praetereunte,  fenestrae. 
Ergo  optes  votumque  feras  miserabile  tecum, 
ut  sint  contentae  patulas  defundere  pelves. 

Ebrius  ac  petulans,  qui  nullum  forte  cecidit, 

dat  poenas : noctem  patitur  lugentis  amicum 
280  Pelidae,  cubat  in  faciem,  mox  deinde  supinus : 

[ergo  non  aliter  poterit  dormire?  Quibusdam] 
somnum  rixa  facit.  Sed  quamvis  improbus  annis 
atque  mero  fervens,  cavet  hunc,  quem  coccina  laena 
vitari  iubet,  et  comitum  longissimus  ordo, 

285  multum  praeterea  flammarum  et  aenea  lampas : 
me,  quem  luna  solet  deducere  vel  breve  lumen 
candelae,  cuius  dispenso  et  tempero  filum, 
contemnit.  Miserae  cognosce  prooemia  rixae, 
si  rixa  est,  ubi  tu  pulsas,  ego  vapulo  tantum. 

290  Stat  contra  starique  iubet : parere  necesse  est. 

Nam  quid  agas,  quum  te  furiosus  cogat  et  idem 
fortior?  Unde  venis?  exclamat:  cuius  aceto, 
cuius  conche  tumes?  quis  tecum  sectile  porrum 
sutor  et  elixi  vervecis  labra  comedit? 

295  Nil  mihi  respondes?  Aut  dic , aut  accipe  calcem! 
Ede , ubi  consistas : in  qua  te  quaero  proseucha? 
Dicere  si  tentes  aliquid,  tacitusve  recedas, 
tantumdem  est;  pariter  feriunt:  vadimonia  deinde 
irati  faciunt.  Libertas  pauperis  haec  est : 

300  pulsatus  rogat,  et  pugnis  concisus  adorat, 
ut  liceat  paucis  cum  dentibus  inde  reverti. 

Nec  tamen  hoc  tantum  metuas : nam,  qui  spoliet  te, 
non  deerit,  clausis  domibus  postquam  omnis  ubique 
fixa  catenatae  siluit  compago  tabernae. 

305  Interdum  et  ferro  subitus  grassator  agit  rem, 
armato  quotiesjutae  custode  tenentur 
et  Pomtina  palus  et  Gallinaria  pinus. 

Sic  inde  huc  omnes,  tamquam  ad  vivaria,  currunt. 
Qua  fornace  graves,  qua  non  incude  catenae? 

310  Maximus  in  vinclis  ferri  modus,  ut  timeas,  ne 
vomer  deficiat,  ne  marrae  et  sarcula  desint. 

Felices  proavorum  atavos,  felicia  dicas 
saecula,  quae  quondam  sub  regibus  atque  tribunis 
viderunt  uno  contentam  carcere  Romam. 

His  alias  poteram  et  plures  subnectere  causas : 315 

sed  iumenta  vocant,  et  sol  inclinat:  eundum  est. 

Nam  milii  commota  iam  dudum  mulio  virga 
innuit.  Ergo  vale,  nostri  memor,  et,  quoties  te 
Roma  tuo,  refici  properantem,  reddet  Aquino, 
mequoque  ad  Helvinam  Gererem  vestramque  Dianam  320 
convelle  a Cumis.  Satirarum  ego,  ni  pudet  dias, 
adiutor,  gelidos  veniam  caligatus  in  agros. 


SATIRA  IV. 

ARG.  Primum  invehitur  in  Crispinum,  qui  ex  servo  eques  factus 
fuerat.  Deinde  in  Domitianum,  qui  patres  ad  concilium  con- 
vocaverat super  rhombo  immensae  magnitudinis,  ut  dicerent 
sententiam,  an  integer  coquendus  esset,  an  in  frusta  sectus.  In 
quo  et  imperatoris  et  senatorum  stultitia  egregie  ridetur. 

Ecce  iterum  Crispinus  adest,  mihi  saepe  vocandus 
ad  partes,  monstrum  nulla  virtute  redemtum 
a vitiis,  aeger,  solaque  libidine  fortis : 
delicias  viduae  tantum  aspernatur  adulter. 

Quid  refert  igitur,  quantis  iumenta  fatiget  5 

porticibus?  quanta  nemorum  vectetur  in  umbra? 
iugera  quot  vicina  foro?  quas  emerit  aedes? 

Nemo  malus  felix ; minime  corruptor  et  idem 
incestus,  cum  quo  nuper  vittata  iacebat 
sanguine  adhuc  vivo  terram  subitura  sacerdos.  10 
Sed  nunc  de  factis  levioribus : et  tamen  alter 
si  fecisset  idem,  caderet  sub  iudice  morum. 

Nam  quod  turpe  bonis,  Titio  Seioque,  decebat 

Crispinum.  Quid  agas,  quum  dira  et  foedior  omrn 
15  crimine  persona  est?  Mullum  sex  millibus  emit, 
aequantem  sane  paribus  sestertia  libris, 
ut  perhibent,  qui  de  magnis  maiora  loquuntur. 
Consilium  laudo  artificis,  si  munere  tanto 
praecipuam  in  tabulis  ceram  senis  abstulit  orbi. 

20  Est  ratio  ulterior,  magnae  si  misit  amicae, 
quae  vehitur  clauso  latis  specularibus  antro. 

Nil  tale  exspectes  : emit  sibi.  Multa  videmus, 
quae  miser  et  frugi  non  fecit  Apicius.  Hoc  tu, 
succinctus  patria  quondam,  Crispine,  papyro? 

25  hoc  pretium  squamae?  Potuit  fortasse  minoris 
piscator,  quam  piscis,  emi.  Provincia  tanti 
vendit  agros ; sed  maiores  Appulia  vendit. 

Quales  tunc  epulas  ipsum  glutisse  putemus 
endoperatorem,  quum  tot  sestertia,  partem 
30  exiguam  et  modicae  sumtam  de  margine  coenae, 
purpureus  magni  ructarit  scurra  Palati, 
iam  princeps  Equitum,  magna  qui  voce  solebat 
vendere  municipes  Pharia  de  merce  siluros? 

Incipe,  Calliope;  licet  hic  considere;  non  est 
35  cantandum,  res  vera  agitur.  Narrate,  puellae 
Pierides : prosit  mihi,  vos  dixisse  puellas ! 

Quum  iam  seminanimumlaceraretFlavius  orbem 
ultimus,  et  calvo  serviret  Roma  Neroni; 
incidit  Adriaci  spatium  admirabile  rhombi 
40  ante  domum  Veneris,  quam  Dorica  sustinet  Ancon, 
implevitque  sinus  : neque  enim  minor  haeserat  illis, 
quos  operit  glacies  Maeotica,  ruptaque  tandem 
solibus,  effundit  torpentis  ad  ostia  Ponti, 
desidia  tardos,  et  longo  frigore  pingues. 

45  Destinat  hoc  monstrum  cymbae  linique  magister 
pontifici  summo.  Quis  enim  proponere  talem 

aut  emere  auderet,  quum  plena  ea  litora  multo 
delatore  forent?  dispersi  protenus  algae 
inquisitores  agerent  cum  remige  nudo, 
non  dubiiaturi  fugitivum  dicere  piscem, 
depastumque  diu  vivaria  Caesaris,  inde 
elapsum  veterem  ad  dominum  debere  reverti. 

Si  quid  Palfurio,  si  credimus  Armillato, 
quidquid  conspicuum  pulcrumque  est  aequore  toto, 
res  fisci  est,  ubicumque  natat.  Donabitur  ergo, 
ne  pereat.  Iam  letifero  cedente  pruinis 
auctumno,  iam  quartanam  sperantibus  aegris, 
stridebat  deformis  hyems,  praedamque  recentem 
servabat:  tamen  hic  properat,  velut  urgeat  Auster. 
Utque  lacus  suberant,  ubi,  quamquam  diruta,  servat 
ignem  Troianum  et  Vestam  colit  Alba  minorem, 
obstitit  intranti  miratrix  turba  parumper. 

Ut  cessit,  facili  patuerunt  cardine  valvae. 

Exclusi  exspectant  admissa  opsonia  Patres. 

Itur  ad  Atridem.  Tum  Picens,  Accipe,  dixit, 
privatis  maiora  focis:  genialis  agatur 
iste  dies;  propera  stomachum  laxare  saginis , 
et  tua  servatum  consume  in  saecula  rhombum. 

Ipse  capi  voluit:  quid  apertius?  Et  tamen  illi 
surgebant  cristae.  Nihil  est,  quod  credere  de  se 
non  possit,  quum  laudatur  Dis  aequa  potestas. 

Sed  deerat  pisci  patinae  mensura.  Vocantur 
ergo  in  concilium  proceres,  quos  oderat  ille; 
in  quorum  facie  miserae  magnaeque  sedebat 
pallor  amicitiae.  Primus,  clamante  Liburno, 
Currite l iam  sedit ! rapta  properabat  abolla 
Pegasus,  adtonitae  positus  modo  villicus  Urbi : 

(anne  aliud  tuncPraefecti?)  quorum  optimus  hic  atque 
interpres  legum  sanctissimus,  omnia  quamquam 

80  temporibus  diris  tractanda  putabat  inermi 
iustitia.  Venit  et  Crispi  iucunda  senectus, 
cuius  erant  mores,  qualis  facundia,  mite 
ingenium.  Maria  ac  terras  populosque  regenti 
quis  comes  utilior,  si  clade  et  peste  sub  illa 
85  saevitiam  damnare  et  honestum  ferre  liceret 
consilium?  Sed  quid  violentius  aure  tyranni, 
cum  quo  de  pluviis  aut  aestibus  aut  nimboso 
vere  loquuturi  fatum  pendebat  amici? 

Ille  igitur  numquam  direxit  brachia  contra 
90  torrentem ; nec  civis  erat,  qui  libera  posset 
verba  animi  proferre,  et  vitam  impendere  vero. 

Sic  multas  hyemes  atque  octogesima  vidit 
solstitia,  his  armis  illa  quoque  tutus  in  aula. 
Proximus  eiusdem  properabat  Acilius  aevi 
95  cum  iuvene,  indigno,  quem  mors  tam  saeva  maneret 
et  Domini  gladiis  tam  festinata.  Sed  olim 
prodigio  par  est  in  nobilitate  senectus. 

Unde  fit,  ut  malim  fraterculus  esse  gigantum. 
Profuit  ergo  nihil  misero,  quod  cominus  ursos 
100  figebat  Numidas,  Albana  nudus  arena 

venator.  Quis  enim  iam  non  intelligat  artes 
patricias?  quis  priscum  illud  miretur  acumen, 
Brute,  tuum?  Facile  est  barbato  imponere  regi. 

Nec  melior  vultu,  quamvis  ignobilis,  ibat 
105  Rubrius,  offensae  veteris  reus  atque  tacendae, 
et  tamen  improbior  satiram  scribente  cinaedo. 
Montani  quoque  venter  adest,  abdomine  tardus, 
et  matutino  sudans  Grispinus  amomo, 
quantum  vix  redolent  duo  funera ; saevior  illo 
110  Pompeius  tenui  iugulos  aperire  susurro; 
et,  qui  vulturibus  servabat  viscera  Dacis, 

Fuscus,  marmorea  meditatus  proelia  villa, 


SATIRA  IV. 


57 


et  cum  mortifero  prudens  Veiento  Catullo, 
qui  numquam  visae  flagrabat  amore  puellae, 
grande  et  conspicuum  nostro  quoque  tempore  mon- 
strum, 

caecus  adulator  dirusque  a ponte  satelles, 
dignus  Aricinos  qui  mendicaret  ad  axes, 
blandaque  devexae  iactaret  basia  rhedae. 

Nemo  magis  rhombum  stupuit ; nam  plurima  dixit 
in  laevam  conversus ; at  illi  dextra  iacebat 
belua.  Sic  pugnas  Cilicis  laudabat,  et  ictus, 
et  pegma,  et  pueros  inde  ad  velaria  raptos. 

Non  cedit  Veiento,  sed,  ut  fanaticus,  oestro 
percussus,  Bellona,  tuo,  divinat  et,  Ingens 
omen  habes,  inquit,  magni  clarique  triumphi  : 
regem  aliquem  capies,  aut  de  temone  Britanno 
excidet  Arviragus : peregrina  est  belua : cernis 
erectas  in  terga  sudes?  Hoc  defuit  unum 
Fabricio,  patriam  ut  rhombi  memoraret  et  annos. 

» Quidnam  igitur  censes?  conciditur ?«  Absit  ab  illo 
dedecus  hoc , Montanus  ait.  Testa  alta  paretur, 
quae  tenui  muro  spatiosum  colligat  orbem . 

Debetur  magnus  patinae  subitusque  Prometheus. 
Argillam  atque  rotam  citius  properate . Sed  ex  hoc 
tempore  iam,  Caesar , figuli  tua  castra,  sequantur. 
Vicit  digna  viro  sententia.  Noverat  ille 
luxuriam  imperii  veterem,  noctesque  Neronis 
iam  medias,  aliamque  famem,  quum  pulmo  Falerno 
arderet.  Nulli  maior  fuit  usus  edendi 
tempestate  mea.  Circeis  nata  forent,  an 
Lucrinum  ad  saxum  Rutupinove  edita  fundo 
ostrea,  callebat  primo  deprendere  morsu ; 
et  semel  adspecti  litus  dicebat  echini. 

Surgitur,  et  misso  proceres  exire  iubentur 

145  concilio,  quos  Albanam  dux  magnus  in  arcem 
traxerat  adtonitos,  et  festinare  coactos, 
tamquam  de  Cattis  aliquid  torvisque  Sygambris 
dicturus,  tamquam  e diversis  partibus  orbis 
anxia  praecipiti  venisset  epistola  penna. 

150  Atque  utinam  his  potius  nugis  tota  illa  dedisset 
tempora  saevitiae,  claras  quibus  abstulit  Urbi 
illustresque  animas  impune  et  vindice  nullo ! 

Sed  periit,  postquam  cerdonibus  esse  timendus 
coeperat.  Hoc  nocuit  Lamiarum  caede  madenti. 

SATIRA  V. 

ARG.  Describitur  misera  parasitorum  et  clientium  in  coenis  di- 
tiorum dominorum  conditio. 

Si  te  propositi  nondum  pudet , atque  eadem  est 
mens, 

ut  bona  summa  putes,  aliena  vivere  quadra ; 
si  potes  illa  pati,  quae  nec  Sarmentus  iniquas 
Caesaris  admensas,  nec  vilis  Galba  tulisset: 

5 quamvis  iurato  metuam  tibi  credere  testi. 

Ventre  nihil  novi  frugalius.  Hoc  tamen  ipsum 
defecisse  puta,  quod  inani  sufficit  alvo  : 
nulla  crepido  vacat?  nusquam  pons  et  tegetis  pars 
dimidia  brevior?  Tantine  iniuria  coenae? 
io  tam  ieiuna  fames?  quum  pol  sit  honestius,  illic 
et  tremere  et  sordes  farris  mordere  canini. 

Primo  fige  loco,  quod  tu  discumbere  iussus 
mercedem  solidam  veterum  capis  officiorum. 
Fructus  amicitiae  magnae  cibus.  Imputat  nunc  rex, 
15  et,  quamvis  rarum,  tamen  imputat.  Ergo  duos  post 
si  libuit  menses  neglectum  accire  clientem, 
tertia  ne  vacuo  cessaret  culcita  lecto : 

Una  simus , ait.  Votorum  summa ! Quid  ultra 
quaeris?  llabet  Trebius,  propter  quod  rumpere 
somnum 

debeat  et  ligulas  dimittere,  sollicitus,  ne  20 

tota  salutatrix  iam  turba  peregerit  orbem 
sideribus  dubiis,  aut  illo  tempore,  quo  se 
frigida  circumagunt  pigri  sarraca  Bootae. 

Qualis  coena  tamen?  Vinum,  quod  succida  nolit 
lana  pati : de  conviva  Corybanta  videbis.  25 

Iurgia  proludunt ; sed  mox  et  pocula  torques 
saucius,  et  rubra  deterges  vulnera  mappa, 
inter  vos  quoties  libertorumque  cohortem 
pugna  Saguntina  fervet  commissa  lagena. 

Ipse  capillato  diffusum  consule  potat  30 

calcatamque  tenet  bellis  socialibus  uvam, 
cardiaco  numquam  cyathum  missurus  amico. 

Cras  bibet  Albanis  aliquid  de  montibus,  aut  de 
Setinis,  cuius  patriam  titulumque  senectus 
delevit  multa  veteris  fuligine  testae ; 35 

quale  coronati  Thrasea  Helvidiusque  solebant 
Brutorum  et  Cassi  natalibus.  Ipse  capaces 
Heliadum  crustas  et  inaequales  beryllo 
Virro  tenet  phialas : tibi  non  committitur  aurum ; 
vel,  si  quando  datur,  custos  affixus  ibidem,  40 

qui  numeret  gemmas  unguesque  observet  aduncos. 

Da  veniam : praeclara  illic  laudatur  iaspis. 

Nam  Virro,  ut  multi,  gemmas  ad  pocula  transfert 
a digitis,  quas  in  vaginae  fronte  solebat 
ponere  zelotypo  iuvenis  praelatus  Iarbae.  45 

Tu  Beneventani  sutoris  nomen  habentem 
siccabis  calicem  nasorum  quatuor,  ac  iam 
quassatum,  et  rupto  poscentem  sulphura  vitro. 

Si  stomachus  domini  fervet  vinoque  ciboque, 

frigidior  Geticis  petitur  decocta  pruinis. 

Non  eadem  vobis  poni  modo  vina  querebar : 
vos  aliam  potatis  aquam.  Tibi  pocula  cursor 
Gaetulus  dabit,  aut  nigri  manus  ossea  Mauri, 
et  cui  per  mediam  nolis  occurrere  noctem, 
clivosae  veheris  dum  per  monumenta  Latinae. 

Flos  Asiae  ante  ipsum,  pretio  maiore  paratus, 
quam  fuit  et  Tulli  census  pugnacis,  et  Anci, 
et,  ne  te  teneam,  Romanorum  omnia  regum 
frivola.  Quod  quum  ita  sit,  tu  Gaetulum  Ganymedem 
respice,  quum  sities.  Nescit  tot  millibus  emtus 
pauperibus  miscere  puer:  sed  forma,  sed  aetas 
digna  supercilio.  Quando  ad  te  pervenit  ille? 
quando  vocatus  adest  calidae  gelidaeque  minister? 
Quippe  indignatur  veteri  parere  clienti, 
quodque  aliquid  poscas  et  quod  se  stante  recumbas. 
Maxima  quaeque  domus  servis  est  plena  superbis. 

Ecce  alius  quanto  porrexit  murmure  panem 
vix  fractum,  solidae  iam  mucida  frusta  farinae, 
quae  genuinum  agitent,  non  admittentia  morsum. 
Sed  tener  et  niveus  mollique  siligine  factus 
servatur  domino.  Dextram  cohibere  memento. 
Salva  sit  artocopi  reverentia.  Finge  tamen  te 
improbulum,  superest  illic,  qui  ponere  cogat : 

» Vis  tu  consuetis,  audax  conviva,  canistris 
» impleri,  panisque  tui  novisse  colorem ?« 

Scilicet  hoc  fuerat,  propter  quod  saepe,  relicta 
coniuge,  per  montem  adversum  gelidasque  cucurri 
Esquilias,  fremeret  saeva  quum  grandine  vernus 
lupi  ter  et  multo  stillaret  paenula  nimbo ! 

Adspice,  quam  longo  distendat  pectore  lancem, 
quae  fertur  domino,  squilla,  et  quibus  undiquesepta 
asparagis,  qua  despiciat  convivia  cauda, 


SATIRA  V. 


61 


quum  venit  excelsis  manibus  sublata  ministri. 

Sed  tibi  dimidio  constrictus  cammarus  ovo 
ponitur,  exigua  feralis  coena  patella.  8G 

Ipse  Venafrano  piscem  perfundit : at  hic,  qui 
pallidus  affertur  misero  tibi  caulis,  olebit 
laternam.  Illud  enim  vestris  datur  alveolis,  quod 
canna  Micipsarum  prora  subvexit  acuta ; 
propter  quod  Romae  cum  Bocchare  nemo  lavatur ; 90 

quod  tutos  etiam  facit  a serpentibus  atris. 

Mullus  erit  domino,  quem  misit  Corsica,  vel  quem 
Tauromenitanae  rupes,  quando  omne  peractum  est 
et  iam  defecit  nostrum  mare,  dum  gula  saevit, 
retibus  adsiduis  penitus  scrutante  macello  95 

proxima,  nec  patitur  Tyrrhenum  crescere  piscem. 
Instruit  ergo  focum  provincia : sumitur  illinc, 
quod  captator  emat  Lenas,  Aurelia  vendat. 

Virroni  muraena  datur,  quae  maxima  venit 
gurgite  de  Siculo : nam,  dum  se  continet  Auster,  100 
dum  sedet  et  siccat  madidas  in  carcere  pennas, 
contemnunt  mediam  temeraria  lina  Charybdim. 

Vos  anguilla  manet,  longae  cognata  colubrae, 
aut  glacie  adspersus  maculis  Tiberinus,  et  ipse 
vernula  riparum,  pinguis  torrente  cloaca,  105 

et  solitus  mediae  cryptam  penetrare  Suburae. 

Ipsi  pauca  velim,  facilem  si  praebeat  aurem. 

Nemo  petit,  modicis  quae  mittebantur  amicis 
a Seneca,  quae  Piso  bonus,  quae  Cotta  solebat 
largiri ; namque  et  titulis  et  fascibus  olim  110 

maior  habebatur  donandi  gloria : solum 
poscimus,  ut  coenes  civiliter.  Hoc  face,  et  esto, 
esto  (ut  nunc  multi)  dives  tibi,  pauper  amicis. 

Anseris  ante  ipsum  magni  iecur,  anseribus  par 
altilis,  et  flavi  dignus  ferro  Meleagri 

fumat  aper : post  hunc  roduntur  tubera,  si  ver 
tunc  erit  et  facient  optata  tonitrua  coenas 
maiores.  Tibi  habe  frumentum,  Alledius  inquit, 
o Libye : disiunge  boves,  dum  tubera  mittas ! 

120  Structorem  interea  (ne  qua  indignatio  desit) 
saltantem  spectes  et  /eiQovopovvTa  volanti 
cultello,  donec  peragat  dictata  magistri 
omnia.  Nec  minimo  sane  discrimine  refert, 
quo  gestu  lepores  et  quo  gallina  secetur. 

125  Duceris  planta,  velut  ictus  ab  Hercule  Cacus, 
et  ponere  foras,  si  quid  tentaveris  umquam 
hiscere,  tamquam  habeas  tria  nomina.  Quando  pro- 
pinat 

Virro  tibi,  sumitque  tuis  contacta  labellis 
pocula?  quis  vestrum  temerarius  usque  adeo,  quis 
130  perditus,  ut  dicat  regi,  Bibe?  Plurima  sunt,  quae 
non  audent  homines  pertusa  dicere  laena. 
Quadringenta  tibi  si  quis  deus  aut  similis  dis 
et  melior  fatis  donaret  homuncio,  quantus 
ex  nihilo,  quantus  fieres  Virronis  amicus! 

135  Da  Trebio!  Pone  ad  Trebium!  Vis,  frater , ab  ipsis 
ilibus?  O nummi,  vobis  hunc  praestat  honorem, 
vos  estis  fratres.  Dominus  tamen  et  domini  rex 
si  vis  tu  fieri,  nullus  tibi  parvulus  aula 
luserit  Aeneas,  nec  filia  dulcior  illo. 

140  Iucundum  et  carum  sterilis  facit  uxor  amicum. 

Sed  tua  nunc  Mycale  pariat  licet,  et  pueros  tres 
in  gremium  patris  fundat  simul : ipse  loquaci 
gaudebit  nido ; viridem  thoraca  iubebit 
afferri,  minimasque  nuces,  assemque  rogatum, 

145  ad  mensam  quoties  parasitus  venerit  infans. 

Vilibus  ancipites  fungi  ponentur  amicis, 
boletus  domino ; sed  qualem  Claudius  edit 

ante  illum  uxoris,  post  quem  nil  amplius  edit. 

Virro  sibi  et  reliquis  Virronibus  illa  iubebit 
poma  dari,  quorum  solo  pascaris  odore ; 150 

qualia  perpetuus  Phaeacum  auctumnus  habebat; 
credere  quae  possis  subrepta  sororibus  Afris. 

Tu  scabie  frueris  mali,  quod  in  aggere  rodit, 

qui  tegitur  parma  et  galea,  metuensque  flagelli 

discit  ab  hirsuta  iaculum  torquere  capella.  155 

Forsitan  impensae  Yirronem  parcere  credas? 

Hoc  agit,  ut  doleas : nam  quae  comoedia,  mimus 
quis  melior  plorante  gula?  Ergo  omnia  fiunt, 
si  nescis,  ut  per  lacrumas  effundere  bilem 
cogaris,  pressoque  diu  stridere  molari.  160 

Tu  tibi  liber  homo  et  regis  conviva  videris. 

Captum  te  nidore  suae  putat  ille  culinae  : 

nec  male  coniectat.  Quis  enim  tam  nudus,  ut  illum 

bis  ferat,  Etruscum  puero  si  contigit  aurum, 

vel  nodus  tantum,  et  signum  de  paupere  loro?  165 

Spes  bene  coenandi  vos  decipit.  Ecce  dabit  iam 

semesum  leporem , atque  aliquid  de  clunibus  apri . 

Ad  nos  iam  veniet  minor  altilis.  Inde  parato 
intactoque  omnes  et  stricto  pane  tacetis. 

Ille  sapit,  qui  te  sic  utitur.  Omnia  ferre  170 

si  potes  et  debes : pulsandum  vertice  raso 
praebebis  quandoque  caput,  nec  dura  timebis 
flagra  pati,  his  epulis  et  tali  dignus  amico. 

SATIRA  VI. 

ARG.  Agit  de  vitiis  mulierum  suae,  aetatis,  dissuadens  amio <>  ma- 
trimonium. 

Credo  pudicitiam  Saturno  rege  moratam 
in  terris,  visamque  diu,  quum  frigida  parvas 

praeberet  spelunca  domos,  ignemque  laremque 
et  pecus  et  dominos  communi  clauderet  umbra . 

5 silvestrem  montana  torum  quum  sterneret  uxor 
frondibus  et  culmo  vicinarumque  ferarum 
pellibus,  haud  similis  tibi,  Cynthia,  nec  tibi,  cuiu? 
turbavit  nitidos  exstinctus  passer  ocellos, 
sed  potanda  ferens  infantibus  ubera  magnis, 
to  et  saepe  horridior  glandem  ructante  marito. 

Quippe  aliter  tunc  orbe  novo  coeloque  recenti 
vivebant  homines,  qui  rupto  robore  nati 
compositive  luto  nullos  habuere  parentes. 

Multa  pudicitiae  veteris  vestigia  forsan, 

15  aut  aliqua,  exstiterint  et  sub  Iove;  sed  Iove nondum 
barbato,  nondum  Graecis  iurare  paratis 
per  caput  alterius,  quum  furem  nemo  timeret 
caulibus  aut  pomis,  et  aperto  viveret  horto. 
Paulatim  deinde  ad  superos  Astraea  recessit 
20  hac  comite,  atque  duae  pariter  fugere  sorores. 
Antiquum  et  vetus  est,  alienum,  Postume,  lectum 
concutere,  atque  sacri  genium  contemnere  fulcri. 
Omne  aliud  crimen  mox  ferrea  protulit  aetas : 
viderunt  primos  argentea  saecula  moechos. 

25  Conventum  tamen  et  pactum,  et  sponsalia  nostra 
tempestate  paras,  iamque  a tonsore  magistro 
pecteris,  et  digito  pignus  fortasse  dedisti? 

Certe  sanus  eras  ! Uxorem,  Postume,  ducis? 

Dic,  qua  Tisiphone,  quibus  exagitare  colubris? 

30  Ferre  potes  dominam,  salvis  tot  restibus,  ullam? 
quum  pateant  altae  caligantesque  fenestrae? 
quum  tibi  vicinum  se  praebeat  Aemilius  pons? 

Aut  si  de  multis  nullus  placet  exitus,  illud 
nonne  putas  melius,  quod  lecum  pusio  dormit? 

35  pusio,  qui  noctu  non  litigat,  exigit  a te 

nulla  iacens  illic  munuscula,  nec  queritur,  quod 
et  lateri  parcas,  nec,  quantum  iussit,  anheles. 

Sed  placet  Ursidio  lex  Iui  ia : tollere  dulcem 
cogitat  heredem,  cariturus  turture  magno, 
mullorumque  iubis,  et  captatore  macello. 

Quid  fieri  non  posse  putes,  si  iungitur  ulla 
Ursidio?  si  moechorum  notissimus  olim 
stulta  maritali  iam  porrigit  ora  capistro, 
quem  toties  texit  perituri  cista  Latini? 

Quid?  quod  et  antiquis  uxor  de  moribus  illi 
quaeritur?  0,  medici,  mediam  pertundite  ve- 
nam ! 

Delicias  hominis ! Tarpeium  limen  adora 
pronus,  et  auratam  Iunoni  caede  iuvencam, 
si  tibi  contigerit  capitis  matrona  pudici. 

Paucae  adeo  Cereris  vittas  contingere  dignae, 
quarum  non  timeat  pater  oscula.  Necte  coronam 
postibus,  et  densos  per  limina  tende  corymbos. 
Unus  Iberinae  vir  sufficit?  Ocius  illud 
extorquebis,  ut  haec  oculo  contenta  sit  uno. 

Magna  tamen  fama  est  cuiusdam  rure  paterno 
viventis.  Vivat  Gabiis,  ut  vixit  in  agro, 
vivat  Fidenis ! Et  agello,  cedo,  paterno : 
quis  tamen  affirmat,  nil  actum  in  montibus,  aut  in 
speluncis  ? Adeo  senuerunt  Iupiter  et  Mars? 

Porticibusne  tibi  monstratur  femina  voto 
digna  tuo?  Cuneis  an  habent  spectacula  totis, 
quod  securus  ames,  quodque  inde  excerpere  possis? 
Chironomon  Ledam  molli  saltante  Bathyllo, 

Tuscia  vesicae  non  imperat;  Appula  gannit, 
sicut  in  amplexu,  subitum  et  miserabile;  longum 
attendit  Thymele ; Thymele  tunc  rustica  discit. 

Ast  aliae,  quoties  aulaea  recondita  cessant, 

Iuvenal.  E 

et  vacuo  clausoque  sonant  fora  sola  theatro, 
atque  a plebeiis  longe  Megalesia,  tristes 
70  personam  thyrsumque  tenent,  et  subligar  Acci. 
Urbicus  exodio  risum  movet  Atellanae 
gestibus  Autonoes : huuc  diligit  Aelia  pauper. 
Solvitur  his  magno  comoedi  fibula.  Sunt,  quae 
Chrysogonum  cantare  vetent.  Hispulla  tragoedo 
75  gaudet.  An  exspectas,  ut  Quintilianus  ametur? 
Accipis  uxorem,  de  qua  citharoedus  Echion 
aut  Glapbyrus  fiat  pater,  Ambrosiusque  choraules. 
Longa  per  angustos  figamus  pulpita  vicos : 
ornentur  postes  et  grandi  ianua  lauro, 

80  ut  testudineo  tibi,  Lentule,  conopeo 

nobilis  Euryalum  mirmillonem  exprimat  infans. 

Nupta  Senatori  comitata  est  Hippia  Ludium 
ad  Pharon  et  Nilum  famosaque  moenia  Lagi, 
prodigia  et  mores  Urbis  damnante  Canopo. 

85  Immemor  illa  domus  et  coniugis  atque  sororis, 
nil  patriae  indulsit,  plorantesque  improba  natos, 
utque  magis  stupeas,  Paridem  ludosque  reliquit. 
Sed  quamquam  in  magnis  opibus  plumaque  paterna 
et  segmentatis  dorm isset  parvula  cunis, 

90  contemsit  pelagus : famam  contemserat  olim, 
cuius  apud  molles  minima  est  iactura  cathedras. 
Tyrrhenos  igitur  fluctus  lateque  sonantem 
pertulit  Ionium  constanti  pectore,  quamvis 
mutandum  toties  esset  mare.  Iusta  pericli 
95  si  ratio  est  et  honesta,  timent  pavidoque  gelantur 
pectore,  nec  tremulis  possunt  insistere  plantis  : 
fortem  animum  praestant  rebus,  quas  turpiter  au- 
dent. 

Si  iubeat  coniux,  durum  est  conscendere  navim ; 
tunc  sentina  gravis,  tunc  summus  vertitur  aer. 

Quae  moechum  sequitur,  stomacho  valet.  Illa  ma- 
ritum 

convomit:  haec  inter  nautas  et  prandet,  et  errat 
per  puppem,  et  duros  gaudet  tractare  rudentes. 

Qua  tamen  exarsit  forma,  qua  capta  iuventa  est 
Hippia?  quid  vidit,  propter  quod  Ludia  dici 
sustinuit?  Nam  Sergiolus  iam  radere  guttur 
coeperat,  et  secto  requiem  sperare  lacerto. 

Praeterea  multa  in  facie  deformia,  sicut 
adtritus  galea  mediisque  in  naribus  ingens 
gibbus,  et  acre  malum  semper  stillantis  ocelli. 

Sed  gladiator  erat : facit  hoc  illos  Hyacinthos ; 
hoc  pueris  patriaeque,  hoc  praetulit  illa  sorori 
atque  viro.  Ferrum  est,  quod  amant.  Hic  Sergius  idem 
accepta  rude  coepisset  Veiento  videri. 

Quid  privata  domus,  quid  fecerit  Hippia,  curas? 
Respice  rivales  Divorum ; Claudius  audi 
quae  tulerit.  Dormire  virum  quum  senserat  uxor, 
ausa  Palatino  tegetem  praeferre  cubili, 
sumere  nocturnos  meretrix  Augusta  cucullos, 
linquebat  comite  ancilla  non  amplius  una, 
et  nigrum  flavo  crinem  abscondente  galero, 
intravit  calidum  veteri  centone  lupanar 
et  cellam  vacuam  atque  suam.  Tunc  nuda  papillis 
constitit  auratis,  titulum  mentita  Lyciscae, 
ostenditque  tuum,  generose  Britannice,  ventrem. 
Excepit  blanda  intrantes,  atque  aera  poposcit, 
et  resupina  iacens' multorum  absorbuit  ictus. 

Mox,  lenone  suas  iam  dimittente  puellas, 
tristis  abit;  sed,  quod  potuit,  tamen  ultima  cellam 
clausit,  adhuc  ardens  rigidae  tentigine  vulvae, 
et  lassata  viris  necdum  satiata  recessit  • 
obscurisque  genis  turpis,  fumoque  lucernae 

foeda,  lupanaris  tulit  ad  pulvinar  odorem. 
Hippomanes  carmenque  loquar,  coctumque  vene- 
num 

privignoque  datum?  Faciunt  graviora  coactae 
135  imperio  sexus,  minimumque  libidine  peccant. 
Optima  sed  quare  Cesennia  teste  marito? 

Bis  quingenta  dedit;  tanti  vocat  ille  pudicam, 
nec  pharetris  Veneris  macer  est  aut  lampade  fervet ; 
inde  faces  ardent : veniunt  a dote  sagittae. 

140  Libertas  emitur : coram  licet  innuat  atque 
rescribat,  vidua  est,  locuples  quae  nupsit  avaro. 

Cur  desiderio  Bibulae  Sertorius  ardet? 

Si  verum  excutias,  facies,  non  uxor  amatur. 

Tres  rugae  subeant,  et  se  cutis  arida  laxet, 

145  fiant  obscuri  dentes,  oculique  minores ; 
collige  sarcinulas,  dicet  libertus,  et  exi : 
iam  gravis  es  nobis,  et  saepe  emungeris : exi 
ocius,  et  propera : sicco  venit  altera  naso. 

Interea  calet  et  regnat,  poscitque  maritum 
150  pastores  et  ovem  Canusinam  ulmosque  Falernas. 
Quantulum  in  hoc?  pueros  omnes,  ergastula  tota ; 
quodque  domi  non  est  et  habet  vicinus,  ematur. 
Mense  quidem  brumae,  quum  iam  mercator  Iason 
clausus,  et  armatis  obstat  casa  candida  nautis, 

155  grandia  tolluntur  crystallina,  maxima  rursus 
murrhina,  deinde  adamas  notissimus  et  Beronices 
in  digito  factus  pretiosior : hunc  dedit  olim 
barbarus  incestae,  dedit  hunc  Agrippa  sorori, 
observant  ubi  festa  mero  pede  sabbata  reges, 

160  et  vetus  indulget  senibus  clementia  porcis. 

»Nullane  de  tantis  gregibus  tibi  digna  videtur?« 
Sit  formosa,  decens,  dives,  fecunda,  vetustos 
porticibus  disponat  avos,  intactior  omni 

crinibus  effusis  bellum  dirimente  Sabina  : 

(rara  avis  in  terris,  nigroque  simillima  cycno) 
quis  feret  uxorem,  cui  constant  omnia?  Malo, 
malo  Venusinam,  quam  te,  Cornelia  mater 
Gracchorum , si  cum  magnis  virtutibus  affers 
grande  supercilium,  et  numeras  in  dote  triumphos. 
Tolle  tuum,  precor,  Hannibalem  victumque  Sypha- 
cem 

in  castris,  et  cum  tota  Carthagine  migra. 

Parce,  precor , Paean,  et  tu,  Dea,  pone  sagittas : 
nil  pueri  faciunt,  ipsam  configite  matrem ! 

Amphion  clamat : sed  Paean  contrahit  arcum. 
Extulit  ergo  gregem  natorum  ipsumque  parentem, 
dum  sibi  nobilior  Latonae  gente  videtur 
atque  eadem  scrofa  Niobe  fecundior  alba. 

Quae  tanti  gravitas,  quae  forma,  ut  se  tibi  semper 
imputet?  Huius  enim  rari  summique  voluptas 
nulla  boni,  quoties  animo  corrupta  superbo 
plus  aloes,  quam  mellis  habet.  Quis  deditus  autem 
usque  adeo  est,  ut  non  illam,  quam  laudibus  effert, 
horreat,  inque  dies  septenis  oderit  horis? 

Quaedam  parva  quidem,  sed  non  toleranda  maritis. 
Nam  quid  rancidius,  quam  quod  se  non  putat  ulla 
formosam,  nisi  quae  de  Tusca  Graecula  facta  est? 
de  Sulmonensi  mera  Cecropis?  Omnia  Graece, 
quum  sit  turpe  magis  nostris,  nescire  Latine. 

Hoc  sermone  pavent,  hoc  iram,  gaudia,  curas, 
hoc  cuncta  effundunt  animi  secreta.  Quid  ultra? 
concumbunt  Graece.  Dones  tamen  ista  puellis : 
tune  etiam,  quam  sextus  et  octogesimus  annus 
pulsat,  adhuc  Graece?  Non  est  hic  sermo  pudicus 
in  vetula.  Quoties  lascivum  intervenit  illud 
ZSLII  KAI  WYXH?  Modo  sub  lodice  relictis 

uteris  in  turba.  Quid  enim  non  excitet  inguen 
vox  blanda  et  nequam?  digitos  habet.  Ut  tamen 
omnes 

subsidant  pennae,  dicas  haec  mollius  Haemo 
quamquam  et  Garpophoro,  facies  tua  computat  annos. 
200  Si  tibi  legitimis  pactam  iunctamque  tabellis 
non  es  amaturus,  ducendi  nulla  videtur 
causa ; nec  est,  quare  coenam  et  mustacea  perdas, 
labente  officio,  crudis  donanda;  nec  illud, 
quod  prima  pro  nocte  datur,  quum  lance  beata 
205  Dacicus  et  scripto  radiat  Germanicus  auro. 

Si  tibi  simplicitas  uxoria,  deditus  uni 
est  animus ; submitte  caput  cervice  parata 
ferre  iugum : nullam  invenies,  quae  parcat  amanti. 
Ardeat  ipsa  licet,  tormentis  gaudet  amantis 
210  et  spoliis.  Igitur  longe  minus  utilis  illi 

uxor,  quisquis  erit  bonus  optandusque  maritus. 

Nil  umquam  invita  donabis  coniuge : vendes 
hac  obstante  nihil : nihil,  haec  si  nolit,  emetur. 
Haec  dabit  affectus : ille  excludetur  amicus 
215  iam  senior,  cuius  barbam  tua  ianua  vidit. 

Testandi  quum  sit  lenonibus  atque  lanistis 
libertas,  et  iuris  idem  contingat  arenae ; 
non  unus  tibi  rivalis  dictabitur  heres.  — 

Pone  crucem  servo.  » Meruit  quo  crimine  servus 
220  supplicium?  quis  testis  adest?  quis  detulit?  Audi, 
nulla  umquam  de  morte  hominis  cunctatio  longa  est.  « 
O demens , ita  servus  homo  est?  Nil  fecerit , esto: 
hoc  volo , sic  iubeo ; sit  pro  ratione  voluntas . 

Imperat  ergo  viro ; sed  mox  haec  regna  relinquit, 
225  permutatque  domos,  et  flammea  conterit : inde 
advolat,  et  spreti  repetit  vestigia  lecti. 

Ornatas  paulo  ante  fores,  pendentia  linquet 

vela  domus,  et  adhuc  virides  in  limine  ramos. 

Sic  crescit  numerus ; sic  fiunt  octo  mariti 
quinque  per  auctumnos : titulo  res  digna  sepulcri. 

Desperanda  tibi  salva  concordia  socru. 

Illa  docet  spoliis  nudi  gaudere  mariti; 
illa  docet,  missis  a corruptore  tabellis, 
nil  rude,  nil  simplex  rescribere : decipit  illa 
custodes,  aut  aere  domat.  Tunc,  corpore  sano, 
advocat  Archigenen,  onerosaque  pallia  iactat. 
Abditus  interea  latet  et  secretus  adulter, 
impatiensque  morae  pavet,  et  praeputia  ducit. 
Scilicet  exspectas,  ut  tradat  mater  honestos 
atque  alios  mores,  quam  quos  habet?  Utile  porro 
filiolam  turpi  vetulae  producere  turpem. 

Nulla  fere  causa  est,  in  qua  non  femina  litem 
moverit.  Accusat  Manilia,  si  rea  non  est. 
Componunt  ipsae  per  se  formantque  libellos, 
principium  atque  locos  Celso  dictare  paratae. 

Endromidas  Tyrias  et  femineum  ceroma 
quis  nescit?  aut  quis  non  vidit  vulnera  pali? 
quem  cavat  adsiduis  sudibus  scutoque  lacessit, 
atque  omnes  implet  numeros,  dignissima  prorsus 
florali  matrona  tuba ; nisi  si  quid  in  illo 
pectore  plus  agitat,  veraeque  paratur  arenae. 

Quem  praestare  potest  mulier  galeata  pudorem, 
quae  fugit  a sexu  ? Vires  amat.  Haec  tamen  ipsa 
vir  nollet  fieri : nam  quantula  nostra  voluptas? 
Quale  decus  rerum,  si  coniugis  auctio  fiat? 

Balteus  et  manicae  et  cristae  crurisque  sinistri 
dimidium  tegimen : vel,  si  diversa  movebit 
proelia,  tu  felix,  ocreas  vendente  puella. 

Hae  sunt,  quae  tenui  sudant  in  cyclade,  quarum 
delicias  et  panniculus  bombycinus  urit. 

Adspice,  quo  fremitu  monstratos  perferat  ictus 
et  quanto  galeae  curvetur  pondere,  quanta 
poplitibus  sedeat,  quam  denso  fascia  libro, 
et  ride,  positis  scaphium  quum  sumitur  armis. 

265  Dicite  vos,  neptes  Lepidi  caecive  Metelli, 

Gurgitis  aut  Fabii,  quae  ludia  sumserit  umquam 
hos  habitus?  Quando  ad  palum  gemit  uxor  Asyli 
Semper  habet  lites  alternaque  iurgia  lectus, 
in  quo  nupta  iacet : minimum  dormitur  in  illo. 

270  Tunc  gravis  illa  viro,  tunc  orba  tigride  peior. 
Quum  simulat  gemitus  occulti  conscia  facti, 
aut  odit  pueros,  aut  ficta  pellice  plorat, 
uberibus  semper  lacrumis  semperque  paratis 
in  statione  sua  atque  exspectantibus  illam, 

275  quo  iubeat  manare  modo : tu  credis  amorem, 
tu  tibi  tunc  curruca  places,  fletumque  labellis 
exsorbes,  quae  scripta  et  quot  lecture  tabellas, 
si  tibi  zelotypae  retegantur  scrinia  moechae ! 

Sed  iacet  in  servi  complexibus  aut  equitis.  Dic, 
280  dic  aliquem,  sodes,  hic,  Quintiliane,  colorem. 
«Haeremus:  dic  ipsa,  a Olim  convenerat,  inquit, 
ut  faceres  tu,  quod  velles,  nec  non  ego  possem 
indulgere  mihi.  Clames  licet  et  mare  coelo 
confundas:  homo  sum.  Nihil  est  audacius  illis 
285  deprensis : iram  atque  animos  a crimine  sumunt. 
Unde  haec  monstra  tamen  vel  quo  de  fonte,  requiris 
Praestabat  castas  humilis  fortuna  Latinas 
quondam,  nec  vitiis  contingi  parva  sinebat 
tecta  labor,  somnique  breves,  et  vellere  Tusco 
290  vexatae  duraeque  manus,  ac  proximus  Urbi 
Hannibal,  et  stantes  Collina  in  turre  mariti. 

Nunc  patimur  longae  pacis  mala.  Saevior  armis 
luxuria  incubuit,  victumque  ulciscitur  orbem. 

aullum  crimen  abest  facinusque  libidinis,  ex  quo 
paupertas  Romana  perit.  Hinc  fluxit  ad  istos 
et  Sybaris  colles,  hinc  et  Rhodos  et  Miletos 
atque  coronatum  petulans  madidumque  Tarentum. 
Prima  peregrinos  obscoena  pecunia  mores 
intulit,  et  turpi  fregerunt  saecula  luxu 
divitiae  molles.  Quid  enim  Venus  ebria  curat? 
Inguinis  et  capitis  quae  sint  discrimina,  nescit, 
grandia  quae  mediis  iam  noctibus  ostrea  mordet, 
quum  perfusa  mero  .spumant  unguenta  Falerno, 
quum  bibitur  concha,  quum  iam  vertigine  tectum 
ambulat,  et  geminis  exsurgit  mensa  lucernis. 

I nunc  et  dubita,  qua  sorbeat  aera  sanna 
Maura,  Pudicitiae  veterem  quum  praeterit  aram ; 
Tullia  quid  dicat  notae  collactea  Maurae. 

Noctibus  hic  ponunt  lecticas,  micturiunt  hic 
effigiemque  Deae  longis  siphonibus  implent, 
inque  vices  equitant  ac  luna  teste  moventur. 

Inde  domos  abeunt : tu  calcas,  luce  reversa, 
coniugis  urinam,  magnos  visurus  amicos. 

Nota  Bonae  secreta  Deae,  quum  tibia  lumbos 
incitat,  et  cornu  pariter  vinoque  feruntur 
attonitae,  crinemque  rotant  ululantque  Priapi 
Maenades.  0 quantus  tunc  illis  mentibus  ardor 
concubitus ! quae  vox  saltante  libidine ! quantus 
ille  meri  veteris  per  crura  madentia  torrens ! 
Lenonum  ancillas  posita  Laufella  corona 
provocat,  et  tollit  pendentis  praemia  coxae. 

Ipsa  Medullinae  frictum  crissantis  adorat  : 
palmam  inter  dominas  virtus  natalibus  aequat. 

Nil  ibi  per  ludum  simulabitur : omnia  fient 
ad  verum,  quibus  incendi  iam  frigidus  aevo 
Laomedontiades  et  Nestoris  hernia  possit. 

Tunc  prurigo  morae  impatiens,  tunc  femina  sim- 
plex, 

et  toto  pariter  repetitus  clamor  ab  antro  : 

Iam  fas  est;  admitte  viros!  Dormitat  adulter; 

330  illa  iubet  sumto  iuvenem  properare  cucullo. 

Si  nihil  est,  servis  incurritur.  Abstuleris  spem 
servorum,  veniet  conductus  aquarius.  Hic  si 
quaeritur  et  desunt  homines ; mora  nulla  per  ipsam , 
quo  minus  imposito  clunem  submittat  asello. 

335  Atque  utinam  ritus  veteres  et  pjublica  saltem 
his  intacta  malis  agerentur  sacra : sed  omnes 
noverunt  Mauri  atque  Indi,  quae  psaltria  penem 
maiorem,  quam  sunt  duo  Caesaris  Anticatones, 
illuc,  testiculi  sibi  conscius  unde  fugit  mus, 

340  intulerit,  ubi  velari  pictura  iubetur, 

quaecumque  alterius  sexus  imitata  figuram  est. 

Et  quis  tunc  hominum  contemtor  numinis?  aut  quis 
simpuvium  ridere  Numae,  nigrumque  catinum, 
et  Vaticano  fragiles  de  monte  patellas 
345  ausus  erat?  Sed  nunc  ad  quas  non  Clodius  aras? 

Audio,  quid  veteres  olim  moneatis  amici  : 

Pone  seram;  cohibe . Sed  quis  custodiet  ipsos 
custodes?  Cauta  est,  et  ab  illis  incipit  uxor. 

Iamque  eadem  summis  pariter  minimisque  libido, 
350  nec  melior,  silicem  pedibus  quae  conterit  atrum, 
quam  quae  longorum  vehitur  cervice  Syrorum. 

Ut  spectet  ludos,  conducit  Ogulnia  vestem, 
conducit  comites,  sellam,  cervical,  amicas, 
nutricem,  et  flavam,  cui  det  mandata,  puellam. 

355  Haec  tamen,  argenti  superest  quodcumque  paterni, 
levibus  athletis,  ac  vasa  novissima,  donat. 

Multis  res  angusta  domi  est : sed  nulla  pudorem 
paupertatis  habet,  nec  se  metitur  ad  illum 

quem  dedit  haec  posuitque,  modum,  tamen,  utile 
quid  sit, 

prospiciunt  aliquando  viri,  frigusque  famemque 
formica  tandem  quidam  expavere  magistra. 

Prodiga  non  sentit  pereuntem  femina  censum , 
ac,  velut  exhausta  redivivus  pullulet  arca 
numus,  et  e pleno  semper  tollatur  acervo, 
non  umquam  reputat,  quanti  sibi  gaudia  constent. 

Sunt,  quas  eunuchi  imbelles  ac  mollia  semper 
oscula  delectent,  et  desperatio  barbae, 
et  quod  abortivo  non  est  opus.  Illa  voluptas 
summa  tamen,  quod  iam  calida  et  matura  iuventa 
inguina  traduntur  medicis,  iam  pectine  nigro. 

Ergo  exspectatos  ac  iussos  crescere  primum 
testiculos,  postquam  coeperunt  esse  bilibres, 
tonsoris  damno  tantum  rapit  Heliodorus. 
Conspicuus  longe  cunctisque  notabilis  intrat 
balnea,  nec  dubie  custodem  vitis  et  horti 
provocat,  a domina  factus  spado.  Dormiat  ille 
cum  domina:  sed  tu  iam  durum,  Postume,  iamque 
tondendum  eunucho  Bromium  committere  noli. 

Si  gaudet  cantu : nullius  fibula  durat 
vocem  vendentis  praetoribus : organa  semper 
in  manibus : densi  radiant  testudine  tota 
sardonyches : crispo  numerantur  pectine  chordae, 
quo  tener  Hedymeles  operas  dedit : hunc  tenet,  hoc  se 
solatur,  gratoque  indulget  basia  plectro. 

Quaedam  de  numero  Lamiarum  ac  nominis  alti 
cum  farre  et  vino  Ianum  Yestamque  rogabat, 
an  Capitolinam  deberet  Pollio  quercum 
sperare  et  fidibus  promittere.  Quid  faceret  plus 
aegrotante  viro?  medicis  quid  tristibus  erga 
filiolum  ? Stetit  ante  aram,  nec  turpe  putavit 

pro  cithara  velare  caput ; dictataque  verba 
protulit,  ut  mos  est,  et  aperta  palluit  agna. 

Dic  mihi  nunc,  quaeso,  dic,  antiquissime  Divum, 
respondes  his,  lane  pater?  Magna  otia  coeli  : 

395  non  est,  ut  video,  non  est,  quod  agatur  apud  vos. 
Haec  de  comoedis  te  consulit ; illa  tragoedum 
commendare  volet : varicosus  fiet  haruspex. 

Sed  cantet  potius,  quam  totam  pervolet  urbem 
audax,  et  coetus  possit  quam  ferre  virorum, 

400  cumque  paludatis  ducibus  praesente  marito 
ipsa  loqui  recta  facie  strictisque  mamillis. 

Haec  eadem  novit,  quid  toto  fiat  in  orbe ; 

quid  Seres,  quid  Thraces  agant:  secreta  novercae 

et  pueri : quis  amet,  quis  decipiatur  adulter. 

405  Dicet,  quis  viduam  praegnantem  fecerit,  et  quo 
mense,  quibus  verbis  concumbat  quaeque,  modis 
quot. 

Instantem  regi  Armenio  Parthoque  cometen 
prima  videt ; famam  rumoresque  illa  recentes 
excipit  ad  portas : quosdam  facit.  Isse  Niphatem 
410  in  populos,  magnoque  illic  cuncta  arva  teneri 
diluvio,  nutare  urbes,  subsidere  terras, 
quocumque  in  trivio,  cuicumque  est  obvia,  narrat. 

Nec  tamen  id  vitium  magis  intolerabile , quam 
quod 

vicinos  humiles  rapere  et  concidere  loris 
415  exorata  solet.  Nam  si  latratibus  alti 

rumpuntur  somni ; Fustes  huc  ocius , inquit, 
afferte!  atque  illis  dominum  iubet  ante  feriri, 
deinde  canem.  Gravis  occursu,  teterrima  vultu 
balnea  nocte  subit;  conchas  et  castra  moveri 
420  nocte  iubet,  magno  gaudet  sudare  tumultu, 
quum  lassata  gravi  ceciderunt  brachia  massa, 

callidus  et  cristae  digitos  impressit  aliptes, 
ac  summum  dominae  femur  exclamare  coegit. 
Convivae  miseri  interea  somnoque  fameque 
urguentur.  Tandem  illa  venit  rubicundula,  totum 
oenophorum  sitiens,  plena  quod  tenditur  urna 
admotum  pedibus,  de  quo  sextarius  alter 
ducitur  ante  cibum,  rabidam  facturus  orexim. 

Dum  redit,  et  loto  terram  ferit  intestino, 
marmoribus  rivi  properant,  aut  lata  Falerno 
pelvis  olet:  nam  sic,  tamquam  alta  in  dolia  longus 
deciderit  serpens,  bibit  et  vomit.  Ergo  maritus 
nauseat,  atque  oculis  bilem  substringit  opertis. 

Illa  tamen  gravior,  quae,  quum  discumbere  coe- 
pit, 

laudat  Virgilium,  periturae  ignoscit  Elissae, 
committit  vates  et  comparat ; inde  Maronem 
atque  alia  parte  in  trutina  suspendii  Homerum. 
Cedunt  grammatici,  vincuntur  rhetores,  omnis 
turba  tacet ; nec  causidicus,  nec  praeco  loquatur, 
altera  nec  mulier : verborum  tanta  cadit  vis, 
tot  pariter  pelves  et  tintinnabula  dicas 
pulsari,  Iam  nemo  tubas  atque  aera  fatiget  : 
una  laboranti  poterit  succurrere  lunae. 

Imponit  finem  sapiens  et  rebus  honestis. 

Nam  si  docta  nimis  cupit  et  facunda  videri, 
crure  tenus  medio  tunicas  succingere  debet, 
caedere  Silvano  porcum,  quadrante  lavari. 

Non  habeat  matrona,  tibi  quae  iuncta  recumbit, 
dicendi  genus,  aut  curtum  sermone  rotato 
torqueat  enthymema,  nec  historias  sciat  omnes : 
sed  quaedam  ex  libris  et  non  intelligat.  Odi 
hanc  ego,  quae  repetit  volvitque  Palaemonis  artem, 
servata  semper  lege  et  ratione  loquendi, 

ignotosque  mihi  tenet  antiquaria  versus, 

455  nec  curanda  viris  opicae  castigat  amicae 
verba.  Soloecismum  liceat  fecisse  marito. 

Nil  non  permittit  mulier  sibi,  turpe  putat  nil, 
quum  virides  gemmas  collo  circumdedit,  et  quum 
auribus  extentis  magnos  commisit  elenchos. 

460  Intolerabilius  nihil  est,  quam  femina  dives. 

Interea  foeda  aspectu  ridendaque  multo 
pane  tumet  facies,  aut  pinguia  Poppaeana 
spirat,  et  hinc  miseri  viscantur  labra  mariti. 

Ad  moechum  veniet  lota  cute.  Quando  videri 
465  vult  formosa  domi?  moechis  foliata  parantur  : 
his  emitur,  quidquid  graciles  huc  mittitis  Indi. 
Tandem  aperit  vultum  et  tectoria  prima  reponit  : 
incipit  agnosci,  atque  illo  lacte  fovetur, 
propter  quod  secum  comites  educit  asellas, 

470  exsul  Hyperboreum  si  dimittatur  ad  axem. 

Sed  quae  mutatis  inducitur  atque  fovetur 
tot  medicaminibus  coctaeque  siliginis  offas 
accipit  et  madidae,  facies  dicetur,  an  ulcus? 

Est  operae  pretium,  penitus  cognoscere,  toto 
475  quid  faciant  agitentque  die.  Si  nocte  maritus 
aversus  iacuit ; periit  libraria,  ponunt 
cosmetae  tunicas,  tarde  venisse  Liburnus 
dicitur  et  poenas  alieni  pendere  somni 
cogitur : hic  frangit  ferulas,  rubet  ille  flagellis, 

480  hic  scutica : sunt,  quae  tortoribus  annua  praestent. 
Verberat,  atque  obiter  faciem  linit;  audit  amicas, 
aut  latum  pictae  vestis  considerat  aurum, 
et  caedit;  longi  relegit  transacta  diurni, 
et  caedit,  donec  lassis  caedentibus  EXI 
485  intonat  horrendum,  iam  cognitione  peracta. 

Praefectura  domus  Sicula  non  mitior  aula. 

Nam  si  constituit  solitoque  decentius  optat 
ornari,  et  properat,  iamque  exspectatur  in  hortis, 
aut  apud  Isiacae  potius  sacraria  lenae ; 
componit  crinem  laceratis  ipsa  capillis 
nuda  humeros  Psecas  infelix,  nudisque  mamillis. 
Altior  hic  quare  cincinnus?  Taurea  punit 
continuo  flexi  crimen  facinusque  capilli. 

QuidPsecas  admisit?  quaenam  esthicculpa  puellae, 
si  tibi  displicuit  nasus  tuus?  Altera  laevum 
extendit  pectitque  comas  et  volvit  in  orbem. 

Est  in  consilio  matrona,  admotaque  lanis, 
emerita  quae  cessat  acu:  sententia  prima 
huius  erit : post  hanc  aetate  atque  arte  minores 
censebunt,  tamquam  famae  discrimen  agatur 
aut  animae ; tanta  est  quaerendi  cura  decoris. 

Tot  premit  ordinibus,  tot  adhuc  compagibus  altum 
aedificat  caput.  Andromachen  a fronte  videbis  : 
post  minor  est:  aliam  credas.  Cedo,  si  breve  parvi 
sortita  est  lateris  spatium,  breviorque  videtur 
virgine  Pygmaea,  nullis  adiuta  cothurnis, 
et  levis  erecta  consurgit  ad  oscula  planta? 

Nulla  viri  cura  interea,  nec  mentio  fiet 
damnorum  : vivit  tamquam  vicina  marito, 
hoc  solo  propior,  quod  amicos  coniugis  odit 
et  servos,  gravis  est  rationibus.  Ecce  furentis 
Bellonae  matrisque  Deum  chorus  intrat  et  ingens 
semivir,  obscoeno  facies  reverenda  minori, 
mollia  qui  rupta  secuit  genitalia  testa 
iam  pridem,  cui  rauca  cohors,  cui  tympana  cedunt 
plebeia,  et  Phrygia  vestitur  bucca  tiara. 

Grande  sonat  metuique  iubet  Septembris  et  Austri 
adventum,  nisi  se  centum  lustraverit  ovis 
et  xerampelinas  veteres  donaverit  ipsi, 

520  ut,  quidquid  subiti  et  magni  discriminis  instat, 
in  tunicas  eat  et  totum  semel  expiet  annum. 
Hibernum  fracta  glacie  descendet  in  amnem ; 
ter  matutino  Tiberi  mergetur,  et  ipsis 
vorticibus  timidum  caput  abluet : inde  Superbi 
525  totum  regis  agrum  nuda  ac  tremebunda  cruentis 
erepet  genibus.  Si  candida  iusserit  Io, 
ibit  ad  Aegypti  finem,  calidaque  petitas 
a Meroe  portabit  aquas,  ut  spargat  in  aedem 
Isidis,  antiquo  quae  proxima  surgit  ovili. 

580  Credit  enim  ipsius  dominae  se  voce  moneri. 

En  animum  etmentem,cumquaDi  nocte  loquuntur ! 
E rgo  h ic  pr  aecipuu  m s um  mum  qu  e meretu  r b o norem , 
qui  grege  linigero  circumdatus  et  grege  calvo 
plangentis  populi  currit  derisor  Anubis. 

535  Ille  petit  veniam,  quoties  non  abstinet  uxor 
concubitu  sacris  observandisque  diebus : 
magnaque  debetur  violato  poena  cadurco. 

Et  movisse  caput  visa  est  argentea  serpens : 
illius  lacrumae  meditataque  murmura  praestant, 

540  ut  veniam  culpae  non  abnuat,  ansere  magno 
scilicet  et  tenui  popano  corruptus,  Osiris. 

Quum  dedit  ille  locum ; cophino  foenoque  relicto 
arcanam  Iudaea  tremens  mendicat  in  aurem, 
interpres  legum  Solymarum  et  magna  sacerdos 
545  arboris  ac  summi  fida  internuntia  coeli. 

Implet  et  illa  manum,  sed  parcius : aere  minuto 
qualiacumque  voles  Iudaei  somnia  vendunt. 
Spondet  amatorem  tenerum,  vel  divitis  orbi 
testamentum  ingens,  calidae  pulmone  columbae 
550  tractato,  Armenius  vel  Commagenus  haruspex; 
pectora  pullorum  rimatur  et  exta  catelli, 
interdum  et  pueri . faciet,  quod  deferat  ipse. 

Chaldaeis  sed  maior  erit  fiducia  : quidquid 
dixerit  astrologus,  credent  a fonte  relatum 
Hammonis;  quoniam  Delphis  oracula  cessant 
et  genus  humanum  damnat  caligo  futuri. 
Praecipuus  tamen  est  horum,  qui  saepius  exsul, 
cuius  amicitia  conducendaque  tabella 
magnus  civis  obit  et  formidatus  Othoni. 

Inde  fides  arti,  sonuit  si  dextera  ferro 
laevaque,  si  longo  castrorum  in  carcere  mansit. 
Nemo  mathematicus  genium  indemnatus  habebit  : 
sed  qui  paene  perit,  cui  vix  in  Cyclada  mitti 
contigit  et  parva  tandem  caruisse  Seripho. 

Consulit  ictericae  lento  de  funere  matris, 
ante  tamen  de  te,  Tanaquil  tua  : quando  sororem 
efferat  et  patruos , an  sit  victurus  adulter 
post  ipsam?  Quid  enim  maius  dare  numina  pos- 
sunt? 

Haec  tamen  ignorat,  quid  sidus  triste  minetur 
Saturni,  quo  laeta  Venus  se  proferat  astro, 
qui  menses  damno,  quae  dentur  tempora  lucro. 
Illius  occursus  etiam  vitare  memento, 
in  cuius  manibus,  ceu  pinguia  succina,  tritas 
cernis  ephemeridas ; quae  nullum  consulit,  et  iam 
consulitur:  quae,  castra  viro  patriamve  petente, 
non  ibit  pariter  numeris  revocata  Thrasylli. 

Ad  primum  lapidem  vectari  quum  placet,  hora 
sumitur  ex  libro : si  prurit  frictus  ocelli 
angulus,  inspecta  genesi  collyria  poscit. 

Aegra  licet  iaceat,  capiendo  nulla  videtur 
aptior  hora  cibo,  nisi  quam  dederit  Petosiris. 

Si  mediocris  erit;  spatium  lustrabit  utrumque 
metarum,  et  sortes  ducet,  frontemque  manumque 
praebebit  vati  crebrum  poppysma  roganti. 

585  Divitibus  responsa  dabit  Phryx  augur  et  Indus 
conductus,  dabit  astrorum  mundique  peritus, 
atque  aliquis  senior,  qui  publica  fulgura  condit. 
Plebeium  in  circo  positum  est  et  in  aggere  fatum. 
Quae  nullis  longum  ostendit  cervicibus  aurum, 

590  consulit  ante  phalas  delphinorumque  columnas, 
an  saga  vendenti  nubat  caupone  relicto. 

Hae  tamen  et  partus  subeunt  discrimen,  etomnes 
nutricis  tolerant  fortuna  urgente  labores; 
sed  iacet  aurato  vix  ulla  puerpera  lecto. 

595  Tantum  artes  huius,  tantum  medicamina  possunt, 
quae  steriles  facit  atque  homines  in  ventre  necandos 
conducit.  Gaude,  infelix,  atque  ipse  bibendum 
porrige,  quidquid  erit : nam  si  distendere  vellet 
et  vexare  uterum  pueris  salientibus,  esses 
600  Aethiopis  fortasse  pater ; mox  decolor  heres 
impleret  tabulas,  numquam  tibi  mane  videndus. 

Transeo  suppositos  et  gaudia  votaque  saepe 
ad  spurcos  decepta  lacus,  atque  inde  petitos 
pontifices,  Salios,  Scaurorum  nomina  falso 
605  corpore  laturos.  Stat  Fortuna  improba  noctu, 
arridens  nudis  infantibus.  Hos  fovet  omnfes 
involvitque  sinu ; domibus  nunc  porrigit  altis 
secretumque  sibi  mimum  parat.  Hos  amat,  his  se 
ingerit,  atque  suos  ridens  producit  alumnos. 

6to  Hic  magicos  affert  cantus,  hic  Thessala  vendit 
philtra,  quibus  valeat  mentem  vexare  mariti, 
et  solea  pulsare  nates.  Quod  desipis,  inde  est; 
inde  animi  caligo  et  magna  oblivio  rerum, 
quas  modo  gessisti.  Tamen  hoc  tolerabile,  si  non 
615  et  furere  incipias,  ut  avunculus  ille  Neronis, 
cui  totam  tremuli  frontem  Caesonia  pulli 
infudit.  Quae  non  faciet,  quod  Principis  uxor? 

Ardebant  cuncta  et  fracta  compage  ruebant, 
non  aliter,  quam  si  fecisset  luno  maritum 
insanum.  Minus  ergo  nocens  erit  Agrippinae 
boletus:  siquidem  unius  praecordia  pressit 
ille  senis,  tremulumque  caput  descendere  i ussit 
in  coelum,  et  longam  manantia  labra  salivam. 

Haec  poscit  ferrum  atque  ignes,  haec  potio  torquet : 
haec  lacerat  mixtos  Equitum  cum  sanguine  Patres. 
Tanti  partus  equae,  tanti  una  venefica  constat! 

Oderunt  natos  de  pellice ; nemo  repugnet, 
nemo  vetet : iam  iam  privignum  occidere  fas  est. 
Vos  ego,  pupilli,  moneo,  quis  amplior  est  res, 
custodite  animas,  et  nulli  credite  mensae. 

Livida  materno  fervent  adipata  veneno. 

Mordeat  ante  aliquis,  quidquid  porrexerit  illa, 
quae  peperit : timidus  praegustet  pocula  pappas. 
Fingimus  haec,  altum  satira  sumente  cothurnum, 
scilicet,  et,  finem  egressi  legemque  priorum, 
grande  Sophocleo  carmen  bacchamur  hiatu, 
montibus  ignotum  Rutulis  coeloque  Latino? 

Nos  utinam  vani ! Sed  clamat  Pontia,  Feci, 
confiteor,  puerisque  meis  aconita  paravi, 
quae  deprensa  patent:  facinus  tantum  ipsa  peregi! 
Tuneduos  una  saevissima  vipera  coena? 
tune  duos?  Septem,  si  septem  forte  fuissent. 
Credamus  tragicis,  quidquid  de  Colchide  torva 
dicitur  et  Procne : nil  contra  conor:  et  illae 
grandia  monstra  suis  audebant  temporibus ; sed 
non  propter  numos.  Minor  admiratio  summis 
debetur  monstris,  quoties  facit  ira  nocentem 
hunc  sexum,  et  rabie  iecur  incendente  feruntur 
praecipites ; ut  saxa  iugis  abrupta,  quibus  mons 
subtrahitur,  clivoque  latus  pendente  recedit. 

Illam  ego  non  tulerim,  quae  computat,  et  scelus  in- 
gens 

sana  facit.  Spectant  subeuntem  fata  mariti 
Alcestim,  et,  similis  si  permutatio  detur, 
morte  viri  cupiant  animam  servare  catellae. 

655  Occurrent  multae  tibi  Belides  atque  Eriphylae 
mane : Clytaemnestram  nullus  non  vicus  habebit 
Hoc  tantum  refert,  quod  Tyndaris  illa  bipennem 
insulsam  et  fatuam  laeva  dextraque  tenebat. 

At  nunc  res  agitur  tenui  pulmone  rubetae; 

660  sed  tamen  et  ferro,  si  praegustaret  Atrides 
Pontica  ter  victi  cautus  medicamina  regis. 


SATIRA  VII. 

ARG.  Miseria  describitur  et  contemtus,  quo  iaceant  ii,  qui  ar- 
tibus studeant,  ut  poetae,  historici,  causidici,  rhetores  atque 
grammatici,  in  aetate,  in  qua  omnia  luxui  atque  divitiis  post- 
habeantur. 

Et  spes  et  ratio  studiorum  in  Caesare  tantum  : 
solus  enim  tristes  hac  tempestate  Ca menas 
respexit,  quum  iam  celebres  notique  poetae 
balneolum  Gabiis,  Romae  conducere  furnos 
5 tentarent,  nec  foedum  alii  nec  turpe  putarent 
praecones  fieri,  quum,  desertis  Aganippes 
vallibus,  esuriens  migraret  in  atria  Clio. 

Nam  si  Pieria  quadrans  tibi  nullus  in  arca 
ostendatur,  ames  nomen  victumque  Machaerae, 

10  et  vendas  potius,  commissa  quod  auctio  vendit 
stantibus,  oenophorum,  tripodas,  armaria,  cistas, 
Alcyonem  Pacci,  Thebas  et  Terea  Fausti. 

Hoc  satius,  quanisi  dicas  sub  iudice,  Vidi, 

quod  non  vidisti,  faciant  equites  Asiani 
quamquam , et  Cappadoces  faciant  equitesque  Bi- 
thyni, 

altera  quos  nudo  traducit  Gallia  talo. 

Nemo  tamen  studiis  indignum  ferre  laborem 
cogetur  posthac,  nectit  quicumque  canoris 
eloquium  vocale  modis,  laurumque  momordit. 

Hoc  agite,  o iuvenes : circumspicit  et  stimulat  vos 
materiamque  sibi  Ducis  indulgentia  quaerit. 

Si  qua  aliunde  putas  rerum  exspectanda  tuarum 
praesidia,  atque  ideo  croceae  membrana  tabellae 
impletur ; lignorum  aliquid  posce  ocius  et,  quae 
componis,  dona  Veneris,  Thelesine,  marito, 
aut  claude  et  positos  tinea  pertunde  libellos. 

Frange  miser  calamos,  vigilataque  proelia  dele, 
qui  facis  in  parva  sublimia  carmina  cella, 
ut  dignus  venias  hederis  et  imagine  macra. 

Spes  nulla  ulterior:  didicit  nam  dives  avarus 
tantum  admirari,  tantum  laudare  disertos, 
ut  pueri  Iunonis  avem.  Sed  defluit  aetas 
et  pelagi  patiens  et  cassidis  atque  ligonis. 

Taedia  tunc  subeunt  animos,  tunc  seque  suamque 
Terpsichoren  odit  facunda  et  nuda  senectus. 

Accipe  nunc  artes,  ne  quid  tibi  conferat  iste, 
quem  colis,  et  Musarum  et  Apollinis  aede  relicta. 
Ipse  facit  versus,  atque  uni  cedit  Homero 
propter  mille  annos,  at,  si  dulcedine  famae 
succensus  recites,  Maculonus  commodat  aedes, 
ac  longe  ferrata  domus  servire  iubetur, 
in  qua  sollicitas  imitatur  ianua  portas. 

Scit  dare  libertos  extrema  in  parte  sedentes 
ordinis,  et  magnas  comitum  disponere  voces. 

Nemo  dabit  regum,  quanti  subsellia  constent, 

et  quae  conducto  pendent  anabathra  tigillo, 
quaeque  reportandis  posita  est  orchestra  cathedris. 
Nos  tamen  hoc  agimus,  tenuique  in  pulvere  sulcos 
ducimus,  et  litus  sterili  versamus  aratro. 

50  Nam  si  discedas,  laqueo  tenet  ambitiosi 
consuetudo  mali,  tenet  insanabile  multos 
scribendi  cacoethes,  et  aegro  in  corde  senescit. 

Sed  vatem  egregium,  cui  non  sit  publica  vena, 
qui  nihil  expositum  soleat  deducere,  nec  qui 
55  communi  feriat  carmen  triviale  moneta, 

hunc,  qualem  nequeo  monstrare  et  sentio  tantum, 
anxietate  carens  animus  facit,  omnis  acerbi 
impatiens,  cupidus  silvarum  aptusque  bibendis 
fontibus  Aonidum.  Neque  enim  cantare  sub  antro 
60  Pierio  thyrsumve  potest  contingere  sana 

paupertas  atque  aeris  inops,  quo  nocte  dieque 
corpus  eget.  Satur  est,  quum  dicit  Horatius  Euoe ! 
Quis  locus  ingenio,  nisi  quum  se  carmine  solo 
vexant  et  dominis  Cirrhae  Nysaeque  feruntur 
65  pectora  nostra,  duas  non  admittentia  curas? 

Magnae  mentis  opus,  nec  de  lodice  paranda 
adtonitae,  currus  et  equos  faciesque  deorum 
adspicere,  et  qualis  Rutulum  confundat  Erinnys. 
Nam  si  Virgilio  puer  et  tolerabile  desit 
70  hospitium,  caderent  omnes  a crinibus  hydri : 

surda  nihil  gemeret  grave  buccina.  Poscimus,  ut  sit 
non  minor  antiquo  Rubrenus  Lappa  cothurno, 
cuius  et  alveolos  et  laenam  pignerat  Atreus. 

Non  habet  infelix  Numitor,  quod  mittat  amico : 

75  Quintiliae  quod  donet,  habet , nec  defuit  illi, 
unde  emeret  multa  pascendum  carne  leonem 
iam  domitum.  Constat  leviori  bellua  sumtu 
nimirum,  et  capiunt  plus  intestina  poetae. 

Contentus  fama  iaceat  Lucanus  in  hortis 

marmoreis : at  Serrano  tenuique  Saleio  80 

gloria  quantalibet  quid  erit,  si  gloria  tantum  est? 

Curritur  ad  vocem  iucundam  et  carmen  amicae 

Thebaidos,  laetam  quum  fecit  Statius  urbem 

promisi tque  diem : tanta  dulcedine  captos 

afficit  ille  animos,  tantaque  libidine  vulgi  80 

auditur  ; sed,  quum  fregit  subsellia  versu, 

esurit,  intactam  Paridi  nisi  vendat  Agaven. 

Ille  et  militiae  multis  largitur  honorem, 
semestri  vatum  digitos  circumligat  auro. 

Quod  non  dant  proceres,  dabit  histrio.  TuCamerinos  90 
etBareas,  tu  nobilium  magna  atria  curas? 
praefectos  Pelopea  facit,  Philomela  tribunos. 

Haud  tamen  invideas  vati,  quem  pulpita  pascunt. 

Quis  tibi  Maecenas?  quis  nunc  erit  aut  Proculeius, 
aut  Fabius?  quis  Cotta  iterum?  quisLentulusalter?  95 
Tunc  par  ingenio  pretium  : tunc  utile  multis, 
pallere  et  vinum  toto  nescire  Decembri. 

Vester  porro  labor  fecundior,  historiarum 
scriptores?  Petit  hic  plus  temporis,  atque  olei  plus; 
namque  oblita  modi  millesima  pagina  surgit  100 

omnibus,  et  crescit  multa  damnosa  papyro. 

Sic  ingens  rerum  numerus  iubet  atque  operum  lex. 
Quae  tamen  inde  seges?  terrae  quis  fructus  apertae? 
Quis  dabit  historico,  quantum  daret  acta  legenti? 

Sed  » genus  ignavum,  quod  lecto  gaudet  et  umbra. « 105 

Dic  igitur,  quid  causidicis  civilia  praestent 
officia,  et  magno  comites  in  fasce  libelli? 

Ipsi  magna  sonant ; sed  tunc,  quum  creditor  audit, 
praecipue, vel  si  tetigit  latus  acrior  illo, 
qui  venit  ad  dubium  grandi  cum  codice  nomen.  lio 
Tunc  immensa  cavi  spirant  mendacia  folles, 


88 


IU  VENALIS 


conspuiturque  sinus.  Verum,  deprendere  messem 
si  libet,  hinc  centum  patrimonia  causidicorum, 
parte  alia  solum  russati  pone  Lacertae. 

115  Consedere  Duces : surgis  tu  pallidus  Aiax, 
dicturus  dubia  pro  libertate,  bubulco 
iudice.  Rumpe  miser  tensum  iecur,  ut  tibi  lasso 
figantur  virides,  scalarum  gloria,  palmae. 

Quod  vocis  pretium?  Siccus  petasunculus  et  vas 
120  pelamydum,  aut  veteres,  Afrorum  epimenia,  bulbi, 
aut  vinum  Tiberi  devectum,  quinque  lagenae. 

Si  quater  egisti,  si  contigit  aureus  unus, 
inde  cadunt  partes  ex  foedere  pragmaticorum. 
Aemilio  dabitur,  quantum  licet,  et  melius  nos 
125  egimus : huius  enim  stat  currus  aeneus,  alti 
quadriiuges  in  vestibulis,  atque  ipse  feroci 
bellatore  sedens,  curvatum  hastile  minatur 
eminus,  et  statua  meditatur  proelia  lusca. 

Sic  Pedo  conturbat,  Matho  deficit : exitus  hic  est 
130  Tongilli,  magno  cum  rhinocerote  lavari 
qui  solet  et  vexat  lutulenta  balnea  turba, 
perque  forum  iuvenes  longo  premit  assere,  Medos 
emturus  pueros,  argentum,  murrhina,  villas. 
Spondet  enim  Tyrio  stlataria  purpura  filo. 

135  Et  tamen  hoc  ipsis  est  utile : purpura  vendit 
causidicum,  vendunt  amethystina : convenit  illis, 
et  strepitu  et  facie  maioris  vivere  census. 

Sed  finem  impensae  non  servat  prodiga  Roma. 

Ut  redeant  veteres : Ciceroni  nemo  ducentos 
140  nunc  dederit  numos,  nisi  fulserit  annulus  ingens. 
Respicit  hoc  primum,  qui  litigat,  an  tibi  servi 
octo,  decem  comites,  post  te  an  sit  sella,  togati 
ante  pedes.  Ideo  conducta  Paulus  agebat 
sardonyche,  atque  ideo  pluris,  quam  Cossus,  agebat 

quam  Basilus.  Rara  in  tenui  facundia  panno. 
Quando  licet  flentem  Basilo  producere  matrem? 
quis  bene  dicentem  Basilum  ferat?  Accipiat  te 
Gallia,  vel  potius  nutricula  causidicorum, 

Africa,  si  placuit  mercedem  ponere  linguae. 

Declamare  doces?  0 ferrea  pectora  Vecti, 
quum  perimit  saevos  classis  numerosa  tyrannos ! 
Nam  quaecumque  sedens  modo  legerat,  haec  eadem 
stans 

profert,  atque  eadem  cantabit  versibus  isdem. 
Occidit  miseros  crambe  repetita  magistros. 

Quis  color  et  quod  sit  causae  genus,  atqueubi  summa 
quaestio,  quae  veniant  diversae  forte  sagittae, 
nosse  volunt  omnes,  mercedem  solvere  nemo. 
«Mercedem  appellas?  Quid  enim  scio?«  Culpa  do- 
centis 

scilicet  arguitur,  quod  laeva  in  parte  mamillae 
nil  salit  Arcadico  iuveni,  cuius  mihi  sexta 
quaque  die  miserum  dirus  caput  Hannibal  implet, 
quidquid  id  est,  de  quo  deliberat,  an  petat  Urbem 
a Cannis,  an  post  nimbos  et  fulmina  cautus 
circumagat  madidas  a tempestate  cohortes. 

Quantum  vis  stipulare,  et  protenus  accipe,  quod  do, 
ut  toties  illum  pater  audiat.  — Haec  alii  sex 
et  plures  uno  conclamant  ore  Sophistae, 
et  veras  agitant  lites,  raptore  relicto. 

Fusa  venena  silent,  malus  ingratusque  maritus, 
et  quae  iam  veteres  sanant  mortaria  caecos. 

Ergo  sibi  dabit  ipse  rudem,  si  nostra  movebunt 
consilia,  et  vitae  diversum  iter  ingredietur, 
ad  pugnam  qui  rhetorica  descendit  ab  umbra, 
summula  ne  pereat,  qua  vilis  tessera  venit 
frumenti : quippe  haec  merces  lautissima.  Tenta, 

Chrysogonus  quanti  doceat,  vel  Pollio  quanti 
lautorum  pueros,  artem  scindens  Theodori. 

Balnea  sexcentis,  et  pluris  porticus,  in  qua 
gestetur  dominus,  quoties  pluit.  Anne  serenum 
180  exspectet,  spargatque  luto  iumenta  recenti? 

Hic  potius : namque  hicmundaenitetungula  mulae. 
Parte  alia  longis  Numidarum  fulta  columnis 
surgat  et  algentem  rapiat  coenatio  solem. 
Quanticumque  domus,  veniet,  qui  fercula  docte 
185  componit;  veniet,  qui  pulmentaria  condit. 

Hos  inter  sumtus  sestertia  Quintiliano, 
ut  multum,  duo  sufficient.  Res  nulla  minoris 
constabit  patri,  quam  filius.  »Unde  igitur  tot 
Quintilianus  habet  saltus?«  Exempla  novorum 
190  fatorum  transi : felix  et  pulcer  et  acer ; 
felix  et  sapiens  et  nobilis  et  generosus 
appositam  nigrae  lunam  subtexit  alutae: 
felix,  orator  quoque  maximus  et  iaculator : 
et,  si  perfrixit,  cantat  bene.  Distat  enim,  quae 
195  sidera  te  excipiant  modo  primos  incipientem 
edere  vagitus,  et  adhuc  a matre  rubentem. 

Si  Fortuna  volet,  fies  de  rhetore  consul  : 
si  volet  haec  eadem,  fies  de  consule  rhetor. 
Ventidius  quid  enim?  quid  Tullius?  anne  aliud, 
quam 

200  sidus  et  occulti  miranda  potentia  fati? 

Servis  regna  dabunt,  captivis  Fata  triumphos. 

Felix  ille  tamen  corvo  quoque  rarior  albo. 

Poenituit  multos  vanae  sterilisque  cathedrae, 
sicut  Thrasymachi  probat  exitus  atque  Secundi 
205  Carrinatis : et  hunc  inopem  vidistis,  Athenae, 
nil  praeter  gelidas  ausae  conferre  cicutas. 

Di  maiorum  umbris  tenuem  et  sine  pondere  terram 


SATIRA  VIL  <M 

spirantesque  crocos  et  in  urna  perpetuum  ver, 

qui  praeceptorem  sancti  voluere  parentis 

esse  loco ! Metuens  virgae  iam  grandis  Achilles 

cantabat  patriis  in  montibus : et  cui  non  tunc 

eliceret  risum  citharoedi  cauda  magistri? 

sed  Rufum  atque  alios  caedit  sua  quemque  iuventus, 

Rufum,  qui  toties  Ciceronem  Allobroga  dixit. 

Quis  gremio  Enceladi  doctique  Palaemonis  affert, 
quantum  grammaticus  meruit  labor?  et  tamen  ex 
hoc, 

quodcumque  est,  (minus  est  autem,  quam  rhetoris 
aera) 

discipuli  custos  praemordet  Acoenonoetus 
et,  qui  dispensat,  frangit  sibi.  Cede,  Palaemon, 
et  patere  inde  aliquid  decrescere,  non  aliter,  quam 
institor  hibernae  tegetis  niveique  cadurci, 
dummodo  ne  pereat,  mediae  quod  noctis  ab  hora 
sedisti,  qua  nemo  faber,  qua  nemo  sedebat, 
qui  docet  obliquo  lanam  deducere  ferro; 
dummodo  non  pereat  totidem  olfecisse  lucernas, 
quot  stabant  pueri,  quum  totus  decolor  esset 
Flaccus,  et  haereret  nigro  fuligo  Maroni. 

Rara  tamen  merces,  quae  cognitione  tribuni 
non  egeat.  Sed  vos  saevas  imponite  leges, 
ut  praeceptori  verborum  regula  constet, 
ut  legat  historias,  auctores  noverit  omnes, 
tamquam  ungues  digitosque  suos ; ut  forte  rogatus, 
dum  petit  aut  thermas  aut  Phoebi  balnea,  dicat 
nutricem  Anchisae,  nomen  patriamque  novercae 
Anchemoli ; dicat,  quot  Acestes  vixerit  annos, 
quot  Siculus  Phrygibus  vini  donaverit  urnas. 
Exigite,  ut  mores  teneros  ceu  pollice  ducat, 
ut  si  quis  cera  vultum  facit : exigite,  ut  sit 

et  pater  ipsius  coetus,  ne  turpia  ludant, 

240  ne  faciant  vicibus.  Non  est  leve,  tol  puerorum 
observare  manus  oculosque  in  fine  trementes. 
Haec,  inquit,  cures,  et,  quum  se  verterit  annus, 
accipe»  victori  populus  quod  postulat,  aurum. 

AR  G.  De  vitiis  nobilium,  quibus  opponitur  vera  nobilitas  atque 
virtus. 

Stemmata  quid  faciunt?  quid  prodest,  Pontice, 
longo 

sanguine  censeri,  pictosque  ostendere  vultus 
maiorum,  et  stantes  in  curribus  Aemilianos, 
et  Curios  iam  dimidios,  humerosque  minorem 
5 Corvinum,  et  Galbam  auriculis  nasoque  carentem? 
Quis  fructus  generis  tabula  iactare  capaci 
[Corvinum , posthac  multa  contingere  virga] 
famosos  Equitum  cum  Dictatore  magistros, 
si  coram  Lepidis  male  vivitur?  Effigies  quo 
10  tot  bellatorum,  si  luditur  alea  pernox 
ante  Numantinos ; si  dormire  incipis  ortu 
Luciferi,  quo  signa  duces  et  castra  movebant? 

Cur  Allobrogicis  et  magna  gaudeat  ara 
natus  in  Herculeo  Fabius  lare,  si  cupidus,  si 
15  vanus  et  Euganea  quantumvis  mollior  agna? 
si  tenerum  adtritus  Catinensi  pumice  lumbum 
squalentes  producit  avos,  emtorque  veneni 
frangenda  miseram  funestat  imagine  gentem? 

Tota  licet  veteres  exornent  undique  cerae 
20  atria,  nobilitas  sola  est  atque  unica  virtus. 

Paulus  vel  Cossus  vel  Drusus  moribus  esto: 

hos  ante  effigies  maiorum  pone  tuorum  : 
praecedant  ipsas  iili  te  Consule  virgas  : 
prima  mihi  debes  animi  bona.  Sanctus  haberi 
iustitiaeque  tenax  factis  dictisque  mereris? 
agnosco  procerem . Salve,  Gaetulice,  seu  tu 
Silanus,  quocumque  alio  de  sanguine!  rarus 
civis  et  egregius  patriae  contingis  ovanti. 

Exclamare  libet,  populus  quod  clamat,  Osiri 
invento.  Quis  enim  generosum  dixerit  hunc,  qui 
indignus  genere  est,  praeclaro  nomine  tantum 
insignis?  Nanum  cuiusdam  Atlanta  vocamus, 
Aethiopem  cycnum,  pravam  extortamque  puellam 
Europen : canibus  pigris  scabieque  vetusta 
levibus  et  siccae  lambentibus  ora  lucernae 
nomen  erit  tigris,  pardus,  leo,  si  quid  adhuc  est, 
quod  fremit  in  terris  violentius.  Ergo  cavebis 
et  metues,  ne  tu  sis  Creticus  aut  Camerinus. 

His  ego  quem  monui?  Tecum  est  mihi  sermo. 
Rubelli 

Blande.  Tumes  alto  Drusorum  sanguine,  tamquam 
feceris  ipse  aliquid,  propter  quod  nobilis  esses, 
ut  te  conciperet,  quae  sanguine  fulget  Iuli, 
non  quae  ventoso  conducta  sub  aggere  texit. 

Vos  humiles,  inquis,  vulgi  pars  ultima  nostri, 
quorum  nemo  queat  patriam  monstrare  parentis ; 
ast  ego  Cecropides.  Vivas,  et  originis  huius 
gaudia  longa  feras;  tamen  ima  plebe  Quiritem 
facundum  invenies : solet  hic  defendere  causas 
nobilis  indocti.  Veniet  de  plebe  togata, 
qui  iuris  nodos  et  legum  aenigmata  solvat. 

Hic  petit  Euphraten  iuvenis  domitique  Batavi 

custodes  aquilas,  armis  industrius ; at  tu 

nil  nisi  Cecropides,  truncoque  simillimus  Hermae. 

Nullo  quippe  alio  vincis  discrimine,  quam  quod 
illi  marmoreum  caput  est,  tua  vivit  imago. 

Dic  mihi,  Teucrorum  proles,  animalia  muta 
quis  generosa  putet,  nisi  fortia?  Nempe  volucrem 
sic  laudamus  equum,  facili  cui  plurima  palma 
fervet,  et  exsultat  rauco  victoria  Circo. 

Nobilis  hic,  quocumque  venit  de  gramine,  cuius 
clara  fuga  ante  alios  et  primus  in  aequore  pulvis  : 
sed  venale  pecus  Corythae  posteritas  et 
Hirpini,  si  rara  iugo  Victoria  sedit. 

Nil  ibi  maiorum  respectus,  gratia  nulla 
umbrarum : dominos  pretiis  mutare  iubentur 
exiguis,  tritoque  trahunt  epiredia  collo 
segnipedes,  dignique  molam  versare  Nepotis. 

Ergo  ut  miremur  te,  non  tua,  primum  aliquid  da, 
quod  possim  titulis  incidere  praeter  honores, 
quos  illis  damus  et  dedimus,  quibus  omnia  debes. 
Haec  satis  ad  iuvenem,  quem  nobis  fama  super- 
bum 

tradit,  et  inflatum,  plenumque  Nerone  propinquo. 
Rarus  enim  ferme  sensus  communis  in  illa 
fortuna.  Sed  te  censeri  laude  tuorum, 

Pontice,  noluerim,  sic  ut  nihil  ipse  futurae 
laudis  agas.  Miserum  est  aliorum  incumbere  famae, 
ne  collapsa  ruant  subductis  tecta  columnis. 

Stratus  humi  palmes  viduas  desiderat  ulmos. 

Esto  bonus  miles,  tutor  bonus,  arbiter  idem 
integer.  Ambiguae  si  quando  citabere  testis 
incertaeque  rei , Phalaris  licet  imperet,  ut  sis 
falsus,  et  admoto  dictet  periuria  tauro, 
summum  crede  nefas  animam  praeferre  pudori 
et  propter  vitam  vivendi  perdere  causas. 

Dignus  morte  perit,  coenet  licet  ostrea  centum 

Gaurana,  et  Cosmi  toto  mergatur  aeno. 

Exspectata  diu  tandem  provincia  quum  te 
rectorem  accipiet,  pone  irae  frena  modumque, 
pone  et  avaritiae : miserere  inopum  sociorum. 

Ossa  vides  regum  vacuis  exsucta  medullis.  90 

Respice,  quid  moneant  leges,  quid  curia  mandet, 
praemia  quanta  bonos  maneant,  quam  fulmine  iusto 
et  Capito  et  Tutor  ruerint,  damnante  senatu, 
piratae  Cilicum . Sed  quid  damnatio  confert, 
quum  Pansa  eripiat,  quidquid  tibi  Natta  reliquit?  95 
Praeconem,  Chaerippe,  tuis  circumspice  pannis, 
iamque  tace.  Furor  est,  post  omnia  perdere  nau- 
lum. 

Non  idem  gemitus  olim  nec  vulnus  erat  par 
damnorum,  sociis  florentibus,  et  modo  victis. 

Plena  domus  tunc  omnis  et  ingens  stabat  acervus  100 
numorum,  Spartana  chlamys,  conchilia  Coa, 
et  cum  Parrhasii  tabulis  signisque  Myronis 
Phidiacum  vivebat  ebur,  nec  non  Polycleti 
multus  ubique  labor : rarae  sine  Mentore  mensae. 

Inde  Dolabella  est  atque  hinc  Antonius,  inde  105 

sacrilegus  Verres.  Referebant  navibus  altis 
occulta  spolia  et  plures  de  pace  triumphos. 

Nunc  sociis  iuga  pauca  boum  et  grex  parvus  equa- 
rum; 

et  pater  armenti  capto  eripietur  agello; 
ipsi  deinde  Lares,  si  quod  spectabile  signum,  110 

si  quis  in  aedicula  deus  unus.  [Haec  etenim  sunt 
pro  summis  : nam  sunt  haec  maxima.]  Despicias  tu 
forsitan  imbelles  Rhodios  unctamque  Corinthum  : 
despicias  merito.  Quid  resinata  iuventus 
cruraque  totius  facient  tibi  levia  gentis  ? 115 

Horrida  vitanda  est  Hispania,  Gallicus  axis, 

Illyricumque  latus  : parce  et  messoribus  illis, 
qui  saturant  uVbem  Circo  scenaeque  vacantem. 
Quanta  autem  inde  feres  tam  dirae  praemia  culpae, 
120  quum  tenues  nuper  Marius  discinxerit  Afros? 
Curandum  in  primis,  ne  magna  iniuria  fiat 
fortibus  et  miseris.  Tollas  licet  omne,  quod  usquam 
est 

auri  atque  argenti;  scutum  gladiumque  relinques, 
et  iacula  et  galeam : spoliatis  arma  supersunt. 

125  Quod  modo  proposui,  non  est  sententia : verum 
credite  me  vobis  folium  recitare  Sibyllae. 

Si  tibi  sancta  cohors  comitum,  si  nemo  tribunal 
vendit  Acersecomes,  si  nullum  in  coni uge  crimen, 
nec  per  conventus  nec  cuncta  per  oppida  curvis 
130  unguibus  ire  parat  numos  raptura  Celaeno  : 
tunc  licet  a Pico  numeres  genus,  altaque  si  te 
nomina  delectant,  omnem  Titan ida  pugnam 
inter  maiores  ipsumque  Promethea  ponas  : 
de  quocumque  voles  proavum  tibi  sumito  libro. 

135  Quod  si  praecipitem  rapit  ambitio  atque  libido, 
si  frangis  virgas  sociorum  in  sanguine,  si  te 
delectant  hebetes  lasso  lictore  secures ; 
incipit  ipsorum  contra  te  stare  parentum 
nobilitas,  claramque  facem  praeferre  pudendis. 

140  Omne  animi  vitium  tanto  conspectius  in  se 

crimen  habet,  quanto  maior,  qui  peccat,  habetur. 
Quo  mihi  te,  solitum  falsas  signare  tabellas 
in  templis,  quae  fecit  avus,  statuamque  parentis 
ante  triumphalem?  quo,  si  nocturnus  adulter 
145  tempora  Santonico  velas  adoperta  cucullo? 

Praeter  maiorum  cineres  atque  ossa  volucri 
carpento  rapitur  pinguis  Damasippus  et  ipse, 
ipse  rotam  adstringit  multo  sufflamine  Consul : 

nocte  quidem , sed  luna  videt,  sed  sidera  testes 
intendunt  oculos.  Finitum  tempus  honoris 
quum  fuerit,  clara  Damasippus  luce  flagellum 
sumet,  et  occursum  nusquam  trepidabit  amici 
iam  senis,  ac  virga  prior  adnuet,  atque  maniplos 
solvet,  et  infundet  iumentis  hordea  lassis. 

Interea,  dum  lanatas  torvumque  iuvencum 
more  Numae  caedit  Iovis  ante  altaria,  iurat 
solam  Eponam  et  facies  olida  ad  praesepia  pictas. 
Sed  quum  pervigiles  placet  instaurare  popinas ; 
obvius  adsiduo  Syrophoenix  udus  amomo 
currit,  Idumaeae  Syrophoenix  incola  portae, 
hospitis  affectu  dominum  regemque  salutat, 
et  cum  venali  Cyane  succincta  lagena. 

Defensor  culpae  dicet  mihi : Fecimus  et  nos 
haeciuvenes.  Esto.  Desisti  nempe,  nec  ultra 
fovisti  errorem.  Breve  sit,  quod  turpiter  audes. 
Quaedam  cum  prima  resecentur  crimina  barba. 
Indulge  veniam  pueris.  Damasippus  ad  illos 
thermarum  calices  inscriptaque  lintea  vadit, 
maturus  bello,  Armeniae  Syriaeque  tuendis 
amnibus  et  Rheno  atque  Istro.  Praestare  Neronem 
securum  valet  haec  aetas.  Mitte  Ostia,  Caesar, 
mitte ; sed  in  magna  legatum  quaere  popina  : 
invenies  aliquo  cum  percussore  iacentem, 
permixtum  nautis  aut  furibus  aut  fugitivis, 
inter  carnifices  et  fabros  sandapilarum 
et  resupinati  cessantia  tympana  Galli, 
aequa  ubi  libertas,  communia  pocula,  lectus 
non  alius  cuiquam,  nec  mensa  remotior  ulli. 

Quid  facias,  talem  sortitus,  Pontice,  servum? 
Nempe  in  Lucanos  aut  Tusca  ergastula  mittas. 

At  vos,  Troiugenae,  vobis  ignoscitis,  et,  quae 
Iuvewal.  G 

turpia  cerdoni,  Volesos  Brutumque  decebunt? 

Quid,  si  nunquam  adeo  foedis  adeoque  pudendis 
utimur  exemplis,  ut  non  peiora  supersint? 

185  Consumtis  opibus  vocem,  Damasippe,  locasti 
sipario,  clamosum  ageres  ut  Phasma  Catulli. 
Laureolum  velox  etiam  bene  Lentulus  egit, 
iudice  me  dignus  vera  cruce.  Nec  tamen  ipsi 
ignoscas  populo;  populi  frons  durior  huius, 

190  qui  sedet  et  spectat  triscurria  patriciorum, 
planipedes  audit  Fabios,  ridere  potest  qui 
Mameroorum  alapas.  Quanti  sua  funera  vendant, 
quid  refert?  Vendunt  nullo  cogente  Nerone, 
nec  dubitant  celsi  praetoris  vendere  ludis. 

195  Finge  tamen  gladios  inde,  atque  hinc  pulpita  pone : 
quid  satius?  Mortem  sic  quisquam  exhorruit,  ut  sit 
zelotypus  Thymeles,  stupidi  collega  Corinthi? 

Res  haud  mira  tamen,  citharoedo  Principe,  mimus 
nobilis.  Haec  ultra  quid  erit,  nisi  ludus?  Et  illud 
200  dedecus  Urbis  habes : nec  mirmillonis  in  armis, 
nec  clypeo  Gracchum  pugnantem,  aut  falce  supina, 
[damnat  enim  tales  habitus ; et  damnat  et  odit] 
nec  galea  frontem  abscondit : movet  ecce  tridentem, 
postquam  vibrata  pendentia  retia  dextra 
205  nequidquam  effudit.  Nudum  ad  spectacula  vultum 
erigit,  et  tota  fugit  agnoscendus  arena. 

Credamus  tunicae,  de  faucibus  aurea  quum  se 
porrigat  et  longo  iactetur  spira  galero. 

Ergo  ignominiam  graviorem  pertulit  omni 
210  vulnere  cum  Graccho  iussus  pugnare  secutor. 

Libera  sidentur  populo  suffragia,  quis  tam 
perditus,  ut  dubitet  Senecam  praeferre  Neroni, 
cuius  supplicio  non  debuit  una  parari 
simia,  nec  serpens  unus,  nec  culeus  unus? 

Par  Agamemnonidae  crimen ; sed  causa  facit  rem 
dissimilem.  Quippe  ille  deis  auctoribus  ultor 
patris  erat,  caesi  media  inter  pocula ; sed  nec 
Electrae  iugulo  se  polluit,  aut  Spartani 
sanguine  coniugii ; nullis  aconita  propinquis 
miscuit,  in  scena  numquam  cantavit  Orestes ; 
Troica  non  scripsit.  Quid  enim  Verginius  armis 
debuit  ulcisci  magis,  aut  cum  Vindice  Galba? 
quid  Nero  tam  saeva  crudaque  tyrannide  fecit? 

Haec  opera  atque  hae  sunt  generosi  Principis  artes, 
gaudentis  foedo  peregrina  ad  pulpita  saltu 
prostitui,  Graiaeque  apium  meruisse  coronae. 
Maiorum  effigies  habeant  insignia  vocis  : 
ante  pedes  Domiti  longum  tu  pone  Thyestae 
syrma  vel  Antigones  seu  personam  Menalippes, 
et  de  marmoreo  citharam  suspende  colosso. 

Quid,  Catilina,  tuis  natalibus  atque  Cethegi 
inveniet  quisquam  sublimius?  Arma  tamen  vos 
nocturna  et  flammas  domibus  templisque  parastis, 
ut  Bracatorum  pueri  Senonumque  minores, 
ausi,  quod  liceat  tunica  punire  molesta. 

Sed  vigilat  Consul,  vexillaque  vestra  coercet. 

Hic  novus  Arpinas,  ignobilis,  et  modo  Romae 
municipalis  Eques,  galeatum  ponit  ubique 
praesidium  adtonitis,  et  in  omni  gente  laborat. 
Tantum  igitur  muros  intra  toga  contulit  illi 
nominis  et  tituli,  quantum  non  Leucade,  quantum 
Thessaliae  campis  Octavius  abstulit  udo 
caedibus  adsiduis  gladio.  Sed  Roma  parentem, 
Roma  patrem  patriae  Ciceronem  libera  dixit. 
Arpinas  alius  Volscorum  in  monte  solebat 
poscere  mercedes,  alieno  lassus  aratro; 
nodosam  post  haec  frangebat  vertice  vitem, 

si  lentus  pigra  muniret  castra  dolabra. 

Hic  tamen  et  Cimbros  et  summa  pericula  rerum 
250  excipit,  et  solus  trepidantem  protegit  Urbem. 

Atque  ideo,  postquam  ad  Cimbros  stragemque  vola- 
bant, 

qui  numquam  adtigerant  maiora  cadavera,  corvi, 
nobilis  ornatur  lauro  collega  secunda. 

Plebeiae  Deciorum  animae,  plebeia  fuerunt 
255  nomina : pro  totis  legionibus  hi  tamen  et  pro 
omnibus  auxiliis  atque  omni  pube  Latina 
sufficiunt  dis  infernis  Terraeque  parenti  : 
pluris  enim  Decii,  quam  qui  servantur  ab  illis. 
Ancilla  natus  trabeam  et  diadema  Quirini 
260  et  fasces  meruit,  regum  ultimus  ille  bonorum. 
Prodita  laxabant  portarum  claustra  tyrannis 
exsulibus  iuvenes  ipsius  Consulis,  et  quos 
magnum  aliquid  dubia  pro  libertate  deceret, 
quod  miraretur  cum  Coclite  Mucius,  et  quae 
265  imperii  fines  Tiberinum  virgo  natavit. 

Occulta  ad  Patres  produxit  crimina  servus 
matronis  lugendus : at  illos  verbera  iustis 
afficiunt  legum  poenis,  et  prima  securis. 

Malo  pater  tibi  sit  Thersites,  dummodo  tu  sis 
270  Aeacidae  similis,  Yulcaniaque  arma  capessas, 
quam  te  Thersitae  similem  producat  Achilles. 

Et  tamen,  ut  longe  repetas  longeque  revolvas 
nomen,  ab  infami  gentem  deducis  asylo. 

Maiorum  primus  quisquis  fuit  ille  tuorum, 

275  aut  pastor  fuit,  aut  aliud,  quod  dicere  nolo. 

ARG-.  Colloquitur  cum  Naevolo  paedicone,  qui  pauperiem  suam 
deplorat,  de  ditium  cinaedorum  avaritia  questus.  Consolatur 
eum  poeta : at  ille  spem  omnem  abiicit,  seque  fato  ad  mise- 
riam esse  destinatum  ostendit. 

luv.  Scire  velim,  quare  toties  mihi,  Naevole,  tri- 
stis 

occurras,  fronte  obducta,  ceu  Marsya  victus. 

Quid  tibi  cum  vultu,  qualem  deprensus  habebat 
Ravola,  dum  Rhodopes  uda  terit  inguina  barba? 
[Nos  colaphum  incutimus  lambenti  crustula  servo.] 
Non  erat  hac  facie  miserabilior  Crepereius 
Pollio,  qui,  triplicem  usuram  praestare  paratus, 
circuit,  et  fatuos  non  invenit.  Unde  repente 
tot  rugae?  Certe  modico  contentus,  agebas 
vernam  equitem,  conviva  ioco  mordente  facetus, 
et  salibus  vehemens  intra  pomoeria  natis. 

Omnia  nunc  contra : vultus  gravis,  horrida  siccae 
silva  comae,  nullus  tota  nitor  in  cute,  qualem 
praestabat  calidi  circumlita  fascia  visci : 
sed  fruticante  pilo  neglecta  et  squalida  crura. 

Quid  macies  aegri  veteris,  quem  tempore  longo 
torret  quarta  dies  olimque  domestica  febris? 
Deprendas  animi  tormenta  latentis  in  aegro 
corpore,  deprendas  et  gaudia : sumit  utrumque 
inde  habitum  facies.  Igitur  flexisse  videris 
propositum,  et  vitae  contrarius  ire  priori. 

Nuper  enim,  ut  repeto,  fanum  Isidis  et  Ganymeden, 
Pacis,  et  advectae  secreta  palatia  Matris, 

et  Cererem  (nam  quo  non  prostat  femina  templo?) 

25  notior  Aufidio  moechus  celebrare  solebas, 
quodque  taces,  ipsos  etiam  inclinare  maritos. 

Naev.  Utile  et  hoc  multis  vitae  genus : at  mihi  nul- 
lum 

inde  operae  pretium.  Pingues  aliquando  lacernas, 
munimenta  togae,  duri  crassique  coloris, 

30  et  male  percussas  textoris  pectine  Galli 

accipimus,  tenue  argentum  venaeque  secundae. 

Fata  regunt  homines : fatum  est  et  partibus  illis, 
quas  sinus  abscondit.  Nam  si  tibi  sidera  cessant, 
nil  faciet  longi  mensura  incognita  nervi, 

35  quamvis  te  nudum  spumanti  Virro  labello 
viderit,  et  blandae  assidue  densaeque  tabellae 
sollicitent : ctvTog  yag  icps^uejocL  avdga  xivotidog. 
Quod  tamen  ulterius  monstrum,  quam  mollis  ava- 
rus? 

»Haec  tribui,  deinde  illa  dedi,  mox  plura  tulisti «, 

40  computat,  ac  cevet.  Ponatur  calculus,  adsint 
cum  tabula  pueri : numera  sestertia  quinque 
omnibus  in  rebus ; numerentur  deinde  labores. 

An  facile  et  pronum  est,  agere  intra  viscera  penem 
legitimum,  atque  illic  hesternae  occurrere  coenae? 

45  Servus  erit  minus  ille  miser,  qui  foderit  agrum, 
quam  dominum.  Sed  tu  sane  tenerum  et  puerum  te 
et  pulcrum  et  dignum  cyatho  coeloque  putabas. 

Yos  humili  adseclae,  vos  indulgebitis  umquam 
cultori,  iam  nec  morbo  donare  parati? 

50  En,  cui  tu  viridem  umbellam,  cui  succina  mittas 
grandia,  natalis  quoties  redit,  aut  madidum  ver 
incipit,  et  strata  positus  longaque  cathedra 
munera  femineis  tractat  secreta  Calendis. 

Dic,  passer,  cui  tot  montes,  tot  praedia  servas 


SATIRA  IX. 


1.03 


Appula,  tot  milvos  intra  tua  pascua  lassos?  55 

Te  Trifolinus  ager  fecundis  vitibus  implet, 
suspectumque  iugum  Cumis,  et  Gaurus  inanis. 

Nam  quis  plura  linit  victuro  dolia  musto? 

Quantum  erat,  exhausti  lumbos  donare  clientis 
iugeribus  paucis?  Meliusne  hic  rusticus  infans,  60 
cum  matre  et  casulis  et  cum  lusore  catello, 
cymbala  pulsantis  legatum  fiet  amici? 

«Improbus  es,  quum  poscis «,  ais : sed  pensio  clamat. 
Posce;  sed  appellat  puer  unicus,  ut  Polyphemi 
lata  acies,  per  quam  sollers  evasit  Ulixes.  65 

Alter  emendus  erit;  namque  hic  non  sufficit:  ambo 
pascendi.  Quid  agant  bruma  spirante?  quid,  oro, 
quid  dicam  scapulis  puerorum  Aquilone  Decembri 
et  pedibus  ? Durate  atque  exspectate  cicadas  ? 

Verum,  ut  dissimules,  ut  mittas  cetera,  quanto  70 
metiris  pretio,  quod,  ni  tibi  deditus  essem 
devotusque  cliens,  uxor  tua  virgo  maneret? 

Scis  certe,  quibus  ista  modis,  quam  saepe  rogaris, 
et  quae  pollicitus.  Fugientem  saepe  puellam 
amplexu  rapui : tabulas  quoque  ruperat,  et  iam  75 
signabat.  Tota  vix  haec  ego  nocte  redemi, 
te  plorante  foris.  Testis  mihi  lectulus  et  tu, 
ad  quem  pervenit  lecti  sonus  et  dominae  vox. 

Instabile  ac  dirimi  coeptum  et  iam  paene  solutum 
coniugium  in  multis  domibus  servavit  adulter!  80 
Quo  te  circumagas,  quae  prima  aut  ultima  ponas ; 
nullum  ergo  meritum  est,  ingrate  ac  perfide,  nullum, 
quod  tibi  filiolus,  quod  filia  nascitur  ex  me? 

Tollis  enim,  et  libris  actorum  spargere  gaudes 
argumenta  viri.  Foribus  suspende  coronas ; 85 

iam  pater  es : dedimus,  quod  famae  opponere  possis : 
iura  parentis  habes ; propter  me  scriberis  heres ; 

legatum  omne  capis,  nec  non  et  dulce  caducum. 
Commoda  praeterea  iungentur  multa  caducis, 

90  si  numerum,  si  tres  implevero.  Iuv.  Iusta  doloris, 
Naevole,  causa  tui.  Contra  tamen  ille  quid  affert? 
Naev.  Negligit,  atque  alium  bipedem  sibi  quaerit 
asellum. 

Haec  soli  commissa  tibi  celare  memento, 
et  tacitus  nostras  intra  te  fige  querelas. 

95  Nam  res  mortifera  est  inimicus  pumice  levis. 

Qui  modo  secretum  commiserat,  ardet  et  odit, 
tamquam  prodiderim,  quidquid  scio.  Sumere  fer- 
rum, 

fuste  aperire  caput,  candelam  apponere  valvis 
non  dubitat.  Nec  contemnas  aut  despicias,  quod 
100  his  opibus  numquam  cara  est  annona  veneni. 

Ergo  occulta  teges,  ut  curia  Martis  Athenis. 

Iuv.  0 Corydon,  Corydon,  secretum  divitis  ullum 
esse  putas?  Servi  ut  taceant,  iumenta  loquentur, 
et  canis,  et  postes,  et  marmora.  Claude  fenestras, 
105  vela  tegant  rimas,  iunge  ostia,  tollito  lumen 

e medio;  clament  omnes.  Prope  nemo  recumbat: 
quod  tamen  ad  cantum  galli  facit  ille  secundi, 
proximus  ante  diem  caupo  sciet ; audiet  et,  quae 
finxerunt  pariter  librarius,  archimagiri, 

110  carptores.  Quod  enim  dubitant  componere  crimen 
in  dominos,  quoties  rumoribus  ulciscuntur 
baltea?  Nec  deerit,  qui  te  per  compita  quaerat 
nolentem,  et  miseram  vinosus  inebriet  aurem. 

Illos  ergo  roges,  quidquid  paulo  ante  petebas 
115  a nobis.  Taceant  illi : sed  prodere  malunt 
arcanum,  quam  subrepti  potare  Falerni, 
pro  populo  faciens  quantum  Laufella  bibebat. 
Vivendum  recte  est,  cum  propter  plurima,  tum  de  his 

praecipue  causis,  ut  linguas  mancipiorum 
contemnas : nam  lingua  mali  pars  maxima  servi. 
Deterior  tamen  hic,  qui  liber  non  erit  illis, 
quorum  animas  et  farre  suo  custodit  et  aere. 

Naev.  Idcirco  ut  possim  linguam  contemnere  servi, 
utile  consilium  modo,  sed  commune,  dedisti : 
nunc  mihi  quid  suades  post  damnum  temporis  et  spes 
deceptas?  Festinat  enim  decurrere  velox 
flosculus,  angustae  miseraeque  brevissima  vitae 
portio:  dum  bibimus,  dum  serta,  unguenta,  puellas 
poscimus,  obrepit  non  intellecta  senectus. 

Iuy.  Ne  trepida:  numquam  pathicus  tibi  deerit 
amicus 

stantibus  et  salvis  his  collibus;  undique  ad  illos 
conveniunt  et  carpentis  et  navibus  omnes, 
qui  digito  scalpunt  uno  caput.  Altera  maior 
spes  superest : tu  tantum  erucis  imprime  dentem . 
Naev.  Haec  exempla  para  felicibus : at  mea  Clotho 
et  Lachesis  gaudent,  si  pascitur  inguine  venter. 

0 parvi  nostrique  Lares,  quos  thure  minuto 
aut  farre  et  tenui  soleo  exornare  corona, 
quando  ego  figam  aliquid,  quo  sit  mihi  tuta  senectus 
a tegete  et  baculo?  viginti  millia  fenus 
pigneribus  positis,  argenti  vascula  puri, 
sed  quae  Fabricius  censor  notet,  et  duo  fortes 
de  grege  Moesorum,  qui  me  cervice  locata 
securum  iubeant  clamoso  insistere  Circo. 

Sit  mihi  praeterea  curvus  caelator,  et  alter, 
qui  multas  facies  pingat  cito.  Sufficient  haec, 
quando  ego  pauper  ero.  Votum  miserabile,  nec  spes 
his  saltem : nam,  quum  pro  me  Fortuna  rogatur, 
affigit  ceras  illa  de  nave  petitas, 
quae  Siculos  cantus  effugit  remige  surdo. 

SATIRA  X. 

ARG.  Disserit  poeta  de  vanis  hominum  votis,  ut  qui  plerumque 
nesciant,  quid  vere  optandum  sit.  Perperam  enim  alios  expe- 
tere divitias,  alios  honores,  eloquentiam,  longam  vitam,  pul- 
critudinem  corporis;  eaque  omnia  suo  saepe  damno.  Itaque 
diis  relinquendum  esse,  quid  nobis  vere  conducat,  statuere; 
ceterum,  si  quid,  orandum  esse,  ut  sit  mens  sana  in  corpore 
sano. 

Omnibus  in  terris,  quae  sunt  a Gadibus  usque 
Auroram  et  Gangem,  pauci  dignoscere  possunt 
yera  bona  atque  illis  multum  diversa,  remota 
erroris  nebula.  Quid  enim  ratione  timemus 
5 aut  cupimus?  quid  tam  dextro  pede  concipis,  ut  te 
conatus  non  poeniteat  votique  peracti? 

Evertere  domos  totas  optantibus  ipsis 
di  faciles.  Nocitura  tog&,  nocitura  petuntur 
militia.  Torrens  dicendi  copia  multis 
10  et  sua  mortifera  est  facundia.  Viribus  ille 
confisus  periit  admirandisque  lacertis. 

Sed  plures  nimia  congesta  pecunia  cur& 
strangulat,  et  cuncta  exsuperans  patrimonia  census, 
quanto  delphinis  balaena  Britannica  maior. 

15  Temporibus  diris  igitur  iussuque  Neronis 

Longinum  et  magnos  Senecae  praedivitis  hortos 
clausit  et  egregias  Lateranorum  obsidet  aedes 
tota  cohors : rarus  venit  in  coenacula  miles. 

Pauca  licet  portes  argenti  vascula  puri, 

20  nocte  iter  ingressus  gladium  contumque  timebis, 
et  motae  ad  lunam  trepidabis  arundinis  umbram ; 
cantabit  vacuus  coram  latrone  viator. 

Prima  fere  vota  et  cunctis  notissima  templis 
divitiae,  crescant  ut  opes,  ut  maxima  toto 
nostra  sit  arca  foro.  Sed  nulla  aconita  bibuntur 
fictilibus.  Tunc  illa  time,  quum  pocula  sumes 
gemmata,  et  lato  Setinum  ardebit  in  auro. 

Iamne  igitur  laudas,  quod  de  sapientibus  alter 
ridebat,  quoties  a limine  moverat  unum 
protuleratque  pedem,  flebat  contrarius  alter? 

Sed  facilis  cuivis  rigidi  censura  cachinni : 
mirandum  est,  unde  ille  oculis  suffecerit  humor. 
Perpetuo  risu  pulmonem  agitare  solebat 
Democritus,  quamquam  non  essent  urbibus  illis 
praetexta  et  trabeae,  fasces,  lectica,  tribunal. 

Quid,  si  vidisset  Praetorem  in  curribus  altis 
exstantem,  et  medii  sublimem  in  pulvere  Circi, 
in  tunica  Iovis,  et  pictae  Sarrana  ferentem 
ex  humeris  aulaea  togae,  magnaeque  coronae 
tantum  orbem,  quanto  cervix  non  sufficit  ulla? 
Quippe  tenet  sudans  hanc  publicus,  et,  sibi  Consul 
ne  placeat,  curru  servus  portatur  eodem. 

Da  nunc  et  volucrem,  sceptro  quae  surgit  eburno, 
illinc  cornicines,  hinc  praecedentia  longi 
agminis  officia  et  niveos  ad  frena  Quirites, 
defossa  in  loculis  quos  sportula  fecit  amicos. 

Tunc  quoque  materiam  risus  invenit  ad  omnes 
occursus  hominum,  cuius  prudentia  monstrat, 
summos  posse  viros  et  magna  exempla  daturos 
vervecum  in  patria  crassoque  sub  aere  nasci. 

Ridebat  curas,  nec  non  et  gaudia  vulgi, 
interdum  et  lacrumas,  quum  Fortunae  ipse  minaci 
mandaret  laqueum,  mediumque  ostenderet  unguem. 
Ergo  supervacua  aut  perniciosa  petuntur, 
propter  quae  fas  est  genua  incerare  deorum. 

Quosdam  praecipitat  subiecta  potentia  magnae 
invidiae ; mergit  longa  atque  insignis  honorum 
pagina ; descendunt  statuae  restemque  sequuntur. 
Ipsas  deinde  rotas  bigarum  impacta  securis 
60  caedit,  et  immeritis  franguntur  crura  caballis. 

Jam  stridunt  ignes,  iam  follibus  atque  caminis 
ardet  adoratum  populo  caput,  et  crepat  ingens 
Seianus : deinde  ex  facie  toto  orbe  secunda 
fiunt  urceoli,  pelves,  sartago,  patellae. 

65  Pone  domi  lauros,  duc  in  Capitolia  magnum 
cretatumque  bovem : Seianus  ducitur  unco 
spectandus:  gaudent  omnes.  Quae  labra,  quis  illi 
vultus  erat!  Numquam,  si  quid  mihi  credis , amavi 
hunc  hominem.  Sed  quo  cecidit  sub  crimine?  Quis- 
nam 

70  delator?  Quibus  indiciis?  quo  teste  probavit*? 

»Nil  horum : verbosa  et  grandis  epistola  venit 
a Capreis. « Bene  habet;  nilplus  interrogo.  Sed  quid 
turba  Remi?  Sequitur  Fortunam,  ut  semper,  et  odit 
damnatos.  Idem  populus,  si  Nursia  Tusco 
75  favisset,  si  oppressa  foret  secura  senectus 
principis,  hac  ipsa  Seianum  diceret  hora 
Augustum.  Iam  pridem,  ex  quo  suffragia  nulli 
vendimus,  effugit  curas.  Nam  qui  dabat  olim 
imperium,  fasces,  legiones,  omnia,  nunc  se 
80  continet,  atque  duas  tantum  res  anxius  optat, 
panem  et  Circenses.  » Perituros  audio  multos. « 

Nil  dubium;  magna  est  fornacula.  «Pallidulus  mi 
Brutidius  meus  ad  Martis  fuit  obvius  aram. 

Quam  timeo,  victus  ne  poenas  exigat  Aiax, 

85  ut  male  defensus ! Curramus  praecipites,  et, 
dum  iacet  in  ripa,  calcemus  Caesaris  hostem. 

Sed  videant  servi,  ne  quis  neget,  et  pavidum  in  ius 

cervice  astricta  dominum  trahat,  a Hi  sermones 
tunc  de  Seiano,  secreta  haec  murmura  vulgi. 

Visne  salutari,  sicut  Seianus?  habere 
tantumdem?  atque  illi  sellas  donare  curules, 
illum  exercitibus  praeponere?  tutor  haberi 
principis,  angusta  Caprearum  in  rupe  sedentis 
cum  grege  Chaldaeo?  vis  certae  pila  cohortis, 
egregios  equites,  et  castra  domestica?  Quidni 
haec  cupias?  Et,  qui  nolunt  occidere  quemquam, 
posse  volunt.  Sed  quae  praeclara  et  prospera  tanti, 
ut  rebus  laetis  par  sit  mensura  malorum? 

Huius,  qui  trahitur,  praetextam  sumere  mavis? 
an  Fidenarum  Gabiorumque  esse  potestas, 
et  de  mensura  ius  dicere,  vasa  minora 
frangere,  pannosus  vacuis  aedilis  Ulubris? 

Ergo  quid  optandum  foret,  ignorasse  fateris 
Seianum : nam  qui  nimios  optabat  honores 
et  nimias  poscebat  opes,  numerosa  parabat 
excelsae  turris  tabulata,  unde  altior  esset 
casus  et  impulsae  praeceps  immane  ruinae. 

Quid  Crassos,  quid  Pompeios  evertit?  et  illum, 
ad  sua  qui  domitos  deduxit  flagra  Quirites? 
Summus  nempe  locus,  nulla  non  arte  petitus, 
magnaque  numinibus  vota  exaudita  malignis. 

Ad  generum  Cereris  sine  caede  et  vulnere  pauci 
descendunt  reges,  et  sicca  morte  tyranni. 

Eloquium  ac  famam  Demosthenis  aut  Ciceronis 
incipit  optare,  et  totis  Quinquatribus  optat, 
quisquis  adhuc  uno  partam  colit  asse  Minervam, 
quem  sequitur  custos  angustae  vernula  capsae. 
Eloquio  sed  uterque  perit  orator : utrumque 
largus  et  exundans  leto  dedit  ingenii  fons. 

Ingenio  manus  est  et  cervix  caesa ; nec  umquam 

sanguine  causidici  maduerunt  rostra  pusilli. 

0 fortunatam  natam  me  consule  Romam! 

Antoni  gladios  potuit  contemnere,  si  sic 
omnia  dixisset.  Ridenda  poemata  malo, 

125  quam  te  conspicuae,  divina  Philippica,  famae, 
volveris  a prima  quae  proxima.  Saevus  et  illum 
exitus  eripuit,  quem  mirabantur  Athenae 
torrentem,  et  pleni  moderantem  frena  theatri. 

Dis  ille  adversis  genitus  fatoque  sinistro, 

130  quem  pater,  ardentis  massae  fuligine  lippus, 
a carbone  et  forcipibus,  gladiosque  parante 
incude,  et  luteo  Vulcano  ad  rhetora  misit. 

Bellorum  exuviae,  truncis  affixa  tropaeis 
lorica,  et  fracta  de  casside  buccula  pendens, 

135  et  curtum  temone  iugum,  victaeque  triremis 
aplustre,  et  summo  tristis  captivus  in  arcu, 
humanis  maiora  bonis  creduntur : ad  haec  se 
Romanus  Graiusque  ac  barbarus  endoperator 
erexit ; causas  discriminis  atque  laboris 
140  inde  habuit.  Tanto  maior  famae  sitis  est,  quam 
virtutis.  Quis  enim  virtutem  amplectitur  ipsam, 
praemia  si  tollas?  Patriam  tamen  obruit  olim 
gloria  paucorum,  et  laudis  titulique  cupido, 
haesuri  saxis  cinerum  custodibus,  ad  quae 
145  discutienda  valent  sterilis  mala  robora  ficus ; 

quandoquidem  data  sunt  ipsis  quoque  fata  sepulcris. 
Expende  Hannibalem : quot  libras  in  duce  summo 
invenies?  Hic  est,  quem  non  capit  Africa,  Mauro 
percussa  Oceano,  Niloque  admota  tepenti, 

150  rursus  ad  Aethiopum  populos,  altosque  elephantos. 
Additur  imperiis  Hispania : Pyrenaeum 
transilit.  Opposuit  natura  Alpemque  nivemque : 
diducit  scopulos,  et  montem  rumpit  aceto. 

lam  tenet  Italiam : tamen  ultra  pergere  tendit. 
Actum,  inquit,  nihil  est,  nisi  Poeno  milite  portas 
frangimus,  et  media  vexillum  pono  Subura. 

0 qualis  facies  et  quali  digna  tabella, 
quum  Gaetula  ducem  portaret  belua  luscum ! 

Exitus  ergo  quis  est?  0 gloria ! vincitur  idem 
nempe,  et  in  exsilium  praeceps  abit,  atque  ibi  ma- 
gnus 

mirandusque  cliens  sedet  ad  praetoria  regis, 
donec  Bithyno  libeat  vigilare  tyranno. 

Finem  animae,  quae  res  humanas  miscuit  olim, 
non  gladii,  non  saxa  dabunt,  non  tela,  sed  ille 
Cannarum  vindex  ac  tanti  sanguinis  ultor, 
annulus.  I,  demens,  et  saevas  curre  per  Alpes, 
ut  pueris  placeas  et  declamatio  fias ! 

Unus  Pellaeo  iuveni  non  sufficit  orbis : 
aestuat  infelix  angusto  limite  mundi, 
ut  Gyarae  clausus  scopulis  parvaque  Seripho. 

Quum  tamen  a figulis  munitam  intraverit  urbem, 
sarcophago  contentus  erit.  Mors  sola  fatetur, 
quantula  sint  hominum  corpuscula.  Cieditur  olim 
velificatus  Athos,  et  quidquid  Graecia  mendax 
audet  in  historia : constratum  classibus  isdem 
suppositumque  rotis  solidum  mare : credimus  altos 
defecisse  amnes  epotaque  flumina  Medo 
prandente,  et  madidis  cantat  quae  Sostratus  alis. 

Ille  tamen  qualis  rediit  Salamine  relicta, 
in  Corum  atque  Eurum  solitus  saevire  flagellis 
barbarus,  Aeolio  nunquam  haec  m carcere  passos, 
ipsum  compedibus  qui  vinxerat  Ennosigaeum? 
Mitius  id  sane,  quod  non  et  stigmate  dignum 
credidit.  Huic  quisquam  vellet  servire  deorum? 

Sed  qualis  rediit?  nempe  una  nave,  cruentis 

fluctibus  ac  tarda  per  densa  cadavera  prora. 

Has  toties  optata  exegit  gloria  poenas. 

»Da  spatium  vitae,  multos  da,  Iupiter,  annos !« 
Hoc  recto  vultu  solum,  hoc  et  pallidus  optas. 

190  Sed  quam  continuis  et  quantis  longa  senectus 

plena  malis?  Deformem  et  tetrum  anteomnia  vultum 
dissimilemque  sui,  deformem  pro  cute  pellem, 
pendentesque  genas  et  tales  adspice  rugas, 
quales,  umbriferos  ubi  pandit  Tabraca  saltus, 

195  in  vetula  scalpit  iam  mater  simia  bucca. 

Plurima  sunt  iuvenum  discrimina ; pulcrior  ille 
hoc,  atque  ille  alio ; multo  hic  robustior  ilio  : 
una  senum  facies,  cum  voce  trementia  membra, 
et  iam  leve  caput,  madidique  infantia  nasi. 

200  Frangendus  misero  gingiva  panis  inermi : 
usque  adeo  gravis  uxori  natisque  sibique, 
ut  captatori  moveat  fastidia  Cosso. 

Non  eadem  vini  atque  cibi,  torpente  palato, 
gaudia : nam  coitus  iam  longa  oblivio;  vel  si 
205  coneris,  iacet  exiguus  cum  ramice  nervus, 
et,  quamvis  tota  palpetur  nocte,  iacebit. 

Anne  aliquid  sperare  potest  haec  inguinis  aegri 
canities?  Quid,  quod  merito  suspecta  libido  est, 
quae  Venerem  adfectat  sine  viribus.  Adspice  partis 
210  nunc  damnum  alterius.  Nam  quae  cantante  volu- 
ptas, 

sit  licet  eximius  citharoedus,  sitve  Seleucus, 
et  quibus  aurata  mos  est  fulgere  lacerna? 

Quid  refert,  magni  sedeat  qua  parte  theatri, 
qui  vix  cornicines  exaudiat  atque  tubarum 
215  concentus?  Clamore  opus  est,  ut  sentiat  auris, 
quem  dicat  venisse  puer,  quot  nuntiet  horas. 
Praeterea  minimus  gelido  iam  corpore  sanguis 

febre  calet  sola ; circumsilit  agmine  facto 
morborum  omne  genus : quorum  si  nomina  quaeras, 
promtius  expediam,  quot  amaverit  Hippia  moechos,  220 
quot  Themison  aegros  auctumno  occiderit  uno, 
quot  Basilus  socios,  quot  circumscripserit  Hirrus 
pupillos,  quot  longa  viros  exsorbeat  uno 
Maura  die,  quot  discipulos  inclinet  Hamillus; 
percurram  citius,  quot  villas  possideat  nunc,  225 

quo  tondente  gravis  iuveni  mihi  barba  sonabat. 

Ille  humero,  hic  lumbis,  hic  coxa  debilis;  ambos 
perdidit  ille  oculos,  et  luscis  invidet:  huius 
pallida  labra  cibum  capiunt  digitis  alienis. 

Ipse  ad  conspectum  coenae  diducere  rictum  230 

suetus,  hiat  tantum,  ceu  pullus  hirundinis,  ad  quem 
ore  volat  pleno  mater  ieiuna.  Sed  omni 
membrorum  damno  maior  dementia,  quae  nec 
nomina  servorum,  nec  vultum  agnoscit  amici, 
cum  quo  praeterita  coenavit  nocte  ; nec  illos,  235 

quos  genuit,  quos  eduxit.  Nam  codice  saevo 
heredes  vetat  esse  suos ; bona  tota  feruntur 
ad  Phialen : tantum  artificis  valet  halitus  oris, 
quod  steterat  multis  in  carcere  fornicis  annis. 

Ut  vigeant  sensus  animi,  ducenda  tamen  sunt  210 

funera  natorum,  rogus  adspiciendus  amatae 
coniugis,  et  fratris,  plenaeque  sororibus  urnae. 

Haec  data  poena  diu  viventibus,  ut,  renovata 
semper  clade  domus,  mullis  in  luctibus,  inque 
perpetuo  moerore,  et  nigra  veste  senescant.  245 

Rex  Pylius,  magno  si  quidquam  credis  Homero, 
exemplum  vitae  fuit  a cornice  secundae. 

Felix  nimirum,  qui  per  tot  saecula  mortem 
distulit,  atque  suos  iam  dextra  computat  annos, 
quique  novum  toties  mustum  bibit.  Oro,  parumper  250 
Iu  vena  l.  H 

adtendas,  quantum  de  legibus  ipse  queratur 
fatorum  et  nimio  de  stamine,  quum  videt  acris 
Antilochi  barbam  ardentem.  Nam  quaerit  ab  omni, 
quisquis  adest,  socio,  cur  haec  in  tempora  duret, 

255  quod  facinus  dignum  tam  longo  admiserit  aevo. 
Haec  eadem  Peleus,  raptum  quum  luget  Achillem, 
atque  alius,  cui  fas  Ithacum  lugere  natantem. 
Incolumi  Troia  Priamus  venisset  ad  umbras 
Assaraci  magnis  solennibus,  Hectore  funus 
260  portante  ac  reliquis  fratrum  cervicibus,  inter 
Iliadum  lacrumas,  ut  primos  edere  planctus 
Cassandra  inciperet,  scissaque  Polyxena  palla, 
si  foret  exstinctus  diverso  tempore,  quo  iam 
coeperat  audaces  Paris  aedificare  carinas. 

265  Longa  dies  igitur  quid  contulit?  Omnia  vidit 
eversa,  et  flammis  Asiam  ferroque  cadentem. 

Tunc  miles  tremulus  posita  tulit  arma  tiara 
et  ruit  ante  aram  summi  Iovis,  ut  vetulus  bos, 
qui  domini  cultris  tenue  et  miserabile  collum 
270  praebet,  ab  ingrato  iam  fastiditus  aratro. 

Exitus  ille  utcumque  hominis : sed  torva  canino 
latravit  rictu,  quae  post  hunc  vixerat,  uxor. 
Festino  ad  nostros,  et  regem  transeo  Ponti, 
et  Croesum,  quem  vox  iusti  facunda  Solonis 
275  respicere  ad  longae  iussit  spatia  ultima  vitae. 
Exsilium  et  carcer  Minturnarumque  paludes 
et  mendicatus  victa  Carthagine  panis 
hinc  causas  habuere.  Quid  illo  cive  tulisset 
natura  in  terris,  quid  Roma  beatius  umquam, 

280  si,  circumducto  captivorum  agmine  et  omni 
bellorum  pompa,  animam  exhalasset  opimam, 
quum  de  Teutonico  vellet  descendere  curru? 
Provida  Pompeio  dederat  Campania  febres 

optandas : sed  multae  urbes  et  publica  vota 
vicerunt.  Igitur  Fortuna  ipsius  et  Urbis  285 

servatum  victo  caput  abstulit.  Hoc  cruciatu 
Lentulus,  hac  poena  caruit  ceciditque  Cethegus 
integer,  et  iacuit  Catilina  cadavere  toto. 

Formam  optat  modico  pueris,  maiore  puellis 
murmure,  quum  Veneris  fanum  videt,  anxia  mater,  290 
usque  ad  delicias  votorum.  Cur  tamen , inquit, 
corripias?  Pulcra  gaudet  Latona  Diana. 

Sed  vetat  optari  faciem  Lucretia,  qualem 
ipsa  habuit : cuperet  Rutilae  Virginia  gibbum 
accipere,  atque  suam  Rutilae  dare.  Filius  autem  295 
corporis  egregii  miseros  trepidosque  parentes 
semper  habet : rara  est  adeo  concordia  formae 
atque  pudicitiae.  Sanctos  licet  horrida  mores 
tradiderit  domus  ac  veteres  imitata  Sabinos, 
praeterea  castum  ingenium  vultumque  modestum,  300 
sanguine  ferventem,  tribuat  natura  benigna 
larga  manu ; (quid  enim  puero  conferre  potest  plus 
custode  et  cura  natura  potentior  omni?) 
non  licet  esse  viris : nam  prodiga  corruptoris 
improbitas  ipsos  audet  tentare  parentes : 305 

tanta  in  muneribus  fiducia ! Nullus  ephebum 
deformem  saeva  castravit  in  arce  tyrannus ; 
nec  praetextatum  rapuit  Nero  loripedem,  vel 
strumosum,  atque  utero  pariter  gibboque  tumentem. 

I nunc,  et  iuvenis  specie  laetare  tui ! Quem  310 

maiora  exspectant  discrimina?  Fiet  adulter 
publicus,  et  poenas  metuet,  quascumque  mariti 
exigere  irati ; nec  erit  felicior  astro 
Martis,  ut  in  laqueos  numquam  incidat.  Exigrt  au- 
tem 

interdum  iste  dolor  plus,  quam  lex  ulla  dolori  315 

concessit.  Necat  hic  ferro ; secat  ille  cruentis 
verberibus ; quosdam  moechos  et  mugilis  intrat. 
Sed  tuus  Endymion  dilectae  fiet  adulter 
matronae : mox  quum  dederit  Servilia  numos, 

320  fiet  et  illius,  quam  non  amat : exuet  omnem 

corporis  ornatum . Quid  enim  ulla  negaverit  udis 
inguinibus,  sive  est  haec  Oppia  sive  Catulla? 
Deterior  totos  habet  illic  femina  mores. 

»Sed  casto  quid  forma  nocet ?«  Quid  prbfuit  immo 
325  Hippolyto  grave  propositum?  quid  Bellerophonti? 
Erubuit  nempe  haec,  ceu  fastidita,  repulsa. 

Nec  Stheneboea  minus,  quam  Cressa,  excanduit,  et  se 
concussere  ambae.  Mulier  saevissima  tunc  est, 
quum  stimulos  odio  pudor  admovet.  Elige,  quidnam 
330  suadendum  esse  putes,  cui  nubere  Caesaris  uxor 
destinat?  Optimus  hic,  et  formosissimus  idem 
gentis  patriciae,  rapitur  miser  exstinguendus 
Messalinae  oculis : dudum  sedet  illa  parato 
flammeolo,  Tyriusque  palam  genialis  in  hortis 
335  sternitur,  et  ritu  decies  centena  dabuntur 
antiquo ; veniet  cum  signatoribus  auspex. 

Haec  tu  secreta  et  paucis  commissa  putabas? 

Non,  nisi  legitime,  vult  nubere.  Quid  placeat,  dic: 
ni  parere  velis,  pereundum  erit  ante  lucernas : 

340  si  scelus  admittas,  dabitur  mora  parvula,  dum  res 
nota  Urbi  et  populo,  contingat  Principis  aures. 
Dedecus  ille  domus  sciet  ultimus : interea  tu 
obsequere  imperio,  si  tanti  vita  dierum 
paucorum.  Quidquid  levius  meliusque  putaris, 

345  praebenda  est  gladio  pulcra  haec  et  candida  cervix. 

»Nil  ergo  optabunt  homines? a Si  consilium  vis, 
permittes  ipsis  expendere  numinibus,  quid 
conveniat  nobis,  rebusque  sit  utile  nostris. 

Nam  pro  ineundis  aptissima  quaeque  dabunt  di. 
Carior  est  illis  homo,  quam  sibi.  Nos,  animorum 
impulsu  et  caeca  magnaque  cupidine  ducti, 
coniugium  petimus,  partumque  uxoris : at  illis 
notum,  qui  pueri  qualisque  futura  sit  uxor. 

Ut  tamen  et  poscas  aliquid,  voveasque  sacellis 
exta,  et  candiduli  divina  tomacula  porci : 
orandum  est,  ut  sit  mens  sana  in  corpore  sano. 
Fortem  posce  animum,  mortis  terrore  carentem, 
qui  spatium  vitae  extremum  inter  munera  ponat 
naturae,  qui  ferre  queat  quoscumque  labores, 
nesciat  irasci,  cupiat  nihil,  et  potiores 
Herculis  aerumnas  credat  saevosque  labores 
et  Venere,  et  coenis,  et  pluma  Sardanapali. 

Monstro,  quod  ipse  tibi  possis  dare : semita  certe 
tranquillae  per  virtutem  patet  unica  vitae. 

Nullum  numen  habes,  si  sit  prudentia ; sed  te 
nos  facimus,  Fortuna,  deam,  coeloque  locamus. 

SATIRA  XI. 

ARG.  Inter  ludos  Megalesiacos  invitans  ad  se  Persicum,  dc  luxu- 
ria in  coenis  agit,  et  suum  contra  convivium,  ad  quod  amicum 
vocat,  describit,  frugi  ac  modicum,  cibosque  ac  vina  apud  se 
nata,  in  villa  sua  Tiburtina.  Itaque  ut  veniat  hortatur  ; nam 
interdum  et  genio  esse  indulgendum. 

Atticus  eximie  si  coenat,  lautus  habetur ; 
si  Rutilus,  demens.  Quid  enim  maiore  cachinno 
excipitur  vulgi,  quam  pauper  Apicius?  Omnis 
convictus,  thermae,  stationes,  omne  theatrum 
de  Rutilo.  Nam  dum  valida  ac  iuvenilia  membra 
sufficiunt  galeae,  dumque  ardent  sanguine,  fertur, 

non  cogente  quidem,  sed  nec  prohibente  tribuno, 
scripturus  leges  et  regia  verba  lanistae. 

Multos  porro  vides,  quos  saepe  elusus  ad  ipsum 
creditor  introitum  solet  exspectare  macelli, 
et  quibus  in  solo  vivendi  causa  palato  est. 

Egregius  coenat  meliusque  miserrimus  horum 
et  cito  casurus  iam  perlucente  ruina. 

Interea  gustus  elementa  per  omnia  quaerunt, 
numquam  animo  pretiis  obstantibus.  Interius  si 
attendas,  magis  illa  iuvant,  quae  pluris  emuntur. 
Ergo  haud  difficile  est,  perituram  accersere  summam 
lancibus  oppositis,  vel  matris  imagine  fracta, 
et  quadringentis  numis  condire  gulosum 
fictile : sic  veniunt  ad  miscellanea  ludi. 

Refert  ergo,  quis  haec  eadem  paret : in  Rutilo  nam 
luxuria  est,  in  Ventidio  laudabile  nomen 
sumit,  et  a censu  famam  trahit.  Illum  ego  iure 
despiciam,  qui  scit,  quanto  sublimior  Atlas 
omnibus  in  Libya  sit  montibus;  hic  tamen  idem 
ignoret,  quantum  ferrata  distet  ab  arca 
sacculus.  E coelo  descendit  rva&i  aeavT ov, 
figendum  et  memori  tractandum  pectore,  sive 
coniugium  quaeras,  vel  sacri  in  parte  Senatus 
esse  velis : nec  enim  loricam  poscit  Achillis 
Thersites,  in  qua  se  traducebat  Ulixes. 

Ancipitem  seu  tu  magno  discrimine  causam 
protegere  affectas,  te  consule;  dic  tibi,  qui  sis, 
orator  vehemens,  an  Curtius  et  Matho  buccae. 
Noscenda  est  mensura  sui  spectandaque  rebus 
in  summis  minimisque,  etiam  quum  piscis  emetur, 
ne  mullum  cupias,  quum  sit  tibi  gobio  tantum 
in  loculis.  Quis  enim  te,  deficiente  crumena 
et  crescente  gula,  manet  exitus,  aere  paterno 

ac  rebus  mersis  in  ventrem,  fenoris  atque 
argenti  gravis  et  pecorum  agrorumque  capacem? 
Talibus  a dominis  post  cuncta  novissimus  exit 
annulus,  et  digito  mendicat  Pollio  nudo. 

Non  praematuri  cineres,  nec  funus  acerbum 
luxuriae,  sed  morte  magis  metuenda  senectus. 

Hi  plerumque  gradus : conducta  pecunia  Romae 
et  coram  dominis  consumitur : inde  ubi  paulum, 
nescio  quid,  superest,  et  pallet  fenoris  auctor, 
qui  vertere  solum,  Baias  et  ad  ostrea  currunt. 
Cedere  namque  foro  iam  non  est  deterius,  quam 
Exquiliasa  ferventi  migrare  Subura. 

Ille  dolor  solus  patriam  fugientibus,  illa 
moestitia  est,  caruisse  anno  Circensibus  uno. 
Sanguinis  in  facie  non  haeret  gutta : morantur 
pauci  ridiculum  et  fugientem  ex  Urbe  pudorem. 

Experiere  hodie,  numquid  pulcerrima  dictu, 
Persice,  non  praestem  vita,  vel  moribus,  et  re; 
sed  laudem  siliquas  occultus  ganeo ; pultes 
coram  aliis  dictem  puero,  sed  in  aure  placentas. 
Nam  quum  sis  conviva  mihi  promissus,  habebis 
Evandrum,  venies  Tirynthius,  aut  minor  illo 
hospes,  et  ipse  tamen  contingens  sanguine  coelum : 
alter  aquis,  alter  flammis  ad  sidera  missus. 

Fercula  nunc  audi  nullis  ornata  macellis. 

De  Tiburtino  veniet  pinguissimus  agro 
haedulus  et  toto  grege  mollior,  inscius  herbae, 
necdum  ausus  virgas  humilis  mordere  salicti, 
qui  plus  lactis  habet,  quam  sanguinis ; et  montani 
asparagi,  posito  quos  legit  villica  fuso. 

Grandia  praeterea  tortoque  calentia  foeno 
ova  adsunt,  ipsis  cum  matribus,  et  servatae 
parte  anni,  quales  fuerant  in  vitibus,  uvae: 

Signinum  Syriumque  pyrum,  de  corbibus  isdem 
aemula  Picenis,  et  odoris  mala  recentis, 

75  nec  metuenda  tibi,  siccatum  frigore  postquam 
auctumnum  et  crudi  posuere  pericula  succi. 

Haec  olim  nostri  iam  luxuriosa  Senatus 
coena  fuit.  Curius,  parvo  quae  legerat  horto, 
ipse  focis  brevibus  ponebat  oluscula,  quae  nunc 
80  squalidus  in  magna  fastidit  compede  fossor, 
qui  meminit,  calidae  sapiat  quid  vulva  popinae. 
Sicci  terga  suis,  rara  pendentia  crate, 
moris  erat  quondam  festis  servare  diebus, 
ac  natalitium  cognatis  ponere  lardum, 

85  accedente  nova, si  quam  dabat  hostia,  carne. 
Cognatorum  aliquis,  titulo  ter  Consulis  atque 
castrorum  imperiis  et  Dictatoris  honore 
functus,  ad  has  epulas  solito  maturius  ibat, 
erectum  domito  referens  a monte  ligonem. 

90  Quum  tremerent  autem  Fabios  durumque  Catonem 
et  Scauros  et  Fabricios,  rigidique  severos 
censoris  mores  etiam  collega  timeret; 
nemo  inter  curas  et  seria  duxit  habendum, 
qualis  in  Oceano  fluctu  testudo  nataret, 

95  clarum  Troiugenis  factura  ac  nobile  fulcrum  : 
sed  nudo  latere  et  parvis  frons  aerea  lectis 
vile  coronati  caput  ostendebat  aselli, 
ad  quod  lascivi  ludebant  ruris  alumni. 

Tales  ergo  cibi,  qualis  domus  atque  supellex. 

100  Tunc  rudis  et  Graias  mirari  nescius  artes, 
urbibus  eversis,  praedarum  in  parte  reperta 
magnorum  artificum  frangebat  pocula  miles, 
ut  phaleris  gauderet  equus,  caelataque  cassis 
Romuleae  simulacra  ferae  mansuescere  iussae 
105  imperii  fato,  geminos  sub  rupe  Quirinos, 

ac  nudam  effigiem  clypeo  fulgentis  et  hasta 
pendentisque  dei  perituro  ostenderet  hosti. 

Argenti  quod  erat,  solis  fulgebat  in  armis. 

Ponebant  igitur  Tusco  farrata  catino 

omnia  tunc;  quibus  invideas,  si  lividulus  sis.  no 

Templorum  quoque  maiestas  praesentior,  et  vox 

nocte  fere  media  mediamque  audita  per  Urbem, 

litore  ab  Oceano  Gallis  venientibus,  et  dis 

officium  vatis  peragentibus,  his  monuit  nos. 

Hanc  rebus  Latiis  curam  praestare  solebat  1 1 5 

fictilis  et  nullo  violatus  Iupiter  auro. 

Illa  domi  natas  nostraque  ex  arbore  mensas 
tempora  viderunt;  hos  lignum  stabat  in  usus, 
annosam  si  forte  nucem  deiecerat  Eurus. 

At  nunc  divitibus  coenandi  nulla  voluptas,  120 

nil  rhombus,  nildama  sapit,  putere  videntur 
unguenta  atque  rosae,  latos  nisi  sustinet  orbes 
grande  ebur,  et  magno  sublimis  pardus  hiatu, 
dentibus  ex  illis,  quos  mittit  porta  Syenes 
et  Mauri  celeres  et  Mauro  obscurior  Indus,  125 

et  quos  deposuit  Nabataeo  belua  saltu, 
iam  nimios  capitique  graves.  Hinc  surgit  orexis, 
hinc  stomacho  bilis  : nam  pes  argenteus  illis, 
annulus  in  digito  quod  ferreus.  Ergo  superbum 
convivam  caveo,  qui  me  sibi  comparat,  et  res  130 

despicit  exiguas : adeo  nulla  uncia  nobis 
est  eboris,  nec  tessellae  nec  calculus  ex  hac 
materia : quin  ipsa  manubria  cultellorum 
ossea.  Non  tamen  his  ulla  unquam  opsonia  fiunt 
rancidula,  aut  ideo  peior  gallina  secatur.  135 

Sed  neo  structor  erit,  cui  cedere  debeat  omnis 
pergula,  discipulus  Tbrypheri  doctoris,  apud  quem 
sumine  cum  magno  lepus  atque  aper  et  pygargus 

et  Scythicae  volucres  et  phoenicopterus  ingens 
140  et  Gaetulus  orvx,  hebeti  lautissima  ferro 
caeditur  et  tota  sonat  ulmea  coena  Subura. 

Nec  frustum  capreae  subducere,  nec  latus  Afrae 
novit  avis  noster  tirunculus  ac  rudis  omni 
tempore  et  exiguae  frustis  imbutus  ofellae. 

145  Plebeios  calices  et  paucis  assibus  emtos 
porriget  incultus  puer  atque  a frigore  tutus : 
non  Phryx  aut  Lycius,  non  a mangone  petitus 
quisquam  erit  et  magno.  Quum  poscis,  posce  Lati  ne 
Idem  habitus  cunctis,  tonsi  rectique  capilli, 

150  atque  hodie  tantum  propter  convivia  pexi. 

Pastoris  duri  est  hic  filius,  ille  bubulci. 

Suspirat  longo  non  visam  tempore  matrem, 
et  casulam  et  notos  tristis  desiderat  hoedos, 
ingenui  vultus  puer  ingenuique  pudoris, 

155  quales  esse  decet,  quos  ardens  purpura  vestit ; 
nec  pugillares  defert  in  balnea  raucus 
testiculos,  nec  vellendas  iam  praebuit  alas, 
crassa  nec  opposito  pavidus  tegit  inguina  gutto. 

Hic  tibi  vina  dabit,  diffusa  in  montibus  illis, 

160  a quibus  ipse  venit,  quorum  sub  vertice  lusit  : 

namque  una  atque  eadem  est  vini  patria  atque  mi- 
nistri. 

Forsitan  exspectes,  ut  Gaditana  canoro 
incipiat  prurire  choro,  plausuque  probatae 
ad  terram  tremulo  descendant  clune  puellae, 

165  irritamentum  Veneris  languentis,  et  acres 
divitis  urticae ; maior  tamen  ista  voluptas 
alterius  sexus ; magis  ille  extenditur,  et  mox 
auribus  atque  oculis  concepta  urina  movetur. 

Non  capit  has  nugas  humilis  domus.  Audiat  ille 
170  testarum  crepitus  cum  verbis,  nudum  olido  stans 

fornice  mancipium  quibus  abstinet;  ille  fruatur 
vocibus  obscoenis  omnique  libidinis  arte, 
qui  Lacedaemonium  pytismate  lubricat  orbem : 
namque  ibi  Fortunae  veniam  damus.  Alea  turpis, 
turpe  et  adulterium  mediocribus.  Haec  eadem  illi 
omnia  quum  faciant,  hilares  nitidique  vocantur. 
Nostra  dabunt  alios  hodie  convivia  ludos  : 
conditor  Iliados  cantabitur,  atque  Maronis 
altisoni  dubiam  facientia  carmina  palmam. 

Quid  refert,  tales  versus  qua  voce  legantur? 

Sed  nunc  dilatis  averte  negotia  curis, 
et  gratam  requiem  dona  tibi,  quando  licebit 
per  totam  cessare  diem.  Non  fenoris  ulla 
mentio,  nec,  prima  si  luce  egressa,  reverti 
nocte  solet,  tacito  bilem  tibi  contrahat  uxor, 
humida  suspectis  referens  multicia  rugis, 
vexatasque  comas,  et  vultum  auremque  calentem. 
Protenus  ante  meum,  quidquid  dolet,  exue  limen  : 
pone  domum,  servos,  et  quidquid  frangitur  illis 
aut  perit ; ingratos  ante  omnia  pone  sodales. 

Interea  Megalesiacae  spectacula  mappae 
Idaeum  solenne  colunt,  similisque  triumpho 
praeda  caballorum  Praetor  sedet,  ac,  mihi  pace 
immensae  nimiaeque  licet  si  dicere  plebis, 
totam  hodie  Romam  circus  capit,  et  fragor  aurem 
percutit,  eventum  viridis  quo  colligo  panni. 

Nam  si  deficeret,  moestam  attonitamque  videres 
hanc  urbem,  veluti  Cannarum  pulvere  victis 
consulibus.  Spectent  iuvenes,  quos  clamor  et  audax 
sponsio,  quos  cultae  decet  adsedisse  puellae; 
spectent  hoc  nuptae  iuxta  recubante  marito, 
quod  pudeat  narrasse  aliquem  praesentibus  ipsis. 
Nostra  bibat  vernum  contracta  cuticula  solem 

effugiatque  togam.  Iam  nunc  in  balnea,  salva 
205  fronte,  licet  vadas,  quamquam  solida  hora  supersit 
ad  sextam . Facere  hoc  non  possis  quinque  diebus 
continuis,  quia  sunt  talis  quoque  taedia  vitae 
magna.  Voluptates  commendat  rarior  usus. 

A.RG.  Gratulatus  amico  felicem  ex  tempestate  reditum  et  sacrifi- 
cium idcirco  pollicitus,  non  tanien  se  hoc  facere  ait,  ut  here- 
ditatem eius  captet,  siquidem  ille  tribus  liberis  gaudeat;  dein- 
de de  heredipetis  pluribus  disserit. 

Natali,  Corvine,  die  mihi  dulcior  haec  lux, 
qua  festus  promissa  deis  animalia  cespes 
exspectat.  Niveam  Reginae  caedimus  agnam : 
par  vellus  dabitur  pugnanti  Gorgone  Maura : 

5 sed  procul  extensum  petulans  quatit  hostia  funem, 
Tarpeio servata  Iovi,  frontemque  coruscat: 
quippe  ferox  vitulus,  templis  maturus  et  arae, 
spargendusque  mero,  quem  iam  pudet  ubera  matris 
ducere,  qui  vexat  nascenti  robora  cornu. 

10  Si  res  ampla  domi  similisque  affectibus  esset, 
pinguior  Hispulla  traheretur  taurus,  et  ipsa 
mole  piger,  nec  finitima  nutritus  in  herba, 
laeta  sed  ostendens  Clitumni  pascua  sanguis 
iret,  et  a grandi  cervix  ferienda  ministro, 

15  ob  reditum  trepidantis  adhuc,  horrendaque  passi 
nuper,  et  incolumem  sese  mirantis  amici. 

Nam  praeter  pelagi  casus,  et  fulguris  ictum 
evasi,  densae  coelum  abscondere  tenebrae 
nube  una,  subitusque  antennas  impulit  ignis, 

20  quum  se  quisque  illo  percussum  crederet,  et  mox 

attonitus  nullum  conferri  posse  putaret 
naufragium  velis  ardentibus.  Omnia  fiunt 
talia,  tam  graviter,  si  quando  poetica  surgit 
tempestas.  Genus  ecce  aliud  discriminis : audi, 
et  miserere  iterum,  quamquam  sint  cetera  sortis 
eiusdem : pars  dira  quidem,  sed  cognita  multis, 
et  quam  votiva  testantur  fana  tabella 
plurima.  Pictores  quis  nescit  ab  Iside  pasci? 
Accidit  et  nostro  similis  fortuna  Catullo. 

Quum  plenus  fluctu  medius  foret  alveus,  et  iam, 
alternum  puppis  latus  evertentibus  undis 
arboris  incertae,  nullam  prudentia  cani 
rectoris  conferret  opem ; decidere  iactu 
coepit  cum  ventis,  imitatus  castora,  qui  se 
eunuchum  ipse  facit,  cupiens  evadere  damno 
testiculi,  atque  ideo  medicatum  intelligit  inguen. 
Fundite,  quae  mea  sunt,  dicebat,  cuncta,  Catullus, 
praecipitare  volens  etiam  pulcerrima,  vestem 
purpuream,  teneris  quoque  Maecenatibus  aptam, 
atque  alias,  quarum  generosi  graminis  ipsum 
infecit  natura  pecus ; sed  et  egregius  fons 
viribus  occultis  et  Baeticus  adiuvat  aer. 

Ille  nec  argentum  dubitabat  mittere,  lances 
Parthenio  factas,  urnae  cratera  capacem, 
et  dignum  sitiente  Pholo,  vel  coniuge  Fusci. 

Adde  et  bascaudas,  et  mille  escaria,  multum 
caelati,  biberat  quo  callidus  emtor  Olynthi.  — 

Sed  quis  nunc  alius,  qua  mundi  parte,  quis  audet 
argento  praeferre  caput,  rebusque  salutem? 

Non  propter  vitam  faciunt  patrimonia  quidam, 
sed  vitio  caeci  propter  patrimonia  vivunt.  — 
lactatur  rerum  utilium  pars  maxima : sed  nec 
damna  levant  Tunc,  adversis  urgentibus,  illuc 

decidit,  ut  malum  ferro  submitteret,  ac  se 
explicat  angustum.  Discriminis  ultima,  quando 
praesidia  afferimus  navem  factura  minorem. 

I nunc  et  ventis  animam  committe,  dolato 
confisus  ligno,  digitis  a morte  remotus 
quatuor  aut  septem,  si  sit  latissima  taeda! 

Mox  cum  reticulis  et  pane  et  ventre  lagenae 
adspice  sumendas  in  tempestate  secures. 

Sed  postquam  iacuit  planum  mare , tempora  post- 
quam 

prospera  vectoris,  fatumque  valentius  Euro 
et  pelago,  postquam  Parcae  meliora  benigna 
pensa  manu  ducunt  hilares,  et  staminis  albi 
lanificae,  modica  non  multo  fortior  aura 
ventus  adest:  inopi  miserabilis  arte  cucurrit 
vestibus  extentis,  et,  quod  superaverat  unum, 
velo  prora  suo.  Iam  deficientibus  Austris, 
spes  vitae  cum  sole  redit:  tum  gratus  Iulo, 
atque  novercali  sedes  praelata  Lavino, 
conspicitur  sublimis  apex,  cui  candida  nomen 
scropha  dedit,  laetis  Phrygibus  mirabile  sumen 
et  nunquam  visis  triginta  clara  mamillis. 

Tandem  intrat  positas  inclusa  per  aequora  moles 
Tyrrhenamque  Pharon  porrectaque  brachia  rursum, 
quae  pelago  occurrunt  medio,  longeque  relinquunt 
Italiam.  Non  sic  igitur  mirabere  portus, 
quos  natura  dedit.  Sed  trunca  puppe  magister 
interiora  petit  Baianae  pervia  cymbae 
tuti  stagna  sinus.  Gaudent  ibi  vertice  raso 
garrula  securi  narrare  pericula  nautae. 

Ite  igitur,  pueri,  linguis  animisque  faventes, 
sertaque  delubris  et  farra  imponite  cultris, 
ac  molles  ornate  focos  glebamque  virentem. 

Iam  sequar, et  sacro,  quod  praestat,  rite  peracto, 
inde  domum  repetam,  graciles  ubi  parva  coronas 
accipiunt  fragili  simulacra  nitentia  cera. 

Hic  nostrum  placabo  Iovem,  Laribusque  paternis 
thura  dabo,  atque  omnes  violae  iactabo  colores. 
Cuncta  nitent : longos  erexit  ianua  ramos, 
et  matutinis  operatur  festa  lucernis. 

Nec  suspecta  tibi  sint  haec,  Corvine.  Catullus, 
pro  cuius  reditu  tot  pono  altaria,  parvos 
tres  habet  heredes.  Libet  exspectare,  quis  aegram 
et  claudentem  oculos  gallinam  impendit  amico 
tam  sterili.  Verum  haec  nimia  est  impensa : coturnix 
nulla  unquam  pro  patre  cadet.  Sentire  calorem 
si  coepit  locuples  Gallita  et  Paccius  orbi, 
legitime  fixis  vestitur  tota  tabellis 
porticus:  exsistunt,  qui  promittunt  hecatomben, 
quatenus  hic  non  sunt  nec  venales  elephanti, 
nec  Latio  aut  usquam  sub  nostro  sidere  talis 
belua  concipitur;  sed  furva  gente  petita 
arboribus  Rutulis  et  Turni  pascitur  agro, 

Caesaris  armentum,  nulli  servire  paratum 
privato : siquidem  Tyrio  parere  solebant 
Hannibali  et  nostris  ducibus  regique  Molosso 
horum  maiores  et  dorso  ferre  cohortes, 
partem  aliquam  belli,  et  euntem  in  proelia  turrim. 
Nulla  igitur  mora  per  Novium,  mora  nulla  per  Hi- 
strum 

Pacuvium,  quin  illud  ebur  ducatur  ad  aras, 
et  cadat  ante  Lares  Gal litae,  victima  sacra 
tantis  digna  deis  et  captatoribus  horum. 

Alter  enim,  si  concedas  mactare,  vovebit 
de  grege  servorum  magna  et  pulcerrima  quaeque 
corpora . vel  pueris  et  frontibus  ancillarum 

imponet  vittas,  et,  si  qua  est  nubilis  illi 
Iphigenia  domi,  dabit  hanc  altaribus,  etsi 
120  non  sperat  tragicae  furtiva  piacula  cervae. 

Laudo  meum  civem,  nec  comparo  testamento 
mille  rates : nam  si  Libitinam  evaserit  aeger, 
delebit  tabulas,  inclusus  carcere  nassae, 
post  meritum  sane  mirandum,  atque  omnia  soli 
125  forsan  Pacuvio  breviter  dabit.  Ille  superbus 
incedet  victis  rivalibus.  Ergo  vides,  quam 
grande  operae  pretium  faciat  iugulata  Mycenis. 

Vivat  Pacuvius,  quaeso,  vel  Nestora  totum  : 
possideat,  quantum  rapuit  Nero:  montibus  aurum 
1 30  exaequet ; nec  amet  quemquam,  nec  ametur  ab  ullo 1 

ARG.  Fraudatus  fuerat  Calvinus  ab  amico,  qui  depositum  aoiu- 
raverat.  Itaque  de  improbis  periurisque  agitur,  ac  de  fonti- 
bus et  causis  huius  improbitatis,  deque  conscientia  et  poenis 
maleficorum. 

Exemplo  quodcumque  malo  committitur,  ipsi 
displicet  auctori . Prima  est  haec  ultio,  quod  se 
iudice  nemo  nocens  absolvitur,  improba  quamvis 
gratia  fallacis  Praetoris  vicerit  urnam. 

5 Quid  sentire  putas  omnes,  Calvine,  recenti 
de  scelere  et  fidei  violatae  crimine?  Sed  nec 
tam  tenuis  census  tibi  contigit,  ut  mediocris 
iacturae  te  mergat  onus ; nec  rara  videmus, 
quae  pateris.  Casus  multis  hic  cognitus,  ac  iam 
10  tritus,  et  e medio  Fortunae  ductus  acervo. 

Ponamus  nimios  gemitus : flagrantior  aequo 
non  debet  dolor  esse  viri,  nec  vulnere  maior. 

Tu  quamvis  levium  minimam  exiguamque  malorum 
particulam  vix  ferre  potes,  spumantibus  ardens 
visceribus,  sacrum  tibi  quod  non  reddat  amicus 
depositum.  Stupet  haec,  qui  iam  post  terga  reliquit 
sexaginta  annos,  Fonteio  Consule  natus? 

An  nihil  in  melius  tot  rerum  proficis  usu? 

Magna  quidem,  sacris  quae  dat  praecepta  libellis 
victrix  Fortunae  sapientia.  Dicimus  autem 
hos  quoque  felices,  qui  ferre  incommoda  vitae, 
nec  iactare  iugum,  vita  didicere  magistra. 

Quae  tam  festa  dies,  ut  cesset  prodere  furem, 
perfidiam,  fraudes  atque  omni  ex  crimine  lucrum 
quaesitum,  et  partos  gladio  vel  pyxide  numos? 

Rari  quippe  boni : numero  vix  sunt  totidem,  quot 
Thebarum  portae,  vel  divitis  ostia  Nili. 

Nona  aetas  agitur,  peioraque  saecula  ferri 
temporibus,  quorum  sceleri  non  invenit  ipsa 
nomen  et  a nullo  posuit  Natura  metallo: 
nos  hominum  divumque  fidem  clamore  ciemus, 
quanto  Faesidium  laudat  vocalis  agentem 
sportula?  Dic,  senior  bulla  dignissime,  nescis, 
quas  habeat  Veneres  aliena  pecunia?  nescis, 
quem  tua  simplicitas  risum  vulgo  moveat,  quum 
exigis  a quoquam,  ne  peieret,  et  putet  ullis 
esse  aliquod  numen  templis  araeque  rubenti? 
Quondam  hoc  indigenae  vivebant  more,  priusquam 
sumeret  agrestem,  posito  diademate,  falcem 
Saturnus  fugiens ; tunc,  quum  virguncula  luno 
et  privatus  adhuc  Idaeis  Iupiter  antris; 
nulla  super  nubes  convivia  Coelicolarum, 
nec  puer  Iliacus,  formosa  nec  Herculis  uxor 
ad  cyathos,  et  iam  siccato  nectare  tergens 
brachia  Vulcanus  Liparaea  nigra  taberna. 

Iuvenal.  I 

Prandebat  sibi  quisque  deus,  nec  turba  deorum 
talis,  ut  est  hodie,  contenlaque  sidera  paucis 
numinibus  miserum  urgebant  Atlanta  minori 
pondere.  Nondum  aliquis  sortitus  triste  profundi 
imperium,  aut  Sicula  torvus  cum  coniuge  Pluton. 
Nec  rota,  nec  Furiae,  nec  saxum,  aut  vulturis  atri 
poena ; sed  infernis  hilares  sine  regibus  umbrae. 
Improbitas  illo  fuit  admirabilis  aevo. 

Credebant  hoc  grande  nefas  et  morte  piandum, 
si  iuvenis  vetulo  non  adsurrexerat,  et  si 
barbato  cuicumque  puer,  licet  ipse  videret 
plura  domi  fraga,  et  maiores  glandis  acervos. 

Tam  venerabile  erat,  praecedere  quatuor  annis, 
primaque  par  adeo  sacrae  lanugo  senectae ! 

Nunc,  si  depositum  non  infitielur  amicus, 
si  reddat  veterem  cum  tota  aerugine  follem, 
prodigiosa  fides  et  Tuscis  digna  libellis, 
quaeque  coronata  lustrari  debeat  agna. 

Egregium  sanctumque  virum  si  cerno,  bimembri 
hoc  monstrum  puero  et  miranti  iam  sub  aratro 
piscibus  inventis,  et  fetae  comparo  mulae, 
sollicitus,  tamquam  lapides  effuderit  imber, 
examenve  apium  longa  consederit  uva 
culmine  delubri,  tamquam  in  mare  fluxerit  amnis 
gurgitibus  miris  et  lactis  vortice  torrens. 

Intercepta  decem  quereris  sestertia  fraude 
sacrilega?  Quid,  si  bis  centum  perdidit  alter 
hoc  arcana  modo?  maiorem  tertius  illo 
summam,  quam  patulae  vix  ceperat  angulus  arcae? 
Tam  facile  et  pronum  est,  superos  contemnere  testes, 
si  mortalis  idem  nemo  sciat ! Adspice,  quanta 
voce  neget ! quae  sit  ficti  constantia  vultus ! 

Per  Solis  radios  Tarpeiaque  fulmina  iurat 

et  Martis  frameam  et  Cirrhaei  spicula  vatis, 
per  calamos  venatricis  pharetramque  Puellae,  80 

perque  tuum,  pater  Aegaei  Neptune,  tridentem; 
addit  et  Herculeos  arcus  hastamque  Minervae, 
quidquid  habent  telorum  armamentaria  coeli. 

Si  vero  pater  est : Comedam,  inquit,  flebile  nati 
sinciput  elixi,  Pharioque  madentis  aceto.  85 

Sunt,  qui  in  Fortunae  iam  casibus  omnia  ponunt, 
et  nullo  credunt  mundum  rectore  moveri, 

Natura  volvente  vices  et  lucis  et  anni ; 

atque  ideo  intrepidi  quaecumque  altaria  tangunt. 

Est  alius  metuens,  ne  crimen  poena  sequatur : 90 

hic  putat  esse  deos,  et  peierat,  atque  ita  secum : 
Decernat,  quodcumque  volet , de  corpore  nostro 
Isis,  et  irato  feriat  mea  lumina  sistro, 
dummodo  vel  caecus  teneam , quos  abnego , numos. 

Et  phthisis  et  vomicae  putres  et  dimidium  crus  95 

sunt  tanti?  Pauper  locupletem  optare  podagram 
ne  dubitet  Ladas,  si  non  eget  Anticyra,  nec 
Archigene.  Quid  enim  velocis  gloria  plantae 
praestat  et  esuriens  Pisaeae  ramus  olivae  ? 

U t sit  magna,  tamen  certe  lenta  ira  deorum  est.  1 00 
Si  curant  igitur  cunctos  punire  nocentes, 
quando  ad  me  venient?  Sed  et  exorabile  numen 
fortasse  experiar:  solet  his  ignoscere.  Multi 
committunt  eadem  diverso  crimina  fato : 
ille  crucem  pretium  sceleris  tulit , hic  diadema.  105 
Sic  animum  dirae  trepidum  formidine  culpae 
conlirmant.  Tunc  te  sacra  ad  delubra  vocantem 
praecedit,  trahere  immo  ultro  ac  vexare  paratus. 

Nam  quum  magna  malae  superest  audacia  causae, 
creditur  a multis  fiducia.  Mimum  agit  ille,  no 

urbani  qualem  fugitivus  scurra  Catulli  : 

I 2 

tu  miser  exclamas,  ut  Stentora  vincere  possis, 
vel  potius,  quantum  Gradivus  Homericus:  Audis, 
lupiter,  haec,  nec  labra  moves , quum  mittere  vocem 
115  debueras  vel  marmoreus  vel  aeneus?  aut  cur 
in  carbone  tuo  charta  pia  thura  soluta 
ponimus , et  sectum  vituli  iecur,  albaque  porci 
omenta  ? U t video,  nullum  discrimen  habendum  est 
effigies  inter  vestras  statuamque  Bathylli . 

120  Accipe,  quae  contra  valeat  solatia  ferre, 
et  qui  nec  Cynicos,  nec  Stoica  dogmata  legit 
a Cynicis  tunica  distantia,  non  Epicurum 
suspicit  exigui  laetum  plantaribus  horti. 

Curentur  dubii  medicis  maioribus  aegri ; 

125  tu  venam  vel  discipulo  committe  Philippi. 

Si  nullum  in  terris  tam  detestabile  factum 
ostendis,  taceo;  nec  pugnis  caedere  pectus 
te  veto,  nec  plana  faciem  contundere  palma, 
quandoquidem  accepto  claudenda  est  ianua  damno, 
130  et  maiore  domus  gemitu,  maiore  tumultu 

planguntur  numi,  quam  funera.  Nemo  dolorem 
fingit  in  hoc  casu,  vestem  diducere  summam 
contentus,  vexare  oculos  humore  coacto. 

Ploratur  lacrumis  amissa  pecunia  veris. 

135  Sed  si  cuncta  vides  simili  fora  plena  querela, 
si,  decies  lectis  diversa  in  parte  tabellis, 
vana  supervacui  dicunt  chirographa  ligni, 
arguit  ipsorum  quos  litera  gemmaque  princeps 
sardonychus,  loculis  quae  custoditur  eburnis  : 

140  ten7,  o delicias ! extra  communia  censes 
ponendum,  quia  tu  gallinae  filius  albae, 
nos  viles  pulli,  nati  infelicibus  ovis? 

Rem  pateris  modicam  et  mediocri  bile  ferendam, 
si  flectas  oculos  maiora  ad  crimina.  Confer 

conductum  latronem,  incendia  sulphure  coepta  145 
atque  dolo,  primos  quum  ianua  colligit  ignes ; 
confer  et  hos,  veteris  qui  tollunt  grandia  templi 
pocula,  adorandae  robiginis,  et  populorum 
dona  vel  antiquo  positas  a rege  coronas. 

Haec  ibi  si  non  sunt,  minor  exstat  sacrilegus,  qui  150 
radat  inaurati  femur  Herculis,  et  faciem  ipsam 
Neptuni : qui  bracteolam  de  Castore  ducat. 

An  dubitet  solitus  totum  conflare  Tonantem? 

Confer  et  artifices  mercatoremque  veneni, 
et  deducendum  corio  bovis  in  mare,  cum  quo  155 

clauditur  adversis  innoxia  simia  fatis. 

Haec  quota  pars  scelerum , quae  custos  Gallicus  Urbis 
usque  a lucifero,  donec  lux  occidat,  audit? 

Humani  generis  mores  tibi  nosse  volenti 

sufficit  una  domus.  Paucos  consume  dies,  et  itio 

dicere  te  miserum,  postquam  illinc  veneris,  aude. 

Quis  tumidum  guttur  miratur  in  Alpibus?  aut  quis 
in  Meroe  crasso  maiorem  infante  mamillam? 

Caerula  quis  stupuit  Germani  lumina,  flavam 
caesariem  et  madido  torquentem  cornua  cirro?  165 
Nempe  quod  haec  illis  natura  est  omnibus  una. 

Ad  subitas  Thracum  volucres  nubemque  sonoram 
Pygmaeus  parvis  currit  bellator  in  armis : 
mox  impar  hosti  raptusque  per  aera  curvis 
unguibus  a saeva  fertur  grue.  Si  videas  hoc  1 70 

gentibus  in  nostris,  risu  quatiare;  sed  illic, 
quamquam  eadem  assidue  spectantur  proelia,  ridet 
nemo,  ubi  tota  cohors  pede  non  est  altior  uno. 

Nullane  periuri  capitis  fraudisque  nefandae 
poena  erit?  Abreptum  crede  hunc  graviore  catena  175 
protenus,  et  nostro  (quid  plus  velit  ira?)  necari 
arbitrio : manet  illa  tamen  iactura,  nec  umquam 

depositum  tibi  sospes  erit.  Sed  corpore  trunco 
invidiosa  dabit  minimus  solatia  sanguis. 

180  At  vindicta  bonum  vita  iucundius  ipsa. 

Nempe  hoc  indocti,  quorum  praecordia  nullis 
interdum  aut  levibus  videas  flagrantia  causis. 
Quantulacumque  adeo  est  occasio,  sufficit  irae. 
Chrysippus  non  dicet  idem,  nec  mite  Thaletis 
1S5  ingenium,  dulcique  senex  vicinus  Hymetto, 
qui  partem  acceptae  saeva  inter  vincla  cicutae 
accusatori  nollet  dare.  Plurima  felix 
paulatim  vitia  atque  errores  exuit  omnes, 
prima  docens  rectum  Sapientia : quippe  minuti 
190  semper  et  infirmi  est  animi  exiguique  voluptas 
ultio.  Continuo  sic  collige,  quod  vindicta 
nemo  magis  gaudet,  quamfemina.  Curtamenhostu 
evasisse  putes,  quos  diri  conscia  facti 
mens  habet  attonitos  et  surdo  verbere  caedit 
195  occultum  quatiente  animo  tortore  flagellum? 

Poena  autem  vehemens  ac  multo  saevior  illis, 
quas  et  Caedicius  gravis  invenit  et  Rhadamanthus, 
nocte  dieque  suum  gestare  in  pectore  testem . 
Spartano  cuidam  respondit  Pythia  vates : 

200  haud  impunitum  quondam  fore,  quod  dubitaret 
depositum  retinere  et  fraudem  iure  tueri 
iurando.  Quaerebat  enim,  quae  numinis  esset 
mens,  et  an  hoc  illi  facinus  suaderet  Apollo? 
Reddidit  ergo  metu,  non  moribus : et  tamen  omnem 
205  vocem  adyti  dignam  templo  veramque  probavit, 
exstinctus  tota  pariter  cum  prole  domoque 
et,  quamvis  longa  deductis  gente,  propinquis. 

Has  patitur  poenas  peccandi  sola  voluntas. 

Nam  scelus  intra  se  tacitum  qui  cogitat  ullum, 

210  facti  crimen  habet.  Cedo,  si  conata  peregit? 

Perpetua  anxietas,  nec  mensae  tempore  cessat, 

faucibus  ut  morbo  siccis  interque  molares 

difficili  crescente  cibo : sed  vina  misellus 

exspuit ; Albani  veteris  pretiosa  senectus 

displicet.  Ostendas  melius,  densissima  ruga  215 

cogitur  in  frontem,  velut  acri  ducta  Falerno. 

Nocte  brevem  si  forte  indulsit  cura  soporem, 

et  toto  versata  toro  iam  membra  quiescunt; 

continuo  templum  et  violati  numinis  aras 

et,  quod  praecipuis  mentem  sudoribus  urget,  220 

te  videt  in  somnis ; tua  sacra  et  maior  imago 

humana  turbat  pavidum,  cogitque  fateri. 

Hi  sunt,  qui  trepidant  et  ad  omnia  fulgura  pallent, 
quum  tonat,  exanimes  quoqueprimo murmure  coeli ; 
non  quasi  fortuitus,  nec  ventorum  rabie,  sed  225 

iratus  cadat  in  terras  et  vindicet  ignis. 

Illa  nihil  nocuit,  cura  graviore  timetur 
proxima  tempestas,  velut  hoc  dilata  sereno. 

Praeterea,  lateris  vigili  cum  febre  dolorem 
si  coepere  pati,  missum  ad  sua  corpora  morbum  230 
infesto  credunt  a numine : saxa  deorum 
haec  et  tela  putant.  Pecudem  spondere  sacello 
balantem,  et  Laribus  cristam  promittere  galli 
non  audent:  quid  enim  sperare  nocentibus  aegris 
concessum?  vel  quae  non  dignior  hostia  vita?  235 
Mobilis  et  varia  est  ferme  natura  malorum. 

Quum  scelus  admittunt,  superest  constantia.  Quid 
fas 

atque  nefas,  tandem  incipiunt  sentire  peractis 
criminibus.  Tamen  ad  mores  natura  recurrit 
damnatos,  fixa  et  mutari  nescia.  Nam  quis  240 

peccandi  finem  posuit  sibi?  quando  recepit 
eiectum  semel  attrita  de  fronte  ruborem? 

quisnam  hominum  est,  quem  tu  contentum  videris 
uno 

flagitio?  Dabit  in  laqueum  vestigia  noster 
245  perfidus,  et  nigri  patietur  carceris  uncum 

aut  maris  Aegaei  rupem  scopulosque  frequentes 
exsulibus  magnis.  Poena  gaudebis  amara 
nominis  invisi,  tandemque  fatebere  laetus, 
nec  surdum  nec  Tiresiam  quemquam  esse  deorum. 

ARG.  De  prava  agit  liberorum  educatione,  qua  illi  vel  ad  lubi- 
dines  parentum  exemplo,  vel  ad  avaritiam  summam  inducan- 
tur, cuius  foeditas  et  stultitia  uberius  depingitur. 

Plurima  sunt,  Fuscine,  et  fama  digna  sinistra, 
et  nitidis  maculam  ac  rugam  figentia  rebus, 
quae  monstrant  ipsi  pueris  traduntque  parentes. 

Si  damnosa  senem  iuvat  alea,  ludit  et  heres 
5 bullatus,  parvoque  eadem  movet  arma  fritillo. 

Nec  de  se  melius  cuiquam  sperare  propinquo 
concedit  iuvenis,  qui  radere  tubera  terrae, 
boletum  condire,  et  eodem  i ure  natantes 
mergere  ficedulas  didicit,  nebulone  parente 
10  et  cana  monstrante  gula.  Quum  septimus  annus 
transierit  puero,  nondum  omni  dente  renato, 
barbatos  licet  admoveas  mille  inde  magistros, 
hinc  totidem,  cupiet  lauto  coenare  paratu 
semper,  et  a magna  non  degenerare  culina. 

15  Mitem  animum  et  mores  modicis  erroribus  aequos 
praecipit,  atque  animas  servorum  et  corpora  nostra 
materia  constare  putat  paribusque  elementis, 
an  saevire  docet  Rutilus,  qui  gaudet  acerbo 


SATIRA  XIV. 


137 


plagarum  strepitu,  et  nullam  Sirena  flagellis 
comparat,  Antiphates  trepidi  laris  ac  Polyphemus, 
tum  felix,  quoties  aliquis  tortore  vocato 
uritur  ardenti  duo  propter  lintea  ferro? 

Quid  suadet  iuveni  laetus  stridore  catenae, 
quem  mire  afficiunt  inscripta  ergastula,  carcer 
rusticus?  Exspectes,  ut  non  sit  adultera  Largae 
filia,  quae  numquam  maternos  dicere  moechos 
tam  cito  nec  tanto  poterit  contexere  cursu, 
ut  non  ter  decies  respiret?  Conscia  matri 
virgo  fuit : ceras  nunc  hac  dictante  pusillas 
implet,  et  ad  moechos  dat  eisdem  ferre  cinaedis. 

Sic  natura  iubet : velocius  et  citius  nos 
corrumpunt  vitiorum  exempla  domestica,  magnis 
quum  subeunt  animos  auctoribus.  Unus  et  alter 
forsitan  haec  spernant  iuvenes,  quibus  arte  benigna 
et  meliore  luto  finxit  praecordia  Titan  : 
sed  reliquos  fugienda  patrum  vestigia  ducunt, 
et  monstrata  diu  veteris  trahit  orbita  culpae. 
Abstineas  igitur  damnandis : huius  enim  vel 
una  potens  ratio  est,  ne  crimina  nostra  sequantur 
ex  nobis  geniti ; quoniam  dociles  imitandis 
turpibus  ac  pravis  omnes  sumus ; et  Catilinam 
quocumque  in  populo  videas,  quocumque  sub  axe: 
sed  nec  Brutus  erit,  Bruti  nec  avunculus  usquam. 
Nil  dictu  foedum  visuque  haec  limina  tangat, 
intra  quae  puer  est.  Procul  hinc,  procul  inde  puellae 
lenonum,  et  cantus  pernoctantis  parasiti. 

Maxima  debetur  puero  reverentia.  Si  quid 
turpe  paras,  ne  tu  pueri  contemseris  annos  : 
sed  peccaturo  obsistat  tibi  filius  infans. 

Nam  si  quid  dignum  Censoris  fecerit  ira 
quandoque,  et  similem  tibi  se  non  corpore  tantum 

nec  vultu  dederit,  morum  quoque  filius,  et  qui 
omnia  deterius  tua  per  vestigia  peccet, 
corripies  nimirum,  et  castigabis  acerbo 
55  clamore,  aut  post  haec  tabulas  mutare  parabis? 
Unde  tibi  frontem  libertatemque  parentis, 
quum  facias  peiora  senex,  vacuumque  cerebro 
iam  pridem  caput  hoc  ventosa  cucurbita  quaerat? 
Hospite  venturo,  cessabit  nemo  tuorum. 

60  Verre  pavimentum,  nitidas  ostende  Columnas, 
arida  cum  tota  descendat  aranea  tela, 
hic  lavet  argentum,  vasa  aspera  tergeat  alter ; 
vox  domini  fremit  instantis  virgamque  tenentis. 
Ergo  miser  trepidas,  ne  stercore  foeda  canino 
65  atria  displiceant  oculis  venientis  amici, 
ne  perfusa  luto  sit  porticus ; et  tamen  uno 
semodio  scobis  haec  emundat  servulus  unus. 

Illud  non  agitas’  ut  sanctam  filius  omni 
adspiciat  sine  labe  domum  vitioque  carentem? 

70  Gratum  est,  quod  patriae  civem  populoque  dedisti, 
si  facis,  ut  patriae  sit  idoneus,  utilis  agris, 
utilis  et  bellorum  et  rebus  pacis  agendis. 

Plurimum  enim  intererit,  quibus  artibus  et  quibus 
hunc  tu 

moribus  instituas.  Serpente  ciconia  pullos 
75  nutrit,  et  inventa  per  devia  rura  lacerta  : 
illi  eadem  sumtis  quaerunt  animalia  pinnis. 

Vultur,  iumento  et  canibus  crucibusque  relictis, 
ad  fetus  properat  partemque  cadaveris  affert. 

Hic  est  ergo  cibus  magni  quoque  vulturis,  et  se 
80  pascentis,  propria  quum  iam  facit  arbore  nidos. 

Sed  leporem  aut  capream  famulae  Iovis  et  generosae 
in  saltu  venantur  aves : tunc  praeda  cubili 
ponitur:  inde  autem,  quum  se  matura  levabit 

progenies,  stimulante  fame,  festinat  ad  illam, 
quam  primum  praedam  rupto  gustaverat  ovo.  85 

Aedificator  erat  Centronius,  et  modo  curvo 
litore  Caietae,  summa  nunc  Tiburis  arce, 
nunc  Praenestinis  in  montibus  alta  parabat 
culmina  villarum,  Graecis  longeque  petitis 
marmoribus,  vincens  Fortunae  atque  Herculis  ae- 
dem, 90 

ut  spado  vincebat  Capitolia  nostra  Posides. 

Dum  sic  ergo  habitat,  Centronius  imminuit  rem, 
fregit  opes ; nec  parva  tamen  mensura  relictae 
partis  erat : totam  hanc  turbavit  filius  amens, 
dum  meliore  novas  attollit  marmore  villas.  9:> 

Quidam,  sortiti  metuentem  sabbata  patrem, 
nil  praeter  nubes  et  coeli  numen  adorant, 
nec  distare  putant  humana  carne  suillam, 
qua  pater  abstinuit:  mox  et  praeputia  ponunt:  * 
Romanas  autem  soliti  contemnere  leges,  100 

ludaicum  ediscunt  et  servant  ac  metuunt  ius, 
tradidit  arcano  quodcumque  volumine  Moses : 
non  monstrare  vias,  eadem  nisi  sacra  colenti ; 
quaesitum  ad  fontem  solos  deducere  verpos. 

Sed  pater  in  causa,  cui  septima  quaeque  fuit  lux  105 
ignava  et  partem  vitae  non  attigit  ullam. 

Sponte  tamen  iuvenes  imitantur  cetera : solam 
inviti  quoque  avaritiam  exercere  iubentur. 

Fallit  enim  vitium  specie  virtutis  et  umbra, 
quum  sit  triste  habitu,  vultuque  et  veste  severum.  110 
Nec  dubie  tamquam  frugi  laudatur  avarus, 
tamquam  parcus  homo  et  rerum  tutela  suarum 
certa  magis,  quam  fortunas  si  servet  easdem 
Hesperidum  serpens  aut  Ponticus.  Adde  quod  hunc, 
de 

115  quo  loquor,  egregium  populus  putat  atque  verendum 
artificem  : quippe  his  crescunt  patrimonia  fabris. 
Sed  crescunt  quocumque  modo,  maioraque  fiunt 
incude  adsidua  semperque  ardente  camino. 

Et  pater  ergo  animi  felices  credit  avaros, 

120  qui  mirantur  opes,  qui  nulla  exempla  beati 
pauperis  esse  putant.  Iuvenes  hortatur,  ut  illam 
ire  viam  pergant  et  eidem  incumbere  sectae. 

Sunt  quaedam  vitiorum  elementa : his  protenus  illos 
imbuit  et  cogit  minimas  ediscere  sordes. 

125  Mox  acquirendi  docet  insatiabile  votum. 

Servorum  ventres  modio  castigat  iniquo, 
ipse  quoque  esuriens:  neque  enim  omnia  sustinet 
umquarn 

mucida  caerulei  panis  consumere  frusta, 
hesternum  solitus  medio  servare  minutal 
1 30  Septembri : nec  non  differre  in  tempora  coenae 
alterius  conchem  aestivi  cum  parte  lacerti 
signatam  vel  dimidio  putrique  siluro, 
tilaque  sectivi  numerata  includere  porri. 

Invitatus  ad  haec  aliquis  de  ponte,  negabit. 

135  Sed  quo  divitias  haec  per  tormenta  coactas, 

quum  furor  haud  dubius,  quum  sit  manifesta  phre- 
nesis, 

ut  locuples  moriaris,  egentis  vivere  fato? 

Interea  pleno  quum  turget  sacculus  ore, 
crescit  amor  numi,  quantum  ipsa  pecunia  crescit ; 
140  et  minus  hanc  optat,  qui  non  habet.  Ergo  paratur 
altera  villa  tibi,  quum  rus  non  sufficit  unum, 
et  proferre  libet  fines;  maiorque  videtur 
et  melior  vicina  seges : mercaris  et  hanc  et 
arbusta  et  densa  montem  qui  canet  oliva. 

145  Quorum  si  pretio  dominus  non  vincitur  ullo, 

nocte  boves  macri  lassoque  famelica  collo 
iumenta  ad  virides  huius  mittuntur  aristas; 
nec  prius  inde  domum,  quam  tota  novalia  saevos 
in  ventres  abeant,  ut  credas  falcibus  actum. 

Dicere  vix  possis,  quam  mulli  talia  plorent  150 

et  quot  venales  iniuria  fecerit  agros. 

»Sed  qui  sermones?  quae  foedae  buccina  famae?« 

Quid  nocet  hoc?  inquit.  Tunicam  mihi  malo  lupini, 

quam  si  me  toto  laudet  vicinia  pago 

exigui  ruris  paucissima  farra  secantem.  1 55 

Scilicet  et  morbis  et  debilitate  carebis 

et  luctum  et  curam  effugies,  et  tempora  vitae 

longa  tibi  post  haec  fato  meliore  dabuntur, 

si  tantum  culti  solus  possederis  agri, 

quantum  sub  Tatio  populus  Romanus  arabat.  1G0 

Mox  etiam  fractis  aetate  et  Punica  passis 

proelia  vel  Pyrrhum  immanem  gladiosque  Molossos 

tandem  pro  multis  vix  iugera  bina  dabantur 

vulneribus.  Merces  ea  sanguinis  atque  laboris 

nullis  visa  umquam  meritis  minor,  aut  ingratae  165 

curta  fides  patriae.  Saturabat  glebula  talis 

patrem  ipsum  turbamque  casae,  qua  feta  iacebat 

uxor  et  infantes  ludebant  quatuor,  unus 

vernula,  tres  domini:  sed  magnis  fratribus  horum 

a scrobe  vel  sulco  redeuntibus  altera  coena  170 

amplior  et  grandes  fumabant  pultibus  ollae. 

Nunc  modus  hic  agri  nostro  non  sufficit  horto. 

Inde  fere  scelerum  causae,  nec  plura  venena 

miscuit  aut  ferro  grassatur  saepius  ullum 

humanae  mentis  vitium,  quam  saeva  cupido  175 

indomiti  census : nam  dives  qui  fieri  vult, 

et  cito  vult  fieri.  Sed  quae  reverentia  legum, 

quis  metus  aut  pudor  est  unquam  properantis  avari? 

Vivite  contenti  casulis  et  collibus  istis, 

180  o pueri , Marsus  dicebat  et  Hernicus  olim 

Vestinusque  senex;  panem  quaeramus  aratro , 
qui  satis  est  mensis.  Laudant  hoc  numina  ruris, 
quorum  ope  et  auxilio,  gratae  post  munus  aristae, 
contingunt  homini  veteris  fastidia  quercus. 

185  Nil  vetitum  fecisse  volet,  quem  non  pudet  alto 
per  glaciem  perone  tegi;  qui  submovet  Euros 
pellibus  inversis.  Peregrina  ignotaque  nobis 
ad  scelus  atque  nefas,  quodcunque  est,  purpura  ducit . 
Haec  illi  veteres  praecepta  minoribus:  at  nunc 
190  post  finem  auctumni  media  de  nocte  supinum 
clamosus  iuvenem  pater  excitat : Accipe  ceras, 
scribe , puer , vigila,  causas  age,  perlege  rubras 
maiorum  leges,  aut  vitem  posce  libello. 

Sed  caput  intactum  buxo  naresque  pilosas 
195  adnotet  et  grandes  miretur  Laelius  alas. 

Dirue  Maurorum  attegias , castella  Brigantum, 
ut  locupletem  aquilam  tibi  sexagesimus  annus 
a /ferat;  aut , longos  castrorum  ferre  labores 
si  piget  et  trepido  solvunt  tibi  cornua  ventrem 
200  cum  lituis  audita , pares , quod  vendere  possis 
pluris  dimidio,  nec  te  fastidia  mercis 
ullius  subeant  ablegandae  Tiberim  ultra : 
neu  credas  ponendum  aliquid  discriminis  inter 
unguenta  et  corium.  Lucri  bonus  est  odor  ex  re 
205  qualibet.  Illa  tuo  sententia  semper  in  ore 
versetur,  dis  atque  ipso  love  digna,  poetae : 

» Unde  habeas,  quaerit  nemo;  sed  oportet  habere. a 
Hoc  monstrant  vetulae  pueris  poscentibus  assem, 
hoc  discunt  omnes  ante  alpha  et  beta  puellae. 

210  Talibus  instantem  monitis  quemcumque  parentem 
sic  possem  affari : Dic,  o vanissime,  quis  te 

festinare  iubet?  Meliorem  praesto  magistro 
discipulum.  Securus  abi:  vinceris,  ut  Aiax 
praeteriit  Telamonem,  ut  Pelea  vicit  Achilles. 
Parcendum  est  teneris:  nondum  implevere  me' 

dullas 

naturae  mala  nequitiae.  Quum  pectere  barbam 
coeperit  et  longi  mucronem  admittere  cultri, 
falsus  erit  testis,  vendet  periuria  summa 
kxigua,  Cereris  tangens  aramque  pedemque. 

Elatam  iam  crede  nurum,  si  limina  vestra 
mortifera  cum  dote  subit.  Quibus  illa  premetur 
per  somnum  digitis ! Nam  quae  terraque  marique 
acquirenda  putas,  brevior  via  conferet  illi : 
nullus  enim  magni  sceleris  labor.  Haec  ego  num- 
quam 

mandavi,  dices  olim,  nec  talia  suasi. 

Mentis  causa  malae  tamen  est  et  origo  penes  te. 

Nam  quisquis  magni  census  praecepit  amorem, 
et  laevo  monitu  pueros  producit  avaros, 

[et  qui  per  fraudes  patrimonia  conduplicare] 
dat  libertatem  et  totas  effudit  habenas 
curriculo:  quem  si  revoces,  subsistere  nescit, 
ettecontemto  rapitur,  metisque  relictis. 

Nemo  satis  credit  tantum  delinquere,  quantum 
permittas : adeo  indulgent  sibi  latius  ipsi. 

Quum  dicis  iuveni  stultum,  qui  donet  amico, 
qui  paupertatem  levet  attollatque  propinqui  : 
et  spoliare  doces,  et  circumscribere,  et  omni 
crimine  divitias  acquirere,  quarum  amor  in  te  est, 
quantus  erat  patriae  Deciorum  in  pectore,  quantum 
dilexit  Thebas,  si  Graecia  vera,  Menoeceus: 
in  quarum  sulcis  legiones  dentibus  anguis 
cum  clvpeis  nascuntur  et  horrida  bella  capessunt 

continuo,  tanquam  et  tubicen  surrexerit  una. 

Ergo  ignem,  cuius  scintillas  ipse  dedisti, 

245  flagrantem  late  et  rapientem  cuncta  videbis. 

Nec  tibi  parcetur  misero,  trepidumque  magistrum 
in  cavea  magno  fremitu  leo  tollet  alumnus. 

Nota  mathematicis  genesis  tua : sed  grave,  tardas 
exspectare  colus.  Morieris  stamine  nondum 
250  abrupto.  Iam  nunc  obstas  et  vota  moraris: 
iam  torquet  iuvenem  longa  et  cervina  senectus. 
Ocius  Archigenen  quaere,  atque  eme,  quod  Mithri- 
dates 

composuit,  si  vis  aliam  concerpere  ficum, 
atque  alias  tractare  rosas.  Medicamen  habendur 
est, 

255  sorbere  ante  cibum  quod  debeat  et  pater  et  rex. 
Monstro  voluptatem  egregiam,  cui  nulla  theatra, 
nulla  aequare  queas  Praetoris  pulpita  lauti  : 
si  spectas,  quanto  capitis  discrimine  constant 
incrementa  domus,  aerata  multus  in  arca 
260  fiscus,  et  ad  vigilem  ponendi  Castora  numi, 
ex  quo  Mars  ultor  galeam  quoque  perdidit,  et  res 
non  potuit  servare  suas.  Ergo  omnia  Florae 
et  Cereris  licet  et  Cybeles  aulaea  relinquas  : 
tanto  maiores  humana  negotia  ludi. 

265  An  magis  oblectant  animum  iactata  petauro 
corpora,  quique  solent  rectum  descendere  funem, 
quam  tu,  Corycia  semper  qui  puppe  moraris 
atque  habitas,  Coro  semper  tollendus  et  Austro 
perditus,  a Siculis  sacci  mercator  olentis ; 

270  qui  gaudes,  pingui  antiquae  de  litore  Cretae 
passum  et  municipes  Iovis  advexisse  lagenas? 

Hic  tamen,  ancipiti  figens  vestigia  planta, 
victum  illa  mercede  parat,  brumamque  famemque 

illa  reste  cavet : tu  propter  mille  talenta 
et  centum  villas  temerarius.  Adspice  portus,  275 

et  plenum  magnis  trabibus  mare;  plus  hominum 
est  iam 

in  pelago:  veniet  classis,  quocumque  voearit 
spes  lucri,  nec  Carpathium  Gaetulaque  tantum 
aequora  transsiliet,  sed,  longe  Calpe  relicta, 
audiet  Herculeo  stridentem  gurgite  solem . 280 

Grande  operae  pretium  est,  ut  tenso  folle  reverti 
inde  domum  possis  tumidaque  superbus  aluta 
oceani  monstra  et  iuvenes  vidisse  marinos. 

Non  unus  mentes  agitat  furor.  Ille  sororis 
in  manibus  vultu  Eumenidum  terretur  et  igni : 285 

hic  bove  percusso  mugire  Agamemnona  credit 
aut  Ithacum.  Parcat  tunicis  licet  atque  lacernis, 
curatoris  eget,  qui  navem  mercibus  implet 
ad  summum  latus  et  tabula  distinguitur  unda ; 
quum  sit  causa  mali  tanti  et  discriminis  huius  290 
concisum  argentum  in  titulos  faciesque  minutas. 
Occurrunt  nubes  et  fulgura.  Solvite  funem , 
frumenti  dominus  clamat  piperisque  coemtor ; 
nil  color  hic  coeli,  nil  fascia  nigra  minatur; 
aestivum,  tonat.  Infelix  hac  forsitan  ipsa  295 

nocte  cadet  fractis  trabibus,  fluctuque  premetur 
obrutus,  et  zonam  laeva  morsuque  tenebit. 

Sed  cuius  votis  modo  non  suffecerat  aurum, 
quod  Tagus  et  rutila  volvit  Pactolus  arena, 
frigida  sufficient  velantes  inguina  panni,  300 

exiguusque  cibus,  mersa  rate  naufragus  assem 
dum  rogat,  et  picta  se  tempestate  tuetur. 

Tantis  parta  malis  cura  maiore  metuque 
servantur.  Misera  est  magni  custodia  census. 
Dispositis  praedives  hamis  vigilare  cohortem  305 

servorum  noctu  Licinus  iubet,  attonitus  pro 
electro  signisque  suis,  Phrygiaque  columna, 
atque  ebore,  et  lata  testudine.  Dolia  nudi 
non  ardent  Cynici : si  fregeris,  altera  fiet 
310  cras  domus,  aut  eadem,  plumbo  commissa,  manebit. 
Sensit  Alexander,  testa  quum  vidit  in  illa 
magnum  habitatorem,  quanto  felicior  hic,  qui 
nil  cuperet,  quam  qui  totum  sibi  posceret  orbem, 
passurus  gestis  aequanda  pericula  rebus. 

315  Nullum  numen  habes,  si  sit  prudentia:  sed  te 
nos  facimus,  Fortuna,  deam.  Mensura  tamen  quae 
sufficiat  census,  si  quis  me  consulat,  edam : 

In  quantum  sitis  atque  fames  et  frigora  poscunt, 
quantum,  Epicure,  tibi  parvis  suffecit  in  hortis, 

320  quantum  Socratici  ceperunt  ante  penates. 

Numquam  aliud  Natura,  aliud  Sapientia  dicet. 
Acribus  exemplis  videor  te  claudere?  Misce 
ergo  aliquid  nostris  de  moribus : effice  summam, 
bis  septem  ordinibus  quam  lex  dignatur  Othonis. 
325  Haec  quoque  si  rugam  trahit,  extenditque  labellum ; 
sume  duos  equites,  fac  tertia  quadringenta. 

Si  nondum  implevi  gremium,  si  panditur  ultra  : 
nec  Croesi  fortuna  umquam,  nec  Persica  regna 
sufficient  animo,  nec  divitiae  Narcissi, 

330  indulsit  Caesar  cui  Claudius  omnia,  cuius 
paruit  imperiis,  uxorem  occidere  iussus. 


SATIRA  XV. 


U 7 


SATIRA  XV. 

ARG.  De  Aegyptiorum  superstitione,  qui  non  solum  plantas  et 
animalia  colant,  sed  adeo  homines  immolent  et  inter  se  ad  in- 
ternecionem usque  disceptent  ob  religionum  diversitatem. 
Quam  barbariem  aversatus,  humanitatem  suadet  et  ad  mitiores 
animi  sensus  alendos  adhortatur. 

Quis  nescit,  Volusi  Bithynice,  qualia  demens 
Aegyptus  portenta  colat?  Crocodilon  adorat 
pars  haec:  illa  pavet  saturam  serpentibus  ibin. 
Effigies  sacri  nitet  aurea  cercopitheci, 
dimidio  magicae  resonant  ubi  Memnone  chordae, 
atque  vetus  Thebe  centum  iacet  obruta  portis. 

Illic  caeruleos,  hic  piscem  fluminis,  illic 
oppida  tota  canem  venerantur,  nemo  Dianam. 
Porrum  et  caepe  nefas  violare  ac  frangere  morsu. 

0 sanctas  gentes,  quibus  haec  nascuntur  in  hortis 
numina ! Lanatis  animalibus  abstinet  omnis 
mensa.  Nefas  illic  fetum  iugulare  capellae : 
carnibus  humanis  vesci  licet.  Attonito  quum 
tale  super  coenam  facinus  narraret  Ulixes 
Alcinoo,  bilem  aut  risum  fortasse  quibusdam 
moverat,  ut  mendax  aretalogus.  In  mare  nemo 
hunc  abicit,  saeva  dignum  veraque  Charybdi , 
fingentem  immanes  Laestrygonas  atque  Cyclopas? 
Nam  citius  Scyllam , vel  concurrentia  saxa , 

Cyaneas , plenos  et  tempestatibus  utres 
crediderim . aut  tenui  percussum  verbere  Circes 
et  cum  remigibus  grunnisse  Elpenor  a porcis. 

Tam  vacui  capitis  populum  Phaeaca  putavit? 

Sic  aliquis  merito,  nondum  ebrius,  et  minimum  qui 

25  de  Corcyraea  temetum  duxerat  urna : 

solus  enim  hoc  Ithacus  nullo  sub  teste  canebat. 

Nos  miranda  quidem,  sed  nuper  Consule  Iunio 
gesta  super  calidae  referemus  moenia  Copti ; 
nos  vulgi  scelus,  et  cunctis  graviora  cothurnis. 

30  Nam  scelus  a Pyrrha , quamquam  omnia  syrmata 
volvas, 

nullus  apud  tragicos  populus  facit.  Accipe,  nostro 
dira  quod  exemplum  feritas  produxerit  aevo. 

Inter  finitimos  vetus  atque  antiqua  simultas, 
immortale  odium  et  nunquam  sanabile  vulnus 
35  ardet  adhuc  Coptos  et  Tentyra.  Summus  utrimque 
inde  furor  vulgo,  quod  numina  vicinorum 
odit  uterque  locus,  quum  solos  credat  habendos 
esse  deos,  quos  ipse  colit.  Sed  tempore  festo 
alterius  populi  rapienda  occasio  cunctis 
40  visa  inimicorum  primoribus  ac  ducibus,  ne 

laetum  hilaremque  diem,  ne  magnae  gaudia  coenae 
sentirent,  positis  ad  templa  et  compita  mensis 
pervigilique  toro,  quem  luce  ac  nocte  iacentem 
septimus  interea  sol  invenit.  Horrida  sane 
45  est  Coptos : sed  luxuria,  quantum  ipse  notavi, 
barbara  famoso  non  cedit  turba  Canopo. 

Adde,  quod  et  facilis  victoria  de  madidis  et 
blaesis  atque  mero  titubantibus.  Inde  virorum 
saltatus  nigro  tibicine,  qualiacumque 
50  unguenta,  et  flores,  multaeque  in  fronte  coronae : 
hinc  ieiunum  odium.  Sed  iurgia  prima  sonare 
incipiunt  animis  ardentibus : haec  tuba  rixae. 
Dehinc  clamore  pari  concurritur,  et  vice  teli 
saevit  nuda  manus.  Paucae  sine  vulnere  malae. 

55  Vix  cuiquam  aut  nulli  toto  certamine  nasus 
integer.  Adspiceres  iam  tota  per  agmina  vultus 

dimidios,  alias  facies,  et  hiantia  ruptis 
ossa  genis,  plenos  oculorum  sanguine  pugnos. 
Ludere  se  credunt  ipsi  tamen,  et  pueriles 
exercere  acies,  quod  nulla  cadavera  calcent. 

Et  sane  quo  tot  rixantis  millia  turbae, 
si  vivunt  omnes?  Ergo  acrior  impetus,  et  iam 
saxa  inclinatis  per  humum  quaesita  lacertis 
incipiunt  torquere,  domestica  seditioni 
tela;  nec  hunc  lapidem,  quales  et  Turnus  et  Aiax, 
vel  quo  Tydides  percussit  pondere  coxam 
Aeneae ; sed  quem  valeant  emittere  dextrae 
illis  dissimiles,  et  nostro  tempore  natae. 

Nam  genus  hoc  vivo  iam  decrescebat  Homero. 

Terra  malos  homines  nunc  educat  atque  pusillos. 
Ergo  deus,  quicumque  adspexit,  ridet  et  odit. 

A deverticulo  repetatur  fabula . Postquam 
subsidiis  aucti,  pars  altera  promere  ferrum 
audet,  et  infestis  pugnam  instaurare  sagittis ; 
terga  fugae  celeri  praestantibus  omnibus,  instant, 
qui  vicina  colunt  umbrosae  Tentyra  palmae. 
Labitur  hic  quidam,  nimia  formidine  cursum 
praecipitans,  capiturque:  ast  illum  in  plurima 

sectum 

frusta  ac  particulas,  ut  multis  mortuus  unus 
sufficeret,  totum  corrosis  ossibus  edit 
victrix  turba : nec  ardenti  decoxit  aeno 
aut  verubus ; longum  usque  adeo  tardumque  pu- 
tavit 

exspectare  focos,  contenta  cadavere  crudo. 

Hic  gaudere  libet,  quod  non  violaverit  ignem, 
quem  summa  coeli  raptum  de  parte  Prometheus 
donavit  terris.  Elemento  gratulor,  et  te 
exsultare  reor.  Sed  qui  mordere  cadaver 

sustinuit,  nil  umquam  hac  carne  libentius  edit. 

Nam  scelere  in  tanto  ne  quaeras  et  dubites,  an 
90  prima  voluptatem  gula  senserit.  Ultimus  autem, 
qui  stetit  absumto  iam  toto  corpore,  ductis 
per  terram  digitis,  aliquid  de  sanguine  gustat. 
Vascones,  ut  fama,  alimentis  talibus  olim 
produxere  animas : sed  res  diversa,  sed  illic 
95  fortunae  invidia  est,  bellorumque  ultima,  casus 
extremi,  longae  dira  obsidionis  egestas. 

Huius  enim,  quod  nunc  agitur,  miserabile  debet 
exemplum  esse  cibi ; sicut  modo  dicta  mihi  gens 
post  omnes  herbas,  post  cuncta  animalia,  quidquid 
100  cogebat  vacui  ventris  furor,  hostibus  ipsis 

pallorem  ac  maciem  et  tenues  miserantibus  artus, 
membra  aliena  fame  lacerabant,  esse  parati 
et  sua.  Quisnam  hominum  veniam  dare,  quisve 
deorum 

viribus  abnuerit  dira  atque  immania  passis, 

105  et  quibus  illorum  poterant  ignoscere  manes, 
quorum  corporibus  vescebantur?  Melius  nos 
Zenonis  praecepta  monent:  nec  enim  omnia,  quae- 
dam 

pro  vita  facienda  putat.  Sed  Cantaber  unde 
Stoicus,  antiqui  praesertim  aetate  Metelli? 

110  Nunc  totus  Graias  nostrasque  habet  orbis  Athenas. 
Gallia  causidicos  docuit  facunda  Britannos : 
de  conducendo  loquitur  iam  rhetore  Thule. 

Nobilis  ille  tamen  populus,  quem  diximus ; et  par 
virtute  atque  fide,  sed  maior  clade  Saguntus 
115  tale  quid  excusat.  Maeotide  saevior  ara 
Aegyptus.  Quippe  illa  nefandi  Taurica  sacri 
inventrix,  homines  (ut  iam,  quae  carmina  tradunt, 
digna  fide  credas)  tantum  immolat,  ulterius  nil 

aut  gravius  cultro  timet  hostia.  Quis  modo  casus 
impulit  hos,  quae  tanta  fames,  infestaque  vallo  120 
arma  coegerunt,  tam  detestabile  monstrum 
audere?  Anne  aliam,  terra  Memphitide  sicca, 
invidiam  facerent  nolenti  surgere  Nilo? 

Qua  nec  terribiles  Cimbri  nec  Britones  umquam, 
Sauromataeve  truces  aut  immanes  Agathyrsi,  125 

hac  saevit  rabie  imbelle  et  inutile  vulgus, 
parvula  fictilibus  solitum  dare  vela  phaselis, 
et  brevibus  pictae  remis  incumbere  testae. 

Nec  poenam  sceleri  invenies,  nec  digna  parabis 
supplicia  his  populis,  in  quorum  mente  pares  sunt  130 
et  similes  ira  atque  fames.  Mollissima  corda 
humano  generi  dare  se  Natura  fatetur, 
quae  lacrumas  dedit:  haec  nostri  pars  optima  sen- 
sus. 

Plorare  ergo  iubet  casum  lugentis  amici 
squaloremque  rei,  pupillum  ad  iura  vocantem  135 
circumscriptorem,  cuius  manantia  fletu 
ora  puellares  faciunt  incerta  capilli. 

Naturae  imperio  gemimus,  quum  funus  adultae 

virginis  occurrit,  vel  terra  clauditur  infans 

et  minor  igne  rogi.  Quis  enim  bonus  et  face  dignus  140 

arcana,  qualem  Gereris  vult  esse  sacerdos, 

ulla  aliena  sibi  credat  mala?  Separat  hoc  nos 

a grege  mutorum,  atque  ideo  venerabile  soli 

sortiti  ingenium,  divinorumque  capaces 

atque  exercendis  capiendisque  artibus  apti  145 

sensum  a coelesti  demissum  traximus  arce, 

cuius  egent  prona  et  terram  spectantia.  Mundi 

principio  indulsit  communis  conditor  illis 

tantum  animas,  nobis  animum  quoque,  mutuus  ut  nos 

affectus  petere  auxilium  et  praestare  iuberet,  1 50 

dispersos  trahere  in  populum,  migrare  vetusto 
de  nemore,  et  proavis  habitatas  linquere  silvas ; 
aedificare  domos,  Laribus  coni  ungere  nostris 
tectum  aliud,  tutos  vicino  limine  somnos 
155  ut  collata  daret  fiducia ; protegere  armis 
•lapsum  aut  ingenti  nutantem  vulnere  civem, 
communi  dare  signa  tuba,  defendier  isdem 
turribus,  atque  una  portarum  clave  teneri. 

Sed  iam  serpentum  maior  concordia.  Parcit 
160  cognatis  maculis  similis  fera.  Quando  leoni 
fortior  eripuit  vitam  leo?  quo  nemore  umquam 
expiravit  aper  maioris  dentibus  apri? 

Indica  tigris  agit  rabida  cum  tigride  pacem 
perpetuam : saevis  inter  se  convenit  ursis. 

165  Ast  homini  ferrum  letale  incude  nefanda 

produxisse  parum  est , quum  rastra  et  sarcula  tantum 
adsueti  coquere,  et,  marris  ac  vomere  lassi, 
nescierint  primi  gladios  excudere  fabri : 
adspicimus  populos,  quorum  non  sufficit  irae 
170  occidisse  aliquem ; sed  pectora,  brachia,  vultum 
crediderint  genus  esse  cibi.  Quid  diceret  ergo, 
vel  quo  non  fugeret,  si  nunc  haec  monstra  videret 
Pythagoras,  cunctis  animalibus  abstinuit  qui 
tamquam  homine,  et  ventri  indulsit  non  omne  le- 
gumen? 

SATIRA  XVI. 

ARG.  De  praerogativis  militum  exponit,  ut  qui  suis  peculiari- 
bus iuribus  utantur,  honoribusque  ac  praemiis  ornentur  a 
ducibus  suis.  (Satira  suppositicia  videtur.) 

Quis  numerare  queat  felicis  praemia,  Galle, 
militiae?  Nam  si  subeantur  prospera  castra, 

me  pavidum  excipiet  tironem  porta  secundo 
sidere.  Plus  etenim  fati  valet  hora  benigni, 
quam  si  nos  Veneris  commendet  epistola  Marti 
et  Samia  genitrix  quae  delectatur  arena. 

Commoda  tractemus  primum  communia,  quorum 
haud  minimum  illud  erit,  ne  te  pulsare  togatus 
audeat ; immo  et,  si  pulsetur,  dissimulet,  nec 
audeat  excussos  Praetori  ostendere  dentes 
et  nigram  in  facie  tumidis  livoribus  offam 
atque  oculos,  medico  nil  promittente,  relictos. 
Bardiacus  iudex  datur  haec  punire  volenti 
calceus,  et  grandes  magna  ad  subsellia  surae, 
legibus  antiquis  castrorum  et  more  Camilli 
servato,  miles  ne  vallum  litiget  extra 
et  procul  a signis.  Iustissima  centurionum 
cognitio  est  igitur  de  milite ; nec  mihi  deerit 
ultio,  si  iustae  defertur  causa  querelae. 

Tota  cohors  tamen  est  inimica,  omnesque  manipli 
consensu  magno  officiunt;  curabilis  ut  sit 
vindicta,  et  gravior,  quaminiuria.  Dignum  erit  ergo 
declamatoris  Mutinensis  corde  Vagelli, 
quum  duo  crura  habeas,  offendere  tot  caligas,  tot 
millia  clavorum.  Quis  tam  procul  absit  ab  Urbe? 
praeterea  quis  tam  Pylades,  molem  aggeris  ultra 
ut  veniat?  Lacrumae  siccentur  protenus,  et  se 
excusaturos  non  sollicitemus  amicos. 

Da  testem ; iudex  quum  dixerit,  audeat  ille 
nescio  quis,  pugnos  qui  vidit,  dicere,  Vidi, 
et  credam  dignum  barba  dignumque  capillis 
maiorum.  Citius  falsum  producere  testem 
contra  paganum  possis,  quam  vera  loquentem 
contra  fortunam  armati  contraque  pudorem. 
Praemia  nunc  alia,  atque  alia  emolumenta  notemus 

sacramentorum.  Convallem  ruris  aviti 
improbus  aut  campum  mihi  si  vicinus  ademit, 
aut  sacrum  effodit  medio  de  limite  saxum, 
quod  mea  cum  vetulo  coluit  puls  annua  libo , 

4o  debitor  aut  sumtos  pergit  non  reddere  numos, 
vana  supervacui  dicens  chirographa  ligni  : 
exspectandus  erit,  qui  lites  inchoet,  annus 
totius  populi : sed  tunc  qupque  mille  ferenda 
taedia,  mille  morae;  toties  subsellia  tantum 
45  sternuntur ; iam  facundo  ponente  lacernas 
Caedicio  et  Fusco  iam  micturiente,  parati 
digredimur,  lentaque  fori  pugnamus  arena. 

Ast  illis,  quos  arma  tegunt  et  balteus  ambit, 
quod  placitum  est  ipsis,  praestatur  tempus  agendi  , 
50  nec  res  atteritur  longo  sufflamine  litis. 

Solis  praeterea  testandi  militibus  ius 
vivo  patre  datur:  nam,  quae  sunt  parta  labore 
militiae,  placuit  non  esse  in  corpore  census, 
omne  tenet  cuius  regimen  pater.  Ergo  Coranum, 

55  signorum  comitem  castrorumque  aera  merentem, 
quamvis  iam  tremulus,  captat  pater.  Hunc  labor 
aequus 

provehit,  et  pulcro  reddit  sua  dona  labori. 

Ipsius  certe  ducis  hoc  referre  videtur, 
ut,  qui  fortis  erit,  sit  felicissimus  idem, 

60  ut  laeti  phaleris  omnes,  et  torquibus  omnes. 

tem, quum  qu.  — 254.  quisquis  ad- 
est socius,  — 263.  quo  non.  — 300. 
modesto  sanguine  f.  — 315.  ille.  — 
343.  imperio  ; sit  tanti  v.  — 344. 
Quidquid  melius  leviusque  p.  — 
365.  nos  te.  Cf.  XIV,  315. 

SAT.  XI.  17.  arcessere.  — 55. 
ridiculum  eilugientem.  — 84.  et 
natal.  — 91.  et  Fabricios,  postremo 
severos  c.  — 94.  Oceani.  Verum 
Oceano  ut  adjectivum  posuisse  vi- 
* detur,  uti  v.  113.  litore  ab  Oceano. 

— 106.  clypeo  venientis.  — 113.  O- 
ceanf.  — 144.  frustis.  — 148.  posces. 

— 151.  duri  hic  est  filius.  — 189. 
domum  et  servos.  — 198.  Cannarum 
in  pulvere. 

SAT.  XII. 3.  caedimus  agnam. 

— 36.  testiculi : adeo  m.  — 54.  re- 
cidit. — 66.  nec  multum.  — 68.  ex- 
tentis. — 96.  impendat.  — 101.  pro- 
mittant. — 103.  nostro  sub  sidere. 

— 109.  ac  dorso.  — 113.  victima  so- 
la. — 116.  aut  pulcerrima. 

SAT.  XIlI.  4. fallaci  — urna. 

— 26.  numerus  vix  est  totidem.  — 
65.  puero  aut  miranti  sub  ar.  — 73. 
illa.  — 84.  Si  vero  et  pater  est.  — 
86.  Sunt  in  Fortunae  qui  casibus 
omnia  ponant. — 87.  credant.  — 105. 
sceleris  pretium.  — 119.  statuam- 
que Vagelli.  — 132.  deducere.  — 
136.  diversa  parte.  — 141.  ponen- 
dum? Qui  tu.  — 171.  spectentur. 


— 189.  docet. — 224. primo  quoque. 

— 225.  fortuitus.  — 226.  iudicet. 

SAT.  XIV.  2.  maculam  hae- 
suram. — 6.  Nee  melius  de  se.  — 
25.  exspectas.  — 49.  obstet.  — 55. 
ac  post  naec.  — 62.  hic  leve  argen- 
tum. — 63.  domini  furit.  — 72.  et 
pacis  rebus.  — 82.  nunc  praeda.  — 
83.  levarit.  — 86.  Cetronius.  — 213. 
quam  si  fortunas.  — 215.  putat  ac- 
quirendi. — 120.  miratur.  — 121. 
putat.  — 131.  aestivam.  — 139.  cre- 
vit. — 147.  mittentur.  — 152.  quam 
foedae.  — 160.  ac.  — 188.  quaeciyi- 
que.  — 199.  trepidum.  — 208.  re- 
pentibus assae.  — 215.  parcendum 
teneris.  — 219.  et  Cereris.  — 229. 
Deest  hic  versus  in  haud  paucis  li- 
bris, nec  explicatur  a vetere  Scho- 
liasta.  udpodosis  a sequenti  orditur. 

— 230.  effundit.  — 238.  Omittitur 
est.  — 241.  in  quorum,  sc.  Theba- 
norum. — 258.  spectes  — constent. 

— 266.  quippe  solet.  — 269.  perdi- 
tus ac  vilis.  — 270.  pingue.  — 293. 
coemti.  — 315.  nos  te.  — Cf.  X,  365. 

— 319.  dicit. 

SAT.  XV.  9.  ac  frangere.  — 
43.  nocte  ac  luce.  — 44.  interea.  — 
45.  Aegyptus:  sed  lux.  — 53.  dein 
clam.  — 56.  cuncta  per  agmina.  — 
77.  hic  quidam.  —79.  et  particulas. 

— 93.  Vascones,  haec  fama  est, 
olim.  — 168.  extundere. 

SAT. XVI.  2.  subeuntur.  — 3. 
excipiat.  — 9.  immo,  etsi  puls.  • — 
12.  oculum  — relictum.  — 13.  Bar- 
daicus. — 21.  efficiunt.  — 23.  de- 
clamatoris mulino  corde  V.  — 38. 
et  sacrum. 

